‘ASÍ NOI MINUNI. Pe 
SFÂNTULUI GRICORIE DECAPOLITUL 


Cuvioase Părinte, 
glasul Evangheliei Domnului 
auzind, lumea o ai părăsit, 
bogăţia şi slava întru nimic 
le-ai socotit. Pentru aceasta 
tuturor ai strigat: lubiţi pre 
Dumnezeu şi veţi afla har 
veşnic. Nimic să nu cinstiți 
mai mult decât dragostea Lui. 
Ca atunci când va veni întru 
Slava Sa, să aflați odihnă cu 


toți Sfinţii; cu ale cărui 


rugăciuni, Hristoase, păzeşte şi 


mântuieşte sufletele noastre. 


Viata, ACATISTUL, PARACLISUL 
ȘI NOI MINUNI 


ale Sfântului Preacuviosului şi de 
Dumnezeu Purtătorului 
Părintelui nostru 


GRIGORIE DECAPOLITUL, 
apărătorul dreptei credinţe 
şi făcătorul de minuni 


Tipărită cu binecuvântarea 
Inaltpreasfinţitului Părinte Gherasim 
Arhiepiscopul Râmnicului 


Ediţia a III-a, revăzută şi adăugită 


SFANTA MONASTIRE BISTRIȚA - VALcea 


Troparul Sfântului Grigorie Decapolitul 
Glasul al 3-lea: 


Chip te-ai făcut înfrânării si prin dumne- 
zeiescul Duh pre toți i-ai luminat; alergarea 
dreptei credințe o ai săvârsit si cu învătă- 
turile tale lumea ai luminat si ai mustrat cuge- 
tele celor rău credincioși, Părinte Cuvioase 
Grigorie, roagă-te lui Hristos Dumnezeu să 
ne dăruiască nouă mare milă. 


Condacul Sfântului 
Glasul al 3-lea: 


Soare luminos pre tine Biserica te cunoaşte, 
cu podoabele faptelor Bune și cu razele tămă- 
duirilor pre toti luminezi, a lui Hristos slugă. 
Pentru aceasta prăznuim dumnezeiască pome- 
nirea ta și cinstim nevointele tale, preafericite 
părinte, înțelepte Grigorie. 

CUVANT ÎNAINTE 


Tradiția consemnează că adesea, în secolul al XV-lea, 
în urmă cu peste cincisute de ani, în biserica micului schit 
de pe malul Bistriţei, se retrăgea adesea pentru rugăciune, 
aflând odihna sufletului său, unul din cei patru fraţi 
Craioveşti. Cela ce pretutindenea este şi toate le plineșşte, 
Duhul de viață dătător și mângâietor a alinat suferințele la 
vreme de prigoană ale banului Barbu al Craiovei, 
izbăvindu-l din robie amară cu ajutorul Sfântului Mucenic 
Procopie, ocrotitorul schitului. In inima binecredinciosului 
ban a rodit râvna de a mulțumi Domnului pentru binefacerile 
primite şi cu multă dragoste a dorit să ridice pe locul acelui 
schit o aleasă mănăstire spre pomenirea neamului său. 

Afierosi noului lăcaş numeroase podoabe, însuși 
chivernisind la ridicarea unei zidiri măreţe, spre slava 
Preasfintei Născătoare de Dumnezeu. Căutând mai apoi a 
o înfrumuseța şi cu cele mai de preț odoare ale 
creştinătăţii, a auzit la Constantinopol, unde se afla în 
acea vreme, de viața şi învățăturile Sfântului Grigorie 
Decapolitul, de mărturisirea sa plină de râvnă împotriva 
ereticilor iconoclaşti şi mai ales, de minunile care se făceau 
cu ajutorul rugăciunilor sale spre folosul tuturor. 

Când împărăteasca cetate, „Ochiul lumii”, s-a luat de 
către agareni dimpreună cu toate sfințeniile creştinătăţii ce 
se aflau într-însa, „s-au luat şi sfintele moaşte subt 
stăpânirea turcească”. Bisericile fuseseră preschimbate în 
moschei, iar creștinii puteau să se închine sau să ceară 
ajutor lângă sfintele moaște doar cumpărând bunăvoința 
demnitarilor turci ce le stăpâneau acum. Așa a ajuns şi 
banul Barbu în 1497 a se închina , în casele acelui aga, ce 
l-au dus de i-au arătat într-o cameră a sa osebită, sfântul 
trup al acestui mare Grigorie Decapolitul, luminătoriul 
nostru cel neadormil...” 

Dorind a-şi înmulți averile pământeşti, acest demnitar 
se învoise a primi de la banul Barbu greutatea sfintelor 

moaște în aur în schimbul acestora. Aşezând ei sfintele 
moaşte pe unul din talerele balanței, acesta se cobori mult. 
Dar prin minune talerele s-au echilibrat după ce banul 
Barbu cumpăni „doar o jumătate de traistă de galbeni”, 
spre uimirea celor de față. Se spune că atunci turcul ar fi 
zis cu mâhnire: "Bac, bac, gheaur gheaura teker”, adică 
„Vezi, vezi, cum creştin la creștin trage”, căci nădăjduia la 
mai mult câştig. 

Apoi cu mijlocirea şi osteneala banului Barbu, odată cu 
sfintele moaşte ale Sfântului Grigorie Decapolitul au venit 
în Ţara Românească de la Constantinopol şi Patriarhii 
Constantinopolului şi Ierusalimului, înştiințându-se de 
aceasta Mitropolitul Târgoviștei din acea vreme şi 
Episcopul Râmnicului, pentru ca împreună cu soborul 
bisericesc, cu cel boieresc şi cu toți cei ce aveau evlavie 
şi dragoste către Dumnezeu să întâmpine la Dunăre alaiul 
Sfintelor moaşte. 

Aici au făcut sfat dimpreună cu toți arhiereii ce erau 
adunaţi prin voia lui Dumnezeu, hotărând a se pune la 
cinstit rădvanul ce avea să poarte sfintele moaşte, cai 
tineri, neînvățaţi, ca prin povăţuirea Sfântului Grigorie să 
meargă acolo unde va binevoi el însuşi să aleagă loc din 
întreg ținutul aflat sub ocârmuirea banului Barbu. Căci 
prin aceasta, banul Barbu socotea să se arate plecat şi 
ascultător fără de îndoială sau cârtire proniei 
dumnezeieşti şi să cunoască dacă sunt bineplăcute 
înaintea lui Dumnezeu ostenelile sale cele pentru ctitoria 
de la Bistriţa. 

Şi iată cum, prin porunca lui Dumnezeu și prin 
puterea sfintelor moaște, caii au condus întreg alaiul către 
Sfânta Mănăstire Bistriţa din Vâlcea, unde sfintele moaște 
au fost aşezate cu mare evlavie în biserică şi împodobite cu 
noi veşminte şi odoare de mare preț. 

Vrând mai apoi domnitorul din acele vremi a ridica pe 
Sfântul Grigorie de la Bistrița și a-l aşeza ocrotitor al 
cetății Bucureştilor, s-a stâmit o aprigă furtună din voia 

sfântului pe la jumătatea Oltului, aşa încât întreg alaiul a 
fost nevoit să se întoarcă înapoi, căci se primejduia de înec. 

La 28 februarie 1950, Sfântul Sinod al Bisericii 
Ortodoxe Române hotăra în chip sobomicesc și canonic 
ca Sfântul Grigorie Decapolitul să fie cinstit în întreaga 
noastră Biserică, prin înscrierea sa în sinaxarul şi în 
calendarul ortodox, precum și prin trecerea sfintei sale 
slujbe în cărțile de cult. 

Timpul a arătat tuturor că aceasta a fost voia lui 
Dumnezeu, ca sfântul lăcaş al mănăstirii Bistriţa să 
păstreze între zidurile sale această comoară de mare preț 
pentru întreaga creştinătate, trupul binemirositor şi 
nestricat de pecetea morţii al Sfântului Grigorie. 

„Deci a se păzi acest Trup întru întregimea sa, iaste o 
Minune carea intrece celelalte Minuni: căci celelalte 
Minuni Dumnezeu le-au lucrat, împrotivindu-se firii. Iară 
această minune dumnezeiască Dumnezeu au lucrat-o 
improtivindu-se Hotărârei sale celei nestrămutate: cu 
cuviință dară iaste a îndoi cuvântul şi a zice „Minunat 
iaste Dumnezeu întru Sfinţii Săi”. lară prea minunat Se 
vede întru Sfântul Său la a căruia întregimea Trupului 
astăzi ne închinăm. Dreaptă judecată, minunată răsplătire 
a lui Dumnezeu. 

Sfântul în viață gătit fiind mire de părinţii săi, pre 
ascuns au fugit: lată, Mirele Bisearicii Hristos, l-au 
impodobit ca pre un Mire al Bisearicii cu podoaba 
nestricăciunii. Sfântul prin Pustii cu Posturi şi cu osteneli 
şi-au topit prisosirea cărnii Trupului, iată Dreptul 
Judecătoriu rămăşița trupului că o păzeşte netopită. 
Sfântul aflându-se in vremea Iconomabhilor, cu poftă au 
râvnit ca să işi jărtfească Trupul pentru sfintele Icoane. 
Iată Cela ce Se inchină în Ceriu de ingeri şi pre pământ 
de oameni, Trupul său l-au rădicat în cinstea Icoanelor, 
păzindu-l ca toți să se închine la dânsul ca la Icoane. 

O, Sfinte Grigorie, cela ce cu neamul cel pământesc te 
tragi din Decapoli, iară cu neamul sufletului te tragi din 


Ceriu, Cetatea tuturor sfinţilor, cela ce în viaţă ai călcat 
Asia, ai venit pe la Vizantie (Bizanţ), în Roma ai umblat, 
iară după pristăvire cu judecățile lui Dumnezeu într-acest 
Lăcaş te-ai aşezat. Noi ne umplem de îndrăzneală, 
petrecem cu bună nădejde avându-te întru această țară, 
precum şi lăcuitorii ce au câştigat prin ţările lor din 
Pronie Dumnezeiască asemenea întregi sfinte Moaşte. 
Adecă Corfusul, pre Sfântul Spiridon şi pre Împărăteasa 
Teodora. Țarigradul, pre Sfânta Solomoni şi pre 
Împărăteasa Teofana şi pre Eufimia Muceniţa. Solonul, 
pre Sfântul Grigorie Palama şi pre Sfântul Teona. 
Zakindul (Zakinthos), pre Sfântul Dionisie. Hios, pre 
Cuvioasa Matrona. Ostrovul Mavra, pre Sfânta Mavra. 
Kefalinia, pre Sfântul Gherasim. Amoreeea, pre Cuviosul 
Ieremia. Critul, pre Sfântul Gherasim. Veria, pre Cuviosul 
Antonie cel nou. Mănăstirea Olimbului (Olimpului), pre 
Sfântul Dionisie. Raguza, pre Sfântul Vlasie. Veneţia, pre 
Sfântul (Sfinţii) Atanasie şi Chiril. Mitropolia Bucureştilor, 
pre Sfântul Dimitrie cel nou. Bisearica Domnească din 
Oraşul Argeşului, pre Sfânta Filoteea şi Moldova pre 
Sfânta Parascheva. Și precum lăcuitorii acestor Cetăți la 
Praznicile acelor sfinţi prin Litanii şi rugăciuni, câştigă 
ale sfinților dăruiri, aşa şi noi la Praznicul tău de astăzi 
aducând nevrednici rugăciuni cerem: învredniceşte-ne 
Darului tău celui Ceresc. Mijloceşte pentru toată obştea. 
Păzeşte întru toată pacea, pre lăcuitorii Lăcaşului tău 
povățuiaşte-i la viața cea vrednică de sfântă slujba 
ta "(Fragment din cuvântul Episcopului Chesarie al 
Râmnicului din noiembrie 1779, BAR, CVR, 4174). 
Sfinţenia este taina prezenţei lui Dumnezeu în om 
Dăruindu-se Bisericii, Sfinţii au strălucit în lumina lui 
Hristos, pe care au împărtăşit-o tuturor, lăsând în urmă o 
Biserică Vie. „Până când, Stăpâne sfinte şi adevărate, nu 
vei judeca şi nu vei răzbuna sângele nostru, față de cei ce 
locuiesc pe pământ?”, spune în Apocalipsă (6: 10-11) că 
ÎI întreabă Sfinţii pe Domnul Hristos. Şi s-a spus lor să 

stea în tihnă încă puțină vreme, până când vor plini 
numărul şi cei împreună slujitori cu ei şi frații lor. 

Am fost creați cu o adâncă dorire lăuntrică după 
Dumnezeu, pe care o putem sătura doar râvnind şi 
lucrând spre deplina asemănare cu El, pe cât este nouă 
cu putință. Atunci Dumnezeu ni Se va face cunoscut pe 
Sine prin energiile Sale, în care se manifestă bunătatea Sa, 
milostivirea, judecata, iubirea, lumina necreată a Slavei 
Sale, al cărui chip suntem, măcar că purtăm rănile 
păcatelor. Sfințenia omului nu este decât rodul unei vieți 
petrecute în iubire şi lepădare de sine neîncetată, 
manifestarea în chip vădit a îndumnezeirii omului. 

Doar „cei curați cu inima vor vedea pre Dumnezeu. 
(Matei 5,8). A-L urma pe Hristos este chipul în care noi Il 
putem cunoaşte pe Dumnezeu în această viaţă. 

Ne adresăm Sfinţilor cu felurite rugăciuni de cerere, 
ca să mijlocească pentru noi înaintea Tronului ceresc. In 
fața icoanei lor stând, ne aflăm încredinţaţi că harul lui 
Dumnezeu se pogoară la noi prin rugăciunea lor fierbinte 
pentru că, în iubirea lor pentru noi, iubirea lui Dumnezeu 
găseşte o cale potrivită spre inimile noastre. 

Hristos ne-a poruncit nouă, celor ţinuţi de multe 
neputințe aici pe pământ din pricina neştiinței și a 
patimilor, dragostea: să ne iubim unii pe alții şi pe măsura 
ostenelii noastre, rănile se vor închide şi durerile vor 
înceta. Dragostea aduce roua smereniei. Pe poarta ei 
intra-vor către cer cei ologi, cei orbi, cei ținuți de multe 
dureri, pe care Hristos îi iubeşte şi îi tămăduieşte prin 
dragostea Sa. 

Să cerem ajutorul Sfântului Preacuviosului nostru 
Părinte Grigorie pentru a putea şi noi, creştinii vremurilor 
de pe urmă, să urmăm cu trezvie şi jertfelnicie chemării 
pline de dragoste a Sfinților. 

VIATA SFÂNTULUI PREA CUVIOSULUI 
PĂRINTELUI NOSTRU 


GRIGORIE DECAPOLITUL 
ale cărui sfinte moaşte se păstrează 
la Mănăstirea Bistriţa- Vâlcea 


Acesta s-a născut într-una din cetăţile 
Decapoliei, care se numeşte Irinopolis. Tatăl 
lui se numea Serghie şi era robit de patimile 
trupului, încât pentru mântuirea lui nicidecum 
nu purta de grijă. Pe maica sa o chema Maria 
şi era binecredincioasă, iubitoare de Dumnezeu 
și de fii, care, fiind rădăcină bună şi frumoasă 
stâlpare, a odrăslit pe acest mare Grigorie. 

Ajungând la vârsta de opt ani, Grigorie a fost 
dat la carte. După ce s-a nevoit vreme destulă 
ŞI a învăţat toate câte i s-au părut că-i sunt de tre- 
buinţă, alerga totdeauna la biserică cu multă 
evlavie şi toate cuvintele folositoare şi mântui- 
toare de suflet, câte le auzea, le împlinea și cu 
fapta, ca un cunoscător şi înțelept. Apoi, înăl- 
țându-și mintea la cele cereşti, a urât cu totul cele 
pământeşti, iar de trup nici o grijă nu purta. Și 
nu mânca nicidecum bucate bune şi scumpe, ci 
simple şi puține, cât să împlinească nevoia trupu- 
lui, deşi îl sileau părinţii să mănânce şi să se vese- 
lească împreună cu dânșii. Dar fericitul nici- 
decum nu voia, ci mai mult se îndeletnicea cu 

cititul dumnezeieştilor Scripturi, ca un pom răsă- 
dit lângă izvoarele apelor, de unde totdeauna 
adăpându-se, și-a dat rodul la vremea sa, după 
cum se va arăta mai departe. 

Acest cuvios mergea la dumnezeiasca biserică 
adeseori şi asculta cu multă luare-aminte cântă- 
rile lui David, prin care îşi aprindea sufletul către 
dumnezeiescul dor. De multe ori, depărtându-se 
în loc liniștit, se ruga lui Dumnezeu ca să-l 
învrednicească a se face rob adevărat al Lui. 
Era apoi îndemânatic la multe feluri de lucruri 
de mână din care îşi câştiga hrana vieţii, iar cele 
ce îi prisoseau le dădea săracilor. Părinţii lui îl 
sileau să se îmbrace cu haine scumpe şi frumoase, 
iar el, iubitul şi doritul lui Dumnezeu, purta 
haine proaste, aducându-și aminte de cuvântul 
Domnului Care zicea că cei ce poartă haine moi 
se află în casele împărăteşti. 

După ce a ajuns la vârsta cea legiuită, au vrut 
părinţii să-l însoare, fără de voia lui; iar vrednicul 
de minuni Grigorie, având dorinţa să-şi păzească 
întreaga înţelepciune şi fecioria, pe ascuns lepă- 
dându-se de lume şi de toate cele frumoase şi 
veselitoare ale ei, de părinţi şi de toate rudeniile 
sale, a fugit pe ascuns şi s-a dus într-o mănăstire. 
Acolo era egumen un episcop îmbunătăţit care, 
din pricina eresului prigonitorilor contra sfintelor 
icoane, se retrăsese atunci de curând de la episco- 
pia sa, fiindcă ereticii erau abătuţi la minte şi 
supărau pe cei credincioși. Pentru aceea, ca să 

nu-l supere şi să-l silească a cădea din adevăratele 
dogme ale dreptei credinţe, şi-a lăsat scaunul 
şi petrecea prin munți şi prin peşteri. 

Tânărul Grigorie, mergând la păstorul acesta 
îmbunătăţit, i-a spus că are de gând să se facă 
monah. lar episcopul, văzându-l plin de râvnă 
dumnezeiască şi arzând cu duhul, l-a întărit în 
bunul lui scop şi l-a trimis la nişte monahi, care 
petreceau într-un loc prea liniștit și ascuns, ca 
să se deprindă mai bine cu nevoinţele şi deprin- 
derile monahiceşti. 

Întru acestea petrecând Grigorie și nevoința 
cea bună săvârşind, după cuvântul Apostolului, 
punea suişuri în inima sa, după cum zice psal- 
mistul. Nu după multă vreme, a murit Serghie, 
tatăl sfântului, iar maica sa, dorind să-l vadă şi 
neștiind unde se află prea iubitul ei fiu, a cercetat 
cu dinadinsul prin toate mănăstirile, schiturile, 
sihăstriile şi pustietăţile, până când, cu multă 
osteneală şi după multă vreme, a aflat pe fiul 
său cel dorit. 

După ce l-a aflat şi a înțeles că vrea să se facă 
monah şi să slujească lui Dumnezeu întru fecio- 
rie şi întru curăţenie, ea, ca o binecredincioasă 
și de Dumnezeu iubitoare, nu s-a întristat, nici 
nu l-a împiedicat de la o cale ca aceasta a mântui- 
rii, Ci, mai ales, l-a lăudat şi l-a învăţat să fie mare 
la suflet și îndrăzneţ către nevoinţele monahilor. 
Numai aceasta l-a rugat,să meargă într-o mănăs- 
tire de obşte, care se afla la locurile de primprejur, 

în care era și un frate al său, ca astfel amândoi 
să se nevoiească şi să aibă unul printr-altul mân- 
gâiere şi ajutor. 

Deci, Sfântul Grigorie, văzând că voia maicii 
sale nu este potrivnică scopului său, ci mai vârtos 
ajutătoare spre mântuirea fratelui său — căci 
numai atunci se cuvine a nu asculta fiii pe părinţii 
lor, când aceştia îi sfătuiesc la ceva împotriva 
voii lui Dumnezeu -, atunci s-a înduplecat să 
facă voia maicii sale şi s-a dus în acea mănăstire 
al cărei egumen era un eretic, care avea mare 
dragoste şi prietenie cu ereticii. 

Acest lucru, după ce l-a înţeles sfântul, nu 
l-a suferit, ca un râvnitor al bunei credințe ce era. 
Deci nu s-a temut deloc, ci cu îndrăzneală l-a 
mustrat înaintea tuturor fraților mănăstirii aceleia, 
spunând că nu este vrednic a păstori atâtea oi 
cuvântătoare, fiind eretic şi prigonitor al sfinte- 
lor icoane. Iar egumenul acela, nesuferind mus- 
trările sfântului și umplându-se de mânie, cu 
multă trufie a poruncit celor ce-i stăteau înainte să 
bată pe sfântul fără milă. Sfântul a primit mulți- 
mea loviturilor ca o rouă cerească și mulțumea 
lui Dumnezeu că l-a învrednicit a suferi aceasta 
pentru dreapta credință. 

Deci a fugit din acea mănăstire, că nu suferea 
să stea cu ereticul acela la un loc, urmând şi cano- 
nul 121 al Sfântului loan Pustnicul, care dă voie 
monahului a ieşi din mănăstirea în care egu- 
menu! este eretic. El, fugind, s-a dus, purtând pe 

trupul său rănile pe care le luase asupră-şi de 
la egumenul eretic pentru adevărata credinţă. 
Apoi a mers la altă mănăstire, unde era egumen 
o rudenie a maicii sale, care se numea Simeon 
Şi care era arhimandrit peste toate mănăstirile 
celor două cetăți. Aceluia i-a spus toate câte a 
pătimit de la egumenul cel eretic, arătându-i şi 
rănile ce le luase de la dânsul. 

Simeon a primit pe Grigorie cu toată bucuria, 
ca pe o rudenie a sa şi, după ce l-a mângâiat, 
l-a rânduit pe el să stea cu ceilalți părinți şi frați 
ai mănăstirii, dându-i canon şi rânduială, cum 
să petreacă și în ce chip să se nevoiască. După 
aceea l-a încercat spre toată fapta bună, cea lucră- 
toare, căci şi el era foarte îmbunătăţit şi prea 
iscusit în toate luptele împotriva duhurilor celor 
viclene și în nevoinţele cele monahiceşti. 

Tânărul Grigorie primea învățăturile, sfaturile 
şi îndemnurile către faptele bune ale unchiului 
său, precum se așază pecetea pe ceara cea moale. 
Pentru aceea a sporit în scurtă vreme în faptele 
bune și în nevoințele monahiceşti adică în 
ascultare, în smerenie, în dreapta judecată, în 
cunoștință, în răbdare, în blândeţe, în dragoste 
către Dumnezeu şi către aproapele şi în toate 
faptele bune, încât s-a făcut iubit tuturor fraților 
mănăstirii, care, ca pe un înger al lui Dumnezeu, 
îl socoteau. Iar fericitul Grigorie, cu cât se vedea 
cinstit de către toţi, cu atât mai mult se smerea, 
în toate urmând lui Dumnezeu, Celui Ce S-a 

smerit pentru noi şi ne-a învăţat, zicând: „ Luaţi ` 


asupra voastră jugul Meu, și vă învăţaţi de la Mine 
că sunt blând și smerit cu inima“. 

Deci, după ce a petrecut în această sfântă 
mănăstire a unchiului său paisprezece ani, după 
ce a adunat în sufletul său fapte bune şi, după ce 
s-a iscusit în toate luptele minții şi s-a îmbrăcat 
cu putere de sus şi cu toate armele lui Dumnezeu 
— cum zice Apostolul — s-a înarmat şi s-a făcut 
vrednic a sta împotriva tuturor meşteșugirilor 
diavoleşti. Apoi, cunoscând că va putea să locu- 
iască deosebit și, ca un viteaz ostaș, să iasă în 
câmpul de luptă cu duşmanul cel nevăzut şi să-l 
biruiască, atunci a rugat pe arhimandritul mănăs- 
tirii să-i dea voie a şedea într-o chilie în singu- 
rătate, fără a avea nici o grijă de cele trupeşti 
și pământești. 

Acel bun păstor, cunoscând râvna lui cea 
fierbinte către viaţa cea desvârşită şi dragostea 
lui către Dumnezeu, apoi înțelegând că darul 
Sfântului Duh s-a sälăşluit întru dânsul pentru 
curăţenia şi smerenia inimii lui, spre folosul ce 
avea să se pricinuiască multora, l-a lăsat; iar 
Sfântul s-a dus într-o peşteră, care era într-o pră- 
pastie adâncă, în care a intrat bucurându-se şi 
care nu era departe de mănăstirea aceea. Acolo, 
izbăvindu-se de toate pâlcevile, petrecea în rugă- 
ciune, vorbind cu Dumnezeu. Însă a aflat şi acolo 
mare supărare, căci locuiau în peștera aceea o 
mulțime de draci, încât nu putea nimeni să se 

apropie de locul acela, ce era de multă vreme 
locuit de ei fără de nici o supărare. 

Mai înainte cunoscând diavolii izgonirea lor 
din locul acela, s-au tulburat foarte şi cu toții 
s-au pornit asupra lui Grigorie, cu multe feluri 
de măiestrii, ca să-l izgonească de acolo. Căci, 
arătându-se în chip de ostași înarmaţi cu multe 
feluri de arme, s-au pornit asupra lui strigând 
cu glasuri groaznice şi neobișnuite, zicând: „eși 
din locul nostru în care de multă vreme locuim, 
căci multe rele vei pătimi de la noi, iar mai pe 
urmă te vom şi omori“. După aceea s-au prefăcut 
toți în scorpii şi în balauri înfricoșaţi şi au năvă- 
lit asupra lui, cu gurile căscate, ostenindu-se 
numai şi numai pentru a-l înghiţi. 

Sfântul, cunoscând viclenia lor, nu se temea 
nicidecum de dânșii şi stătea cu vitejie şi fără 
temere, ca un ostaş viteaz înarmat cu armele 
lui Dumnezeu, înfrângându-i şi biruindu-i. Iar 
ei, ca nişte valuri de mare, după ce s-au izbit de 
piatra cea întemeiată pe nădejdea lui Dumnezeu 
şi s-au întors ruşinați, nu s-au descurajat. nici 
nu s-au lăsat de a-i da război. Ci, după câtăvă 
vreme, iarăşi au năvălit asupra lui Grigorie şi, 
când el făcea rugăciune către Dumnezeu, ei îl 
mușcau de picioare, iar când sfântul făcea meta- 
nii, ei se încolăceau pe mâinile lui şi se atârnau 
de el ca să nu se ridice în sus, îl mușcau de mâini 
şi îl înțepau cu limbile ca niște ace înveninate, 
încât îi pricinuiau sfântului mari și nespuse 

dureri. Acestea le făceau viclenii draci ca să-i 
îndepărteze mintea de la Dumnezeu şi să i-o 
atragă spre cele pământeşti. 

Sfântul Grigorie, având nădejde către 
Dumnezeu, nu băga seamă de rănile şi mușcă- 
turile lor, ci ca pe nişte săgetături copilărești le 
socotea. De aceea, văzând ticăloşii diavoli că 
nu pot să-l izgonească şi că nu pot nimic asupra 
Sfintei Cruci, cu care era înarmat, ei singuri au 
plecat din peșteră. Însă, nu după multe zile, iarăşi 
s-au prefăcut în chip de ostaşi mulţi şi au venit 
în peşteră cu săbii, cu sulițe, cu arcuri şi cu unelte 
de război. 

Apoi, năvălind asupra sfântului cu strigăte 
şi cu chiote, se lăudau că, de nu va ieşi din peşteră, 
îl vor omori. Iar el, însemnându-se după obicei 
cu semnul cinstitei Cruci, ca pe nişte păianjeni 
a risipit toate meşteşugirile lor şi pe toţi i-a izgo- 
nit. Ei, fugind, strigau unele ca acestea: „De 
vreme ce ne-a izgonit din locul nostru, nedreptul 
acesta, unde ne vom mai duce noi, ticăloșii?“. 
Acestea zicând, s-au risipit, căci rugăciunea 
sfântului îi ardea ca o văpaie de foc şi au fugit 
toți înfricoșați. 

După câteva zile, preaviclenii diavoli au 
încercat altă măiestrie. Căci, după ce au văzut 
că prin ispitele cele din stânga, pe care le-au adus 
asupra sfântului, nu l-au putut birui, au început 
să-l ispitească cu cele din dreapta, Dumnezeu 
poate voind astfel să lămurească pe robul Său 
şi să-l facă desăvârşit în toată fapta bună şi astfel 

să se preamărească numele Său printr-însul. 
Deci, cu cele din dreapta a început vicleanul 
să-l ispitească, după cuvântul Apostolului, ca 
să se facă ostaș al Împăratului Hristos și din nici 
o parte să nu fie biruit de războiul vrăjmașşului. 
Să vedem dar, care era măiestria aceea, pe care 
au încercat să o aducă asupra Sfântului. 

În noaptea de nouă martie, adică spre ziua 
Sfinţilor patruzeci de Mucenici ai lui Hristos, 
diavolii au mers în peşteră la cuviosul, având 
cununi pe capetele lor, ce străluceau ca soarele, 
și au zis către dânsul: „Noi suntem cei patruzeci 
de mucenici ai lui Hristos și am venit să-ți dăm 
daruri și puteri asupra dracilor“. Dar el, cunos- 
cându-i cu darul lui Dumnezeu care locuia 
într-însul, i-a certat şi s-au făcut nevăzuţi. De 
aceea, văzând ei că nici cu o altă măiestrie nu 
puteau să-l doboare şi să-l scoată din locul acela, 
au dat în trupul lui atât de mare război de desfrâ- 
nare, încât ardea de această patimă, ca şi cum 
l-ar fi săgetat cineva cu săgeți de fier, înfocate. 

Aflându-se în acel război cumplit şi, cu dina- 
dinsul rugându-se lui Dumnezeu ca să-l izbă- 
vească de o patimă ca aceasta, dumnezeiescul 
dar, care de-a pururea era cu dânsul şi-i ajuta 
să fie mai presus de toate ispitele vrăjmașului, 
i-a dat ajutor şi în această ispită. Căci s-a arătat 
în vis o femeie cinstită şi cuvioasă, care semăna 
cu maica sa, și aceea l-a întrebat pe sfântul, 
zicând: „O, prea iubitule fiu, care este pricina 
mâhnirii tale?“. 

Ilar sfântul, punându-și degetul pe pieptul 
său, i-a arătat ei patima sa. Acea cinstită femeie, 
pipăind cu mâna locul unde i-a arătat şi desfă- 
când rana lui cu degetul ca şi cu un brici, i s-a 
arătat că a scos de acolo o bucăţică putrezită, 
zicându-i: „lată, aceasta a fost durerea ta şi nu te 
mai întrista, căci a încetat. De acum înainte nu 
va mai veni asupra ta nici o sminteală“. Acestea 
văzându-le, s-a deşteptat şi, cunoscând că Domnul 
a ridicat de la el pofta trupului de desfrânare, 
s-a bucurat şi I-a mulțumit. 

După aceasta, având dorinţa să vadă pe fratele 
său, a trimis la dânsul pe ucenicul care îi slujea, 
când avea trebuință de câte ceva, ca să-l aducă 
la dânsul acolo în peşteră. Deci, rămânând el 
singur, se îndeletnicea cu gândirea lui Dumnezeu 
în trezirea minţii. Iar într-o noapte, aflându-se 
singur şi stând la rugăciune cu dinadinsul către 
Dumnezeu, a venit peste dânsul o uimire şi a avut 
o vedenie minunată. Căci a strălucit din cer o 
lumină ca soarele şi, înconjurând toată peştera şi 
locul din primprejurul ei, a venit o bunămireasmă 
de nepovestit, care a ținut mai multe zile, până 
când a venit ucenicul de la fratele lui şi a bătut 
în uşa peşterii ca să-i vestească despre acesta. 

Sfântul, auzind, s-a trezit ca dintr-o beţie din 
vedenia aceasta. Şi după ce i-a deschis uşa, 
văzând pe ucenicul său, l-a întrebat zicând: 
„Cum te-ai întors așa degrabă, frate?“. Căci i 
s-a părut că a lipsit o vreme de numai un ceas. 

Iar ucenicul a răspuns: „N-am venit curând, 
părinte. Căci, neaflând pe cel căutat și zăbovind, 
acum am venit fără nici o ispravă“. Cuviosul a 
întrebat pe ucenic: „Dar câte zile sunt de când 
te-ai dus și în care zi ai venit? “. lar el i-a răspuns: 
„Am plecat duminică de aici și astăzi e joi, a doua 
săptămână“. 

Auzind acestea, pe cuviosul Grigorie l-a 
cuprins mirarea cum au trecut atâtea zile, pe 
când lui i s-a părut că fratele, a zăbovit numai 
un ceas. Însă, temându-se să nu fi fost vreo 
amăgire diavolească, a găsit o cale să vestească 
părintelui său. Pentru aceea i-a scris o scrisoare, 
rugându-l să facă osteneală şi să vină până la 
dânsul, căci are să-i spună un cuvânt prea de 
nevoie, iar în scrisoare zicea așa: „Grigorie, sme- 
ritul şi nevrednicul monah, scriu prietenului şi 
dascălului meu Simeon să se bucure. Neavând 
eu, cinstite părinte, alt tată trupesc, și tu fiind 
nevredniciei mele părinte duhovnicesc și povă- 
țuitor, purtător de grijă și rudenie de aproape, în 
tot chipul te îngrijești de mântuirea prea iubitului 
tău fiu. Pentru aceea și eu, îndrăznind către tine, 
ca și către părintele meu cel dumnezeiesc și iubit, 
trimit către tine această smerită Scrisoare, prin 
care te înștiințez că un lucru mi s-a întâmplat în 
zilele acestea, care a tulburat sufletul meu și pe 
care nu-mi este cu putință a-l vesti altcuiva, fără 

numai ție, părintelui meu, și de la tine doresc să 
iau învățătură și sfătuire pentru cele ce mi s-au 

întâmplat. Roagă-te pentru mine, nevrednicul 
fiul tău, și fără zăbavă vino la mine, căci foarte 
mult te doresc“. 

Pecetluind scrisoarea, a trimis-o prin ucenicul 
său la pururea pomenitul Simeon. Acesta, după 
ce a citit scrisoarea, s-a temut, socotind că poate 
va fi pătimit vreo ispită de la vrăjmaşul. Scu- 
lându-se îndată, s-a dus la dânsul, în peştera unde 
locuia. Sărutându-se unul cu altul cu sărutare 
duhovnicească, apoi, făcând rugăciune împreună 
şi după rugăciune şezând, a început să-l întrebe 
pe cuviosul Grigorie, zicând: „Pentru care pricină, 
fiule, ai trimis la mine ca să vin? Nu cumva ţi s-a 
întâmplat vreo ispită din partea vrăjmașului?“. 

Sfântul Grigorie a răspuns către dânsul cu 
grai blând și cu multă smerenie: „În sufletul meu, 
o, părinte, se petrec două lucruri, căci am și 
mâhnire și bucurie. Mâhnire, pentru că mă tem 
să nu-mi fi întins vrăjmașul vreo cursă prin cele 
ce mi s-au arătat; iar bucurie, fiindcă nădăjduiesc 
că lumina ce mi s-a arătat și m-a luminat poate 
să fie dumnezeiască și mireasma pe care am miro- 
sit-o poate să fie cerească. Este o săptămână astăzi 
de când îmi făceam într-o noapte rugăciunea obiș- 
nuită, rugându-mă singur și slăvind pe Dumnezeu, 
când îndată a strălucit foc mare din cer cu lumină 
nepovestită, care m-a înconjurat de la cap până 
la picioare și tot locul s-a umplut de o mireasmă 
negrăită. 

Acea lumină s-a arătat șapte zile, iar mireasma 
și acum o simt. O dată cu vedenia aceasta m-am 

tăămăduit de două neputințe mari pe care le aveam 
mai înainte: de una trupească, adică de curgerea 
sângelui; și de alta sufletească, adică de patimile 
și luptele ce veneau asupra mea de la diavoli. lar 
acum dumnezeiescul dar m-a tămăduit şi am 
multă pace și liniște în inima mea şi mângâiere 
în sufletul meu. 

Deci, pentru aceea te-am supărat, căci tu, ca 
un lucrător și iscusit în unele ca acestea, să mă 
sfătuiești și să-mi spui dacă acea vedenie a fost 
de la Dumnezeu. Eu pe cât mi-a fost cu putință 
a ține minte vedenia ce am avut-o, am vestil-o 
întocmai cuvioșiei tale. Pentru aceea mă rog să mă 
îndreptezi și să-mi limpezești judecata, ca să nu am 
îndoială că a fost din lucrare diavolească și să mă 
amăgească pe mine, nevrednicul“. 

Arhimandritul, umplându-se de bucurie 
duhovnicească pentru sporirea preaiubitului 
său fiu în cele dumnezeieşti, a zis către dânsul: 
„O, fiule, să nu ai nici o îndoială pentru aceasta 
Sau vreo temere, căci lumina aceea care a strălucit 
şi te-a luminat pe tine nu a fost de la viclenii dia- 
voli. Ci a fost lumina dumnezeiască și cerească, cu 
care Preabunul și lubitorul de oameni Dumnezeu, 
pentru bunătatea și milostivirea Sa, te-a strălucit 
pe tine; iar cu bunămireasmă te-a izbăvit de necu- 
răția cea aducătoare de moarte. Deci, nevoiește-te 
cât poți, știind că ai pe Dumnezeu în ajutor, căci 
așa răsplătește și preamăreşte Domnul pe robii 
săi care-și curăță mintea și sufletul de patimile 
cele trupești și sufletești și-i face vestiți în lume ca 

pe niște adevăraţi robi vrednici de împărăția Lui; 
ca astfel să folosească şi pe alții cu pilda lor cea 
bună, urmând faptele lor cele bune, să se mântu- 
iască și, mântuindu-se, să dobândească Împărăţia 
cerurilor“. 

Deci, după ce s-a curăţit astfel de patimile 
trupului şi ale sufletului, după ce a primit darul 
Sfântului Duh întru sine şi, ca un alt Pavel, a 
strălucit cu lumină cerească şi dumnezeiască, 
s-a făcut vas ales, ca să ducă mărturisirea dreptei 
şi sfintei credințe înaintea neamurilor celor 
abătute la minte cu eresul luptei contra sfintelor 
icoane. După ce s-a făcut bunămireasmă a lui 
Hristos, ca să dea celor credincioşi bunămireasmă 
de faptă bună, atunci Dumnezeu, care ştie inima 
fiecăruia, judecând că nu este cuviincios a se 
ascunde această prealuminată făclie sub obrocul 
pustiei, l-a chemat ca pe patriarhul Avraam, 
zicând către dânsul: „Grigore, dacă vrei să ajungi 
la desăvârșire, ieși din pământul tău și din rude- 
nia ta și înstrăinează-te pentru folosul tău și al 
celor ce au trebuință de învățătura ta“. 

După ce a auzit cuviosul acestea, cu sârguință 
a ieșit din peşteră şi s-a dus la Efes. Fiind vreme 
de iarnă şi neputând merge la Constantinopol, 
a iernat în Asia. lar după ce a sosit primăvara, 
s-a pregătit să meargă la Constantinopol; căci 
cugeta să meargă acolo ca să mustre ereticii şi 
luptătorii contra sfintelor icoane, care se aflau 
într-acea vreme. Aflând multe corăbii în port, 
gata să meargă la Constantinopol, sfântul s-a 

rugat să-l primească a merge şi el, dar corăbierii, 
temându-se de barbarii cei negri, care se aflau 
pe marea aceea, nu ieşeau din port. Însă sfântul 
îi îmbărbăta, făcându-i să îndrăznească prin 
sfaturile şi îndemnurile sale, precum și prin făgă- 
duințele ce le dădea, că nu-i vor vedea nicidecum 
pe acei negri. Şi astfel, prin rugăciunile sfântului, 
s-a făcut vreme prielnică şi cu vânt bun. 

Deci corăbierii, îndemnându-se, au plecat şi 
cu darul lui Dumnezeu au fost nevăzuţi de acei 
barbari; apoi, plutind cu bună nădejde, degrabă 
au ajuns în ostrovul Proconisului. Sfântul, însă, 
avea multă râvnă să meargă la Constantinopol, 
căci auzise că se înmulţise foarte mult eresul 
luptei contra sfintelor icoane şi că mulţi se 
molipsiseră de acel eres, chiar însuşi împăratul 
şi boierii divanului împărătesc, şi aceasta aducea 
multă supărare creştinilor adevăraţi. Pentru 
aceea voia să meargă acolo şi să mărturisească 
adevărul, să propovăduiască credinţa cea dreaptă 
şi adevărată şi să dea anatema pe luptătorii 
contra icoanelor, însă a fost împiedicat, poate, 
de pronia dumnezeiască. 

Rămânând sfântul în ostrovul acela câtăva 
vreme, nu a fost primit de nici unul din creştinii 
de acolo. Căci împărații, fiind atinşi de eresul 
luptei contra sfintelor icoane, dăduseră înfrico- 
şate porunci ca nimeni să nu primească pe 
monahi în casă. Și aceasta era tot meşteşugirea 
vrăjmașului mântuirii oamenilor, ca să nu se 
afle nimeni care să le mustre rătăcirea lor. Astfel 

a petrecut sfântul, neavând unde să-şi plece 
capul, căci nimeni nu îndrăznea să-l primească. 
Dar un sărac, împotriva poruncii împărăteşti, 
l-a primit în casa lui; și astfel sfântul a zăbovit 
în acea casă câtăva vreme. lar Dumnezeu, ca să 
răsplătească fapta bună a primirii de sfinţi, a 
îmbogăţit pe sărac și l-a îndestulat cu de toate, 
prin rugăciunile sfântului. Iar când voia sfântul 
să plece, săracul acela plângea foarte mult, 
temându-se ca nu cumva să ajungă iarăşi sărac, 
precum a fost mai înainte. Văzând sfântul pe 
sărac că plânge și nu îi este cu voie a se duce 
de la dânsul, a fugit pe ascuns. 

Apoi, trecând prin strâmtorile Elespontului, 
a mers în Enos, în care intrând, l-a întâmpinat pe 
uliţă un tânăr. Văzând pe sfântul şi fiind îndemnat 
de diavol, care de-a pururea scrâşnea asupra 
sfântului, dar nu putea să se apropie de el, s-a 
pornit cu mânie nedreaptă asupra cuviosului, 
bătându-l fără vină. Jar cuviosul a răbdat bătaia 
cu mulţumire, rugându-se lui Dumnezeu ca să-i 
ierte păcatul tânărului aceluia care l-a bătut, ca 
şi Sfântul întâiul Mucenic Arhidiacon Ștefan. 

Mai pe urmă, deşteptându-se tânărul ca 
dintr-o beţie din mânia cea drăcească, a întrebat 
pe sfântul: „Cine și de ce neam ești?“. Iar el a 
răspuns: „Sunt creștin, rob adevărat al lui Hristos 
și umblu ca să propovăduiesc credinţa cea adevă- 
rată oamenilor amăgiţi cu eresul luptei contra 
sfintelor icoane și să-i întorc de la rătăcire“. lar 
tânărul, văzând blândeţea şi smerenia sfântului 

şi auzindu-i cuvintele cele dulci şi blânde, s-a 
umilit foarte și căzând la picioarele lui îşi cerea 
iertare. Sfântul, sfătuindu-l şi dojenindu-l să 
nu fie atât de mânios asupra aproapelui, nici 
să-şi mai ridice mâna cu nedreptate asupra 
cuiva, ci să fie gata a răbda cu bucurie ocările 
și bătăile de la cei de aproape, după cuvântul 
Domnului Hristos, care zice: „De te lovește cineva 
peste obrazul drept, întoarce-l şi pe celălalt“, şi 
cu alte cuvinte dumnezeieşti sfătuindu-l, l-a 
iertat și l-a binecuvântat. Iar tânărul, mult folo- 
sindu-se de cuvintele cuviosului şi de viața lui cea 
îmbunătăţită, s-a dus mulțumind lui Dumnezeu 
şi sfântului. 

Sfântul, plecând de acolo cu corabia, a mers 
la Hrisopoli şi ieşind din corabie, a mers pe jos 
până la un râu ce se numea Struma. Acolo erau 
nişte tâlhari bulgari care străjuiau țărmurile 
râului aceluia şi prădau corăbiile ce treceau. La 
aceștia nimerind cuviosul, nicidecum nu s-a 
temut de dânşii. lar ei, văzând îndrăzneala lui, 
s-au mirat şi au zis unii către alţii: „ Ce fel de om 
este drumeţul acesta, căci nu se teme și nici nu 
vorbește cu noi, și are atâta îndrăzneală ca și cum 
ar fi petrecut tot cu noi?“. 

Şi au început a se sfii de dânsul și a-l cinsti 
ca pe un sfânt al lui Dumnezeu. Iar sfântul, 
făcându-le semn că vrea să treacă râul, ei îndată 
cu bucurie i-au dat luntrea. Apoi l-au trecut de 
cealaltă parte a râului și i-au arătat şi calea înco- 
tro voia să meargă şi nu i-au făcut nici un rău. 

Căci de fapta bună ştiu a se cucernici şi a o cinsti 
şi vrăjmașii și lucrătorii de rele. 

Deci, vrând Sfântul Grigorie să meargă în 
Italia, s-a dus la Tesalonic şi, după ce a intrat 
în cetate, a mers la o mănăstire în care era un 
pustnic vestit și un egumen care se numea Marcu 
împreună cu oameni îmbunătăţiți, cu care a 
petrecut câteva zile. După aceea, plecând de 
acolo, s-a dus pe uscat la Corint şi de acolo, 
căutând corabie ca să meargă în Sicilia, a aflat 
una gata de plecare. Însă se temeau corăbierii să 
treacă noianul mării de frica barbarilor arabi, 
care ţineau drumurile; dar sfântul a zis către 
dânşii: , Îndrăzniţi, căci Dumnezeu păzindu-vă, 
nici un rău nu veţi pătimi.“. Deci, după cuvântul 
și făgăduinţa sfântului, au plecat şi au ajuns la 
Righion feriţi de toată primejdia. 

După ce au intrat în Righion, au avut gazdă la 
un om cucernic şi temător de Dumnezeu. Acolo, 
venind nişte cetăţeni din vecinătate, îl rugau pe 
Sfântul Grigorie să primească ceva milostenie 
de la dânşii, pentru cheltuiala lui, că îl vedeau 
că nu are nimic. Deci ei îl supărau mult, ca să 
ia măcar cât de puţin. Sfântul, cunoscând din 
dumnezeiescul dar, că aurul pe care-l dau aceia 
era adunat cu nedreptate şi răpire, deși nu 
văzuse până atunci niciodată pe cei ce voiau 
să-i dea milostenie, vrând să-i înveţe a se lepăda 
de nedreptate,a mustrat fapta lor, zicând: „Să 
nu-mi dea Dumnezeu să mănânc din averea 
lui Mercurie nici măcar un ban, căci pe mulți 

săraci și sărmani i-a sugrumat şi le-a luat averile 
cu nedreptate“. Căci Mercurie acesta, când trăia, 
fusese secretar şi logofăt al domniei şi, nedreptă- 
tind pe cei săraci, înmulțea averile domnești. 

Deci, de la Righion, sfântul intrând în cora- 
bie, când voia să pornească, s-a apropiat de dânsul 
un monah tânăr, vrând să meargă și el la Roma, 
slujindu-i în toate trebuinţele. Deci, plutind către 
Roma, s-a făcut furtună mare, încât se învăluia 
corabia şi se purta de valuri şi de abia, cu mare 
nevoie, a ieşit la uscat. Apoi, făcându-se seară, 
a pus să mănânce. Mergând călugărul în corabie 
ca să aducă bucate la masă, clătinându-se corabia 
de valuri, s-a împiedicat şi a căzut în mare. lar 
sfântul, văzând pe călugăr că se îneacă în mare, 
şi-a plecat genunchii la pământ şi a început a se 
ruga lui Dumnezeu cu lacrimi să-l mântuiască 
de înec şi să nu-l lase a se scufunda în mare. 
Ascultându-i Dumnezeu rugăciunea, l-a dus la 
uscat pe un lemn mic şi l-a izbăvit de înnec. 

Ajungând la Roma, a petrecut într-o chilie 
mică, liniștindu-se trei luni, neştiindu-l nimeni, 
căci nu s-a arătat pentru smerenie. Însă un 
îndrăcit, pe care Sfântul Grigorie l-a tămăduit, 
l-a făcut cunoscut. Apoi, văzând că îl cinstesc 
oamenii ca pe un sfânt, a fugit de la Roma. Căci, 
luând de la Dumnezeu puterea asupra dracilor, 
pentru viaţa lui cea îmbunătăţită şi pentru sme- 
renia lui, s-a vestit pretutindeni şi nu putea să 
se ascundă. Lăsând Roma, s-a dus în Siracuza 
Siciliei şi acolo, închizându-se într-un turn ce 

era în cetate, se liniștea. Iar dracii, într-o noapte, 
pe când sfântul se ruga lui Dumnezeu, au pus 
foc şi i-au ars rogojina pe care se odihnea, dar 
sfântul, aflând o piele, se odihnea pe ea. Atunci 
ei s-au prefăcut în mulțime de șoareci mari și îl 
supărau când dormea și când se ruga. Insă, cu 
rugăciunea sa, i-a izgonit și s-au făcut nevăzuți. 

În turnul acela era o femeie destrăbălată care, 
pe câți bărbaţi și tineri vedea, întrebuința dife- 
rite meşteşuguri ca să-i aducă la desfrânare și 
mai ales pe corăbierii care veneau din locuri 
străine, de la Ascalon și din alte țări, care nu ştiau 
viclenia și reaua ei lucrare. Căci îi ajuta și locul 
acela, deoarece turnul era la țărmul mării unde 
poposeau corăbiile. Iar sfântul lua pe călători 
şi îi sfătuia să se ferească de acea femeie rea. 
După aceea o învăța și pe ea, aducându-i aminte 
de pedepsele cele cumplite ale muncii veșnice. 
Și atât de mult a înduplecat preaînțeleptul cu 
cuvintele sale pe femeia aceea, încât nu numai 
s-a lepădat de faptele cele rele, ci s-a făcut şi 
călugăriţă. lar casa ei s-a făcut ca o mănăstire, 
petrecând de aici înainte toată viaţa ei în cură- 
tenie și înțelepciune adevărată. 

Deci, petrecând sfântul acolo, în turnul 
acela, cu multe osteneli şi sudori pustniceșşti își 
înmulțea faptele bune sufleteşti în toate zilele. 
Iar diavolul a zavistuit acest bun lucru, ca un 
urâtor al binelui omului, şi nu a lăsat pe sfântul 
în pace, ci a intrat într-un balaur mare și înfri- 
coşat, ce era încuibat acolo, în acel turn, şi l-a 

pornit asupra sfântului. Balaurul a alergat cu gura 
căscată și cu pornire înfricoșată, încât ieşea 
văpaie mare din gura sa şi făcea lucruri groaznice, 
vrând să înghită pe sfântul. Dar el nicidecum 
nu s-a temut, nici nu s-a dat în lături, ci a stat 
drept înaintea lui fără frică şi a zis către dânsul: 
„Dacă ţi-a dat Domnul putere ca să mă mănânci, 
apoi nu sta, căci eu sunt gata să mă dau spre 
mâncare. lar dacă nu poți să vezi pe acei care 
se tem de Domnul, du-te aiurea de-ți găsește alt 
cuib spre sălășluire, ca să te izbăvești de mine“. 

Atunci balaurul, o, minune, ca şi cum l-ar fi 
bătut sfântul, a fugit fără de nici o lucrare. Căci 
şi firea cea necuvântătoare ştie a se cucernici de 
robii lui Dumnezeu cei vrednici şi a se supune. 
Acestea vestindu-se pretutindeni, veneau mulți 
oameni către Dumnezeu, prin pocăință, fiind 
îndemnați de cuvintele învățăturii celei preadulci 
a sfântului. 

Odată, a venit la dânsul o femeie îndrăcită 
şi cu rugăciunea lui a gonit dracul. Încă şi multe 
alte minuni a săvârşit în locul acela. Dar mai 
ales a tămăduit un om care avea un drac cum- 
plit şi foarte sălbatic, care-l striga pe nume pe 
sfântul. Iar el, văzând că dracul l-a făcut cunoscut 
prin strigare, a izgonit pe drac şi a tămăduit pe 
om; dar şi el a fugit de acolo după ce s-a făcut 
cunoscut şi după ce a văzut că este cinstit de 
oameni. Deci s-a dus într-o cetate, unde l-au prins 
niște oameni şi l-au bătut, apoi, legându-l la ochi, 
voiau să-i taie capul, zicând că este spion. lar 

sfântul s-a rugat lui Dumnezeu să îmblânzească 
firea cea rea şi ucigaşă a acelor oameni. Și îndată 
Dumnezeu, Care a zis prin proorocul Său: „Încă 
tu grăind, iată, Eu sunt de față. “, ascultându-i 
rugăciunea, a îmblânzit inimile lor și nu i-au 
tăiat capul, ci l-au dus la episcopul acelei cetăți 
să vadă ce le va porunci pentru dânsul. 

Sfântul, mergând înaintea episcopului, nu 
i-a dat cinstea cea cuvenită, căci era eretic, ci 
i-a zis cu blândeţe şi cu smerenie: „Așa îţi înveți 
eparhioții? O, părinte episcop, așa îţi este cu plă- 
cere să mă vezi omorât de acești oameni răi și 
netămători de Dumnezeu? “. lar episcopul, vrând 
să-i bată și să-i pedepsească pentru aceasta, 
sfântul s-a rugat şi i-a iertat. 

Plecând de la Idrisa, a trecut prin oastea sara- 
cinilor şi nimeni nu l-a văzut, iar, după ce a ieşit 
dintr-însa şi a ajuns la un puț, a aflat acolo un 
saracin dintr-aceia scoțând apă să-şi adape 
calul. Iar saracinul, cum a văzut pe sfânt, a ridicat 
sulița, ticălosul şi pierzătorul, ca să-l ucidă, dar 
îndată i s-a uscat mâna şi stând în văzduh întins 
și neputând s-o lase în jos, urma după cuviosul, 
rugându-se să-l tămăduiască. Iar Sfântul Grigorie, 
apropiindu-se de mâna cea îndrăzneață şi atin- 
gându-se de dânsa, a tămăduit-o. 

Nu mult mai departe, l-a întâmpinat un 
om îndrăcit care se chinuia cumplit. Deci, 
făcându-i-se milă de el, cuviosul a făcut rugă- 
ciune către Dumnezeu, zicând: „ Doamne, milu- 
ieşte zidirea Ta şi nu o lăsa să se tiranisească de 

diavoli“. Atunci, îndată a ieşit dracul din om 
şi acela s-a tămăduit. Apoi s-a dus la Tesalonic 
pentru a doua oară și a petrecut în mănăstirea 
Sfântului Mina, neavând nici un fel de hrană 
sau acoperământ decât doar o haină pe care o 
avea ziua şi noaptea. 

Când flămânzea, ieșea din biserică şi mergea 
prin casele oamenilor şi unde îi vedea mâncând 
intra şi el şi, șezând la masă cu dânşii, mânca. 
Aşa a petrecut multă vreme. Apoi iarăși se căia 
pentru fapta aceasta, socotind că nu este cu 
cuviință să mănânce din osteneli străine, nefiind 
pofitit sau chemat de cineva. Pentru aceea a luat 
hotărârea să petreacă nemâncat în biserica mai 
sus pomenită, până când îi va trimite Dumnezeu 
ajutor dintru înălțime. Deci, precum hrănea pe 
proorocul Ilie prin corbi, pe Daniil în groapa 
leilor şi pe mulţi alți îmbunătăţiţi robi ai Lui 
în multe chipuri, aşa şi pe Sfântul Grigorie 
nu l-a lăsat să fie lipsit de hrană; ci a luminat 
pe o femeie, poruncindu-i să-i ducă hrană în 
fiecare zi. 

Deci, liniştindu-se sfântul acolo, a venit la 
dânsul o femeie săracă şi văduvă. Plângând cu 
amar şi rugându-se cu lacrimi, i-a spus că a avut 
O casă mică, care a putrezit şi a căzut; deci să-şi 
facă milă de dânsa şi să-i ajute s-o zidească din 
nou. lar sfântul, milostivindu-se, a zis către dânsa: 
„Du-te și începe lucrul şi Domnul Dumnezeul 
săracilor îți va trimite ajutor“. Femeia aceea, 
având credință mare în cuvântul sfântului și 

părându-i-se că a luat ceva în mâinile sale, 
ducându-se, a început să pună temelia casei. ŞI, 
îndată din locul acela a izvorât o mulţime de 
smoală pe care văzând-o nu numai că şi-a zidit 
casa, cu preţul cel luat pe smoală, ci și hrana 
sa o scotea sporindu-și toate cele de trebuinţă, 
cu îndestulare. 

În cetatea aceasta era un frate milostiv, care 
slujea cu îndemânare săracilor. Acestuia, un 
iubitor de Hristos i-a dat trei porci, ca să-i împartă 
săracilor. El, tăindu-i şi împărțind carnea la săraci, 
a oprit o parte pentru sine și mergând în cealaltă 
zi la biserica aceea în care se nevoia sfântul, se 
ruga lui Dumnezeu, bătându-şi pieptul, ca să-i 
ierte păcatul. Iar cuviosul, ca un preavăzător, 
cunoscând fapta lui, s-a apropiat de dânsul şi 
i-a zis: „În zadar îţi baţi pieptul fără folos, că de 
nu vei împărți la săraci carnea pe care ai oprit- 
o pentru tine, nu-ți ascultă Domnul rugăciunea“. 
Iar el auzind acestea, s-a minunat de cunoștința 
sfântului şi, cerând iertare de la cuviosul, s-a 
dus şi a împărţit şi partea cealaltă, ce o oprise 
pentru sine. 

Ascultaţi şi alte fapte mai minunate ca să 
cunoaşteţi cât dar avea de la Dumnezeu, căci 
cunoştea cele ce erau departe şi cele viitoare, 
ca şi cum ar fi fost de față. l 

Liniştindu-se sfântul în chilia lui, diavolul ca 
să-l supere, a intrat într-un om nebun, care se 
afla în acea cetate. Apoi, fiind izgonit dracul 
din om, a alergat la chilia sfântului şi, intrând 

înăuntru, a sărit în spinarea cuviosului şi a început 
a juca pe genunchii și pe umerii lui, râzând fără 
ruşine. Iar cuviosul, rugându-se în taina inimii 
sale, a chemat numele lui Dumnezeu și, suflând 
asupra diavolului, l-a izgonit. Altădată, prefă- 
cându-se în șarpe mare, a început a umbla pe 
sub rogojina sfântului, iar alt drac a început a 
azvârli cu pietre în chilia sfântului şi striga cu 
glasuri neasemănate ca să-l sperie. Cu toate 
acestea biruindu-i și rușinându-i, diavolii s-au dus 
amândoi. Căci sfântul, cu darul lui Dumnezeu 
care petrecea într-însul, cunoscând toate meşte- 
şugurile lor, le strica lesne ca pe nişte țesături 
de păianjen. 

Un monah petrecea în acea vreme aproape 
de biserica Sfântului Mina, șezând deasupra 
unui stâlp, făcând şi lucru de mâini. lar Sfântul 
Grigorie, având şi mai dinainte cunoştinţă de 
la Duhul Sfânt de mutarea lui grabnică din viața 
aceasta vremelnică, i-a vestit-o, zicând: „, Lasă-te 
de lucrul mâinilor tale și îngrijește-te de suflet, că 
s-a apropiat sfârşitul zilelor tale și vei călători pe 
o cale străină, pe care niciodată nu ai călătorit“. 
Deci, după cuvântul cuviosului, după puţine zile, 
stâlpnicul s-a dus la Domnul. 

Alt ieromonah, cu numele de Teodul, a venit 
odată la cuviosul pentru binecuvântare şi sfătuire. 
Când voia să plece, cuviosul i-a zis: „Mergi cu pace 
și spune-i părintelui tău să-și pregătească mormân- 
tul, că are să se sfârșească“. Şi după puţine zile, 
după prorocirea sfântului, avva acela a adormit. 

Erau alți doi frați după trup, cunoscuți şi prie- 
teni ai cuviosului, pe care îi sfătuia adeseori să 
se facă monahi. Dar ei nu primeau sfaturile lui, 
aducând multe pricini. Sfântul, cunoscând mai 
dinainte cele ce aveau să li se întâmple, a zis către 
dânşii: „ Eu vă sfătuiesc cele ce vă sunt de folos, 
dar de vreme ce nu primiţi sfătuirea mea cea folo- 
sitoare și vă socotiți nevrednici de dânsa, pentru 
frica, micșorarea și împuţinarea voastră de suflet, 
să știți că în acest an veți fi luaţi de oaste, deși 
nu voiți aceasta“. lar ei, socotind că sfântul le 
zice aceasta despre oastea cea pământească, nu 
au băgat în seamă cuvintele lui. Dar nu s-a 
împlinit anul şi au murit amândoi. 

Un oarecare monah pustnic se prefăcea că 
are drac şi făcea multe neorânduieli ca să-l ocă- 
rască şi să-l bată ceilalți frați care petreceau 
aproape de dânsul. Iar aceia, văzându-l făcând 
nebunii, l-au prins, l-au legat şi l-au dus la cuviosul 
ca să scoată diavolul din el. Sfântul, cunoscând 
adevărul, a mustrat scopul cel prefăcut și neade- 
vărat al monahului aceluia, zicându-i: „Minţi, 
ticălosule, căci, dacă voiești să te mântuiești şi să 
dobândești Împărăția cerurilor, lasă-ţi această 
fățărnicie şi apucă-te a lucra altă faptă bună; mai 
ales roagă-te lui Dumnezeu să fugă dracii de tine 
și cu înlesnire te vei mântui“. 

Un om oarecare avea multă dragoste şi evla- 
vie către sfântul şi venea adeseori la el pentru 
folosul sufletului său. Dar odată, venind după 

obicei, i s-a întâmplat de a aflat un om mort în 
drum și, trecându-l cu vederea, s-a dus la sfântul. 
Iar cuviosul, când l-a văzut, a zis către dânsul: 
„O! frate, pentru ce nu ai îngropat pre mortul 
pe care l-ai întâlnit în drum și apoi să fi venit 
la mine, ci l-ai trecut cu vederea și nu l-ai socotit 
întru nimic ?“. lar el, auzind cuvântul acesta, 
foarte mult s-a mirat de cunoștința lui. 

Un boier avea dregătorie de comit şi, căzând 
într-o greșeală, mare îi stătea înainte moartea, 
din partea stăpânitorului Tesalonicului, care îl și 
închisese în temniţă şi îi hotărâse pedeapsa. lar 
sfântul nici nu auzise nimic din cele despre dânsul, 
nici nu îl rugase nimeni să mijlocească pentru 
el către domnul cetăţii. Ci, de la Dumnezeu 
înştiințându-se despre pedeapsa lui, îndată s- 
a dus la domnul locului şi cu multe rugăciuni 
l-a izbăvit din temniţă şi de la moarte. 

Odată, sfântul s-a sfătuit cu unul dintre uce- 
nicii lui să se ducă în părțile Slavoniei şi să se 
sălășluiască în munţii de acolo. 

Deci, pornind şi mergând puţină cale, îndată 
s-a întors înapoi cu foarte mare grabă. lar uce- 
nicul, văzând această grabnică întoarcere, a zis 
către dânsul: „Dar pentru ce, părinte, te-ai întors 
așa de repede, căci foarte bine mergeam pe cale? “. 
Sfântul a zis către dânsul: „Frate, doream să 
mergem și să locuim în acel loc, dar am văzut 
că acolo nu este soare și nu de multă vreme, prin 
voinţa lui Dumnezeu, a năvălit asupra slavonilor 

mulțime de oaste de barbari care au prădat și au 
omorât pe toți locuitorii acelui loc, încât curgea 
sângele șiroaie. Apoi au ars cu foc toate cetățile 
și le-au pustiit“. Pentru aceea cuviosul zicea 
acestea: „ Fără semn și fără vestire dumnezeiască 
nu mă voi strămuta din loc în loc“. 

Un monah era dator unui tânăr un galben 
şi mergând monahul acela la marele Grigorie, 
între alte vorbe ce a zis către dânsul i-a spus și 
aceasta: că este dator cu un galben cutărui tânăr. 
Iar cuviosul, auzind acestea, a zis către dânsul: 
„Sârguiește-te a plăti cât de curând, ca să nu rămâi 
dator în veacul ce va să vie. Căci tânărul acela 
căruia îi ești dator degrabă va muri.“ 

După ce a auzit acestea, monahul acela s-a 
minunat de cunoștința mai înainte a sfântului 
şi degrabă a plătit datoria. Iar tânărul acela, după 
prorocia sfântului, peste puţine zile s-a dus 
către Domnul. După moartea și îngroparea 
aceluia, s-a dus unul dintre prietenii săi şi i-a 
spus cuviosului. Iar cuviosul, întristându-se de 
moartea tânărului, a zis către cel care îi adusese 
vestea: „Frate, nicidecum să nu te întristezi pentru 
moartea prietenului tău, ci pregătește-te și tu de 
aceasta, căci curând te vei duce și tu după dânsul“. 
Și după prorocirea sfântului s-a dus şi acesta 
din viaţa aceasta. 

Alt monah, anume Atanasie, care avea viața 
împodobită cu fapte bune, ne-a povestit 
acestea. „Odată mi-a venit în gând să merg la 

Constantinopol. Şi mergând la sfântul să iau 
binecuvântare pentru călătoria ce aveam să o fac, 
cuviosul mi-a zis: «Am văzut un monah, anume 
Atanasie, vrând să meargă la Constantinopol, 
și punându-și în corabie cele trebuincioase pentru 
călătorie, a lăsat toate acolo și s-a întors înapoi.» 
lar eu am zis către dânsul: «Au doară pentru 
mine fi s-a descoperit aceasta, părinte?» lar el 
a zis: „Da.“ 

Apoi, trecând trei săptămâni, noi ne-am pre- 
gătit de călătorie şi punând în corabie cele 
trebuincioase, a venit la Sfântul Grigorie în acea 
vreme un boier, pe nume Gheorghe, ca să ia 
binecuvântare, căci voia să se ducă și el în 
Bizanţ pe uscat. Şi având să treacă prin locuri 
grele, cerea de la sfântul binecuvântare și rugă- 
ciune ca să-l păzească Dumnezeu de primejdie. 
Acel boier avea dregătoria de protosinghelar, 
adică mai mare peste oști. lar părintele nostru 
Grigorie, apucându-mă de mână, a împreunat 
mâna mea cu mâna lui Gheorghe şi strân- 
gându-le pe amândouă a zis: „Mergând cu ajuto- 
rul lui Dumnezeu, iată că trimit și pe acest frate 
cu tine, căci din multe necazuri și strâmtori te va 
scoate Dumnezeu printr-însul.“ Deci eu, uitând 
de toate cele ce pusesem în corabie, am urmat 
pe Gheorghe, după porunca cuviosului. Şi luând 
iarăşi binecuvântare, am pornit. După ce ne-am 
apropiat de Hrisopoli, slugile cârmuitorului 
îndată au prins pe Gheorghe care mergea cu 

mine şi l-au dus legat la el. Căci împăratul porun- 
cise cârmuitorului să pună străji la cetatea aceea. 
Dar, fiindcă eu eram cunoscut cu cei care au prins 
şi legat pe Gheorghe, m-am rugat lor cu multă 
sârguinţă și de abia l-am izbăvit din legături. 

Mergând noi de acolo şi ajungând la o cetate 
ce se numea Voleri, un boier al cârmuitorului 
iarăşi a prins pe Gheorghe şi vrând să-i facă 
rău, eu m-am rugat boierului aceluia cu multă 
smerenie și cu dumnezeieșştile rugăciuni cele bine 
primite ale cuviosului Grigorie, Gheorghe s-a 
izbăvit de nevoia ce avea să pătimească. După 
ce am scăpat de acolo şi am călătorit puțină cale, 
am ajuns la un râu ce se numea Maronul şi 
l-am trecut. 

Apoi, mai călătorind, am ajuns la mare şi 
intrând în corabie, am plutit cu bună sporire 
şi fără nici o supărare din partea tâlharilor de 
mare, care pândeau pe acolo. Așa am ajuns la 
Bizanţ și eu am hotărât să locuiesc acolo. lar 
Gheorghe, isprăvindu-şi toate treburile sale cu 
bine şi luând o boierie de la împăratul, care se 
numește ilustrie, întorcându-se acasă, a mers la 
cuviosul şi îmbrăţişând şi sărutând cinstitele sale 
picioare cu multă evlavie îi povestea toate supă- 
rările ce pătimise în călătorie şi cum, prin dumne- 
zeieștile lui rugăciuni, l-a izbăvit Dumnezeu de 
toate acelea, prin mijlocirea lui Atanasie, prie- 
tenul său. 

După trei luni a venit şi cuviosul de la Salonic 
la Constantinopol, unde petreceam şi eu şi, 

zăbovind puţină vreme, ne-am dus amândoi la 
Muntele Olimpului şi acolo petrecând puţin a 
cunoscut cu duhul că vine un ucenic al lui de 
la Salonic. Deci ieşind din Muntele Olimpului, 
a mers întru întâmpinarea ucenicului său. Iar 
ucenicul, văzând pe părintele său că vine spre 
dânsul i-a zis: „ Prea cinstite părinte, pentru tine 
am venit, căci doream foarte mult să te văd.“ lar 
cuviosul i-a zis: „Și eu iarăși pentru tine am venit 
de la Olimp, ca să nu te ostenești căutându-mă“. 

Un monah pe nume Zaharia petrecea în 
Salonic, unde a zidit o frumoasă biserică în 
numele Sfântului Mare Mucenic Mina. Lângă 
acea dumnezeiască biserică locuia o femeie 
văduvă, deci monahul acela, nesuferind pe femeie 
să petreacă acolo, aproape de biserică, pentru 
sminteală, voia să o izgonească. lar femeia s-a 
dus la cuviosul şi s-a rugat cu lacrimi să-l sfătu- 
iască pe monahul Zaharia să nu o supere, alun- 
gând-o din casa ei. Deci cuviosul a rugat pe 
Zaharia să nu necăjească pe femeie, „că n-ai — 
a zis el către dânsul — nici o supărare de la dânsa.“ 
Iar Zaharia n-a vrut nicidecum să asculte sfatu- 
rile cuviosalui, ci mâniindu-se încă şi mai rău, 
a poruncit să-i dărâme casa ei. 

Cuviosul, văzând firea lui cea nemilostivă și 
fără omenie, lăsându-l în pace, se liniştea după 
obiceiul lui şi se ruga lui Dumnezeu ca să-i icono- 
misească lucrul după voia Lui. lar Dumnezeu, 
Care este tatăl orfanilor şi scutitorul văduvelor, 
degrabă a făcut izbândă asupra monahului cel 


38 


nemilostiv şi nesupus, trimițând asupra lui un 
drac cumplit, care-l chinuia foarte rău şi n-a 
putut în alt fel să scape de dracul cel cumplit, 
până când l-au dus la cuviosul şi a făgăduit că va 
împlini toate câte l-a sfătuit el. Auzind cuviosul 
făgăduinţa lui și milostivindu-se spre dânsul, a 
făcut rugăciune către Dumnezeu și îndată s-a 
izbăvit de drac. Apoi, venindu-și în fire, a mulțu- 
mit cuviosului, iar pe femeie n-a mai supărat-o. 

Alt monah, anume Petru, iubind tăcerea şi 
liniştea cuviosului și râvnind vieţii lui celei îmbu- 
nătățite, a vrut să-și facă chilie aproape de a 
cuviosului Grigorie, ca, avându-l de-a pururea 
pildă vie înaintea ochilor săi, să se îndemne către 
urmarea faptelor bune ale lui. Deci, începând 
a lucra la chilie, au ieșit nişte vipere dintr-o piatră 
şi l-a muşcat una de picior și alta de mână. Şi mâh- 
nindu-se foarte mult şi temându-se de moarte, 
a alergat la cuviosul şi căzând înaintea lui, i-a 
arătat rănile unde îl muşcaseră viperele. 

Iar el, smerindu-se, nici n-a vrut să se uite 
spre răni, ci a zis către dânsul: „ Du-te și te atinge 
de mormântul Preacuviosului David și el te va 
tămădui“. lar Petru, durându-l muşcăturile 
viperelor, a zis către cuviosul: „O, părinte sfinte, 
nicidecum milostivindu-te, mă vei tămădui și mă 
vei izbăvi de durerile morţii ce m-au înconjurat, 
căci cred că poți să mă tămăduiești“. 

Atunci cuviosul, făcându-i-se milă de 
dânsul, s-a rugat la Dumnezeu să-l vindece de 

mușcăturile acelea şi numaidecât s-a făcut sănă- 
tos şi a mulțumit sfântului. 

O fecioară avea o mare durere la ochi, încât 
era să se primejduiască a-și pierde vederea. 
Venind la sfântul, se ruga cu lacrimi, zicând: 
„Robule al lui Dumnezeu, fie-ţi milă de mine, 
păcătoasa, și mă izbăvește de cumplita durere a 
ochilor, că mă primejduiesc a-mi pierde lumina“. 
Iar el, rugându-se lui Dumnezeu şi făcând cu 
sfânta lui mână semnul Sfintei Cruci pe ochii 
acelei bolnave, îndată s-a tămăduit şi a preamărit 
pe Dumnezeu. 

Petrecând cuviosul în chilia sa, liniştindu-se 
şi îndeletnicindu-se cu nevoinţele sale pustni- 
cești, de-a pururea vorbea cu ucenicul său cuvinte 
duhovniceşti și pline de tot folosul sufletesc. lar 
una din nopțile acelea, în care cuviosul se îndelet- 
nicea cu unele ca acestea, şezând şi vorbind 
după obicei cu ucenicul său, acesta a văzut ieşind 
din gura cuviosului foc ce lumina toată fața lui, 
căci dădea raze de soare. Şi nu numai o dată sau 
de două ori a văzut aceasta, ci de mai multe ori. 

Văzând această minune, s-a înfricoșat uceni- 
cul şi căzând la picioarele cuviosului, s-a rugat 
să-i descopere lui acea taină minunată, pe care 
adeseori o vedea când şedea de vorbă cu dânsul. 
Iar cuviosul,cu blândeţe şi cu smerenie, după 
obiceiul său, a zis către dânsul: „Aceasta o prici- 
nuiește credinţa ta, fiule, căci eu mă ştiu pe mine 
că sunt un om păcătos. Însă zic ție: că de se va 

curăți omul pe sine de patimile trupului şi ale 
sufletului, atunci, după cum Însuşi Hristos a zis: 
«Tatăl și Fiul și Duhul Sfânt vin să se sălășluiască 
în unul ca acela». Deci, după ce se va învrednici 
să se facă într-acest chip, atunci nu mai grăiește 
el, ci Dumnezeu Cel ce locuieşte întru el. După 
cum zice: «Voi veni și lăcaş la el voi face». Şi 
cuvântul Domnului, după cum zice psalmistul, 
este cu foc lămurit. Însă şi tu, fiule, dacă te vei 
nevoi a te curăţi pe tine de patimile trupului şi 
ale sufletului și dacă vei tăia cu sabia Duhului 
spinii patimilor și dacă te vei ruga stăruitor lui 
Dumnezeu ca Însuși să-i dezrădăcineze şi focul 
cel dumnezeiesc să ardă materia cea plină de 
patimi rele şi să înmulțească în sufletul tău 
rodul faptelor bune, atunci și tu te vei face locaş 
îndemânatic, curat şi vrednic de sălășluirea lui 
Dumnezeu în tine; iar cuvintele tale vor stră- 
luci, după cum a făcut Dumnezeu cu smerenia 
mea, pentru milostivirea Lui cea nemăsurată. 
Dar eu îndrăznesc să zic către dragostea ta, că 
pentru neîncetatele rugăciuni, care de-a pururea 
se înalță către El, ziua şi noaptea, din adâncul 
inimii mele, m-a cercetat cu dumnezeiasca Lui 
milă. Apoi mi-a trimis sabie cu amândouă 
părţile ascuţite şi aurite, a cărei frumuseţe nu 
pot a o spune, şi dintr-însa strălucesc raze lumi- 
noase ca fulgerul, pe care Dumnezeu, ca un 
milostiv ţi-a descoperit ţie de le-ai văzut. Deci, 
păzește-te să nu spui taina aceasta nimănui, cât 

voi fi în viaţă, că nu cumva auzind oamenii să 
socotească ceva de laudă pentru mine, căci atunci 
voi cădea din slava lui Dumnezeu, pentru slava 
de la oameni. Că eu numai ţie ţi-am spus, ca unui 
ucenic al meu, iubit şi nevoitor către fapte bune“. 

Un mirean avea multă dragoste și evlavie 
către cuviosul şi venind odată să ia binecu- 
vântare de la el, când voia să se întoarcă, cuviosul 
i-a zis: „ Gătește-te de moarte că s-a apropiat vre- 
mea ducerii tale din viața aceasta vremelnică“. 
Iar el, ascultând cuvintele acestea ca de la un 
înger al lui Dumnezeu, îndată și-a împărţit toată 
averea la săraci şi, făcându-se monah iscusit, 
după puţină vreme a răposat întru Domnul. 

O femeie care avea mare durere de cap și 
pătimea rău, ca şi cum ar fi fost îndrăcită,neavând 
altceva ce să facă, a venit la sfântul și, luând 
binecuvântare, i-a spus patima durerii capului. 
Apoi, căzând cu totul la picioarele cuviosului, 
se ruga cu lacrimi s-o tămăduiască. lar cuviosul, 
apropiindu-se de dânsa, şi-a pus mâinile pe 
capul ei şi, făcând rugăciune către Dumnezeu, 
i-a şters sudorile de pe faţă şi în acest chip a 
izbăvit-o de acea mare fierbinţeală şi durere. 
Iar ea s-a dus la casa ei bucurându-se, prea- 
mărind pe Dumnezeu și mulțumind sfântului. 

Un om pe care îl prindeau frigurile, chel- 
tuindu-şi toată averea sa la doctori, în nici un 
chip nu s-a tămăduit, ci, dimpotrivă, mai rău îi era. 
Deci a venit în taină la cuviosul și s-a îmbrăcat 

cu rasa lui, pe când îl scuturau frigurile şi îl 
chinuiau; iar când s-a dezbrăcat de rasă, îndată 
a scăpat de friguri și s-a făcut sănătos. 

Un monah avea un duh necurat ce îl muncea 
foarte tare. Deci a mers la sfântul, neştiindu-l 
nimeni că este îndrăcit, căci toţi socoteau că 
pătimeşte de o boală firească. Însuşi dracul din 
el grăia către cuviosul zicând: „Grigorie, iarăși 
ai venit să mă izgonești și de aici?“ Căci îl mai 
izgonise cuviosul pe acest drac dintr-un om pe 
care îl lovise boală grea la șale și la pântece. Şi 
iarăşi a început dracul a striga zicând: „Grigorie, 
cu rugăciunile tale mă arzi și mă izgonești de aici! 
lar acum, că intră în biserică, a ridicat mâinile 
către Dumnezeu și se roagă Lui ca să mă izgo- 
nească și de aici. De aceea, iată, ies și mă duc de 
frica Lui și de acum înainte nu voi mai intra în 
zidirea lui Dumnezeu. “. Acestea zicând, a ieşit 
diavolul în faţa tuturor şi îndată s-a tămăduit 
monahul din ceasul acela. 

Un ucenic al cuviosului, anume loan, bărbat 
cucernic şi împodobit cu tot felul de fapte 
bune, ne-a povestit multe fapte folositoare de 
suflet, între care şi următoarele: „leşind noi din 
chilie, într-o dimineaţă, ca să mergem undeva, 
pentru oarecare treabă şi mergând pe cale, mi 
s-a întâmplat de m-am depărtat de cuviosul şi 
de fraţii cu care eram şi m-am rătăcit; apoi, 
căutând pe cuviosul prin multe locuri, nu l-am 
aflat nicidecum. Într-al şaselea ceas din zi, 

umblând şi căutându-l şi uitându-mă înapoi, 
am văzut pe cuviosul venind după mine. 

lar când am zis: «Jată-l pe părinte!» el îndată 
s-a făcut nevăzut ochilor mei. Şi abia după trei 
zile, întorcându-mă, am venit la cuviosul şi i-am 
zis: « Părinte, dar nu te-ai arătat mie alaltăieri în 
cutare loc?» lar el, smerindu-se, voia să ascundă 
cele ce s-au întâmplat, însă în urmă, fiind silit de 
mine, mi-a spus acestea: « Într-adevăr, în ziua 
aceea mergeam cu tine pe cale, fiule, până te-ai 
dus în cutare sat; atunci m-am despărțit de tine, 
precum și tu Singur știi»“. 

Însă şi Simeon, despre care am pomenit 
de multe ori, ne-a povestit astfel. zicând: „De 
multe ori am stat în biserică și mi s-a arătat 
cuviosul, cântând împreună cu mine și îndată 
se făcea nevăzut din calea mea. Însă după puţină 
vreme iarăși mi se arăta, stând în același loc unde 
stătea și altădată“. 

Un om, fiind cuprins de răceală, se ruga 
cuviosului ca să-l scape de acea neputinţă, însă 
dânsul nu voia. lar bolnavul, aflând vreme 
potrivită, când s-a sculat cuviosul de pe cinstitul 
său așternut, atunci îndată s-a culcat acolo 
bolnavul cu mare credinţă. Cuviosul, venind şi 
găsindu-l culcat în aşternutul său, voia să-l izgo- 
nească. Dar el a zis către dânsul: „Nu mă voi scula, 
până nu mă voi face sănătos!“ Atunci, atin- 
gându-se sfântul cu mâna de cel bolnav, îndată 
s-a izbăvit de acea boală, sculându-se sănătos. 

Un cuvios care petrecea pe un stâlp, trimițând 
odată pe ucenicul său la ascultare, vrăjmașşul, 
urâtorul mântuirii oamenilor şi pierzătorul, a 
meșteşugit şi a adus o femeie să slujească stâlpni- 
cului aceluia, până când îi va veni ucenicul, zicând 
că este cunoscută şi rudenie a ucenicului. Deci 
zăbovind ucenicul între acea ascultare şi petre- 
când ea multă vreme lângă stâlpnic şi slujindu-l, 
așteptând venirea lui, semănătorul de neghini 
a început a aprinde în trupul stâlpnicului dorință 
necinstită. Fiind şi femeia aprinsă de aceeaşi 
dorinţă, se silea să se suie la stâlpnic ca să se 
înfăptuiască fărădelegea şi să se nască păcatul. 

Cunoscând aceasta, cuviosul, cu darul lui 
Dumnezeu, a înţeles că trebuie să alerge acum 
să ajute fratelui său, în vremea nevoinţei, după 
cuvântul înțeleptului, care zice: „Fraţii întru 
nevoi, de bună treabă să fie“, şi, „Frate pe frate 
ajutând sunt ca o cetate nebiruită"; că, dacă nu 
se va grăbi a scoate pe fratele din gura viclea- 
nului, îndată se va face robul celui străin şi de 
mare bucurie diavolilor. Măcar că era slab cu 
trupul, îndată luându-și toiagul, s-a dus acolo şi 
a gonit pe femeie cu mare ruşine. lar pe stâlpnic, 
dojenindu-l şi mult învățându-l pentru folosul 
sufletului şi întărindu-l, l-a lăsat cu pace. 

Însă dacă am voi să povestim toate minunile 
câte a făcut cuviosul Grigorie, ele covârşesc 
mintea noastră şi cuvântul nu poate să le 
cuprindă, iar vremea nu ajunge a povesti faptele 

bune şi darurile ce le luase de la Dumnezeu şi 
la ce înălțime de fapte bune se suise acest sfânt 
de Dumnezeu înțelepţit. Dar din cele ce am 
scris, poate să cunoască fiecare câtă îndrăz- 
neală avea către Domnul. Căci adunând toate 
faptele bune, s-a făcut locaș al Sfântului Duh 
şi a ajuns la culmea faptelor bune. 

Cu dumnezeiască cugetare netezea calea 
postniciei, stricând toate împiedicările vrăjma- 
şilor şi povățuind la calea credinţei. Cu prive- 
gherea a izgonit lenevirea şi atât de mult a 
risipit întunericul ei, încât nici chiar în somnul 
lui n-a putut să-i arate vrăjmaşul vreo nălucire, 
precum are obiceiul de a se arăta în vis celor 
iubitori de înțelepciune. Căci el, după numele 
lui, era priveghetor întru faptele bune, încât 
nicidecum nu era cuprins de somnul cel purtător 
de moarte. Înfrânarea ucigătoarelor patimi și 
izgonirea plăcerilor atât de mult a păzit-o, încât 
petrecea ca un înger, căci se hrănea cu darul 
Prea Sfântului Duh. 

Sărăcia lui era apostolică şi îmbrăcămintea 
evanghelicească, căci numai cu o haină proastă 
îşi acoperea trupul. Cu astfel de petrecere 
trăind el, atât de mult şi-a curăţit sufletul și 
trupul de toate patimile, încât s-a făcut vrednic 
de preoţie și hirotonindu-se după lege, a fost 
preot vrednic și de Dumnezeu ales, slujind 
Sfânta Liturghie cu inima zdrobită şi cu duhul 
smereniei. 

Avea încă și răbdare multă, încât toate ispi- 
tele ce i se întâmplau, ori de la draci, ori de la 
oameni, cu multă blândeţe le înlătura, urmând 
pe părinţii cei mai înainte de Lege: pe Iov, întru 
pătimiri şi întru munci; pe Iosif, întru ispite; pe 
Avraam, întru credință şi pe toți ceilalți. Cu sme- 
renia lui, a smerit şi pe cei tineri şi mândri; îngâm- 
farea slavei deșarte a lepădat-o şi a urât-o, pre- 
cum îl arăta haina lui cea smerită și proastă. 
Sfiala în vorbire era neasemănată, căci vorbea 
cu multă blândeţe și cucernicie, de aceea a moşte- 
nit pământul, cum zice Domnul. 

Dragostea şi milostivirea atât de mult le-a 
câştigat cuviosul Grigorie, încât nu pomenea 
nicidecum răul cuiva și toate supărările ce-i 
veneau asupra le răbda ca pe niște pricini de 
bucurie, păzind până la sfârşitul vieţii sale 
această lăudată doime a faptelor bune, adică 
dragostea şi milostivirea. Dar mai înainte de 
toate, a păzit cu de-amăruntul credința cea 
dreaptă şi în cuvinte şi în fapte, având către 
dânsa râvnă nemărginită şi înfocată. 

Pe eretici îi gonea cu toată puterea sa şi pe 
toți îi învăţa cu cuvintele sale să se închine 
sfintelor icoane şi să le cinstească după predania 
Bisericii, nu ca pe Dumnezeu, precum bârfesc 
cei fără de minte şi nebuni. Pentru aceea a izbăvit 
pe mulți de urâciunea aceasta și i-a povăţuit la 
dreapta credință, făcându-i să-și verse şi sângele 
pentru aceasta; după cum el mărturiseşte către 
toţi că era gata, pentru cinstirea sfintelor icoane, 

să primească moartea. Deci, cu mărturisirea 
aceasta, s-a făcut mucenic şi, fără bătăi și fără 
răni, a luat cununa mucenicească. 

Pe lângă toate aceste fapte bune, era înrădă- 
cinată și sfânta rugăciune în inima lui, având 
mintea sa întotdeauna pironită la Dumnezeu 
şi se veselea vorbind cu El, pe Care împreună 
cu sfinţii îngeri lăudându-L și slăvindu-L, a luat 
de la El arvuna Împărăției cerurilor şi negrăita 
dulceaţă a fericirii dumnezeieşti. 

Deci, petrecând cu astfel de cuvioşie şi văzând 
cele cerești fiind încă pe pământ, a venit vremea 
să se ducă către Cel dorit. Şi vrând Dumnezeu 
ca să-l cheme la Sine şi să-l aşeze în ceata înge- 
rească ca pe un înger pământesc, ca să-l preamă- 
rească cu lumina cerească şi să-l odihnească în 
bucuria drepţilor şi preacuvioşilor, ca unui 
drept și preacuvios pustnic desăvârşit, a trimis 
asupra lui o boală foarte grea, a epilepsiei, încât 
zăcea pe pat nemişcat. Pentru aceea se rupa lui 
Dumnezeu fierbinte, ca să-l uşureze de boala 
aceea și să-i dea boala hidropicei, ca să se umfle 
şi să putrezească trupul lui. Deci Dumnezeu 
a ascultat rugăciunea lui şi a ridicat de la dânsul 
patima aceea şi i-a dat-o pe cea pe care a 
cerut-o; şi atât de mult i s-a umflat trupul, încât 
se vedea ca o folie umflată de vânt şi numai 
după glas se cunoştea. 

Acestea pătimindu-le cuviosul în oraşul 
Avion, lângă cetatea Tesalonicului, a auzit de 
boala lui preacuviosul Simeon, pe care de multe 

ori l-am pomenit mai sus, care era şi stareț şi 
unchi al cuviosului. Acesta s-a întristat foarte 
şi a trimis scrisoare cu mare rugăminte che- 
mându-l la sine, scriindu-i astfel: „ Fiule Grigorie, 
am auzit de boala ta și foarte mă mâhnesc și, ca 
să nu se scurteze viața mea fără de vreme, cu 
amară și jalnică moarte, din pricina întristării 
despre boala ta, vino, te rog, fiule, ca să ne mai 
vedem întru această viaţă, căci cred că, dacă vei 
ruga pe Dumnezeu, ţie iți va da putere şi vei 
putea veni, ca auzind învăţăturile tale bune şi 
vorbele dulci și de suflet folositoare, să ne 
bucurăm împreună şi să mulțumim bunătății lui 
Dumnezeu“. 

Deci fericitul, primind scrisoarea de la 
unchiul şi starețul său, deși era foarte slab şi 
obosit de bătrânețe şi de nevoinţele pustnicești, 
cum şi de boala cea cumplită ce-l cuprinsese, 
punându-și nădejdea în Dumnezeu şi întă- 
rindu-se cu ajutorul Lui, apoi fiind îndemnat 
de dragostea şi dorul către duhovnicescul său 
părinte şi învăţător, a trecut toate cu vederea, 
bătrâneţe, slăbiciune, boală şi lungimea călă- 
toriei şi, pornind în cale încet-încet, cu ajutorul 
lui Dumnezeu, a trecut lungimea căii şi cu multă 
osteneală a ajuns la Constantinopol. Acolo a 
aflat liber pe unchiul său Simeon, căci până 
atunci fusese închis în temniţă din porunca lui 
Leon Armeanul, care împărăţea atunci, pentru 
mărturisirea bunei credințe şi pentru cinstirea 
sfintelor icoane. 

Deci văzându-se unul cu altul, cu nespusă 
bucurie s-au mângâiat foarte tare, apoi, săru- 
tându-se cu dragoste duhovnicească, cuviosul 
Grigorie a căzut la pământ şi a îmbrățișat picioa- 
rele stareţului şi părintelui său duhovnicesc. lar 
unchiul său, Sfântul Simeon, a sărutat pe cuviosul 
Grigorie, ca pe un iubit fiu şi rudenie după trup, 
căci din tânără vârstă îl crescuse şi îl povăţuise 
la calea mântuirii şi a viețuirii pustniceșşti. Apoi 
după ce s-au bucurat şi s-au mângâiat din destul, 
îndulcindu-se cu vorbirile duhovniceşti şi de 
folos sufletului, s-au despărţit. Sfântul Simeon 
s-a dus iarăși la mănăstirea sa, iar cuviosul a 
rămas la Constantinopol. 

Deci chinuindu-se cuviosul un an întreg cu 
acea boală cumplită şi necăutându-se cu nici un 
fel de doctorie, căci se pregătise de moarte, şi-a 
cunoscut mai înainte mutarea sa şi a zis către 
fraţii care erau cu dânsul: „Fraţilor, îndrăzniţi, că 
sfârșitul vieţii mele s-a apropiat. Deci luaţi-mă și 
duceți-mă în casa cea primitoare de străini, căci 
după douăsprezece zile va fi sfârșitul meu“. Căci 
aceia pregătindu-i patul, l-au pus pe dânsul şi, 
ridicându-l, l-au dus acolo unde le-a poruncit. Şi 
după douăsprezece zile, adică în a douăzecea 
zi a lunii noiembrie, și-a dat cinstitul său suflet 
lui Dumnezeu. Atunci omul ceresc s-a dus la 
ceruri și a adormit cu părinții lui, ajuns întru bătrâ- 
neți adânci și desăvârşit în faptele pustnicești. 

Fraţii, după fericitul său sfârşit, au pregătit 
cele de îngropare şi, când îl duceau pe năsălie 

ca să îngroape cinstitele şi sfintele lui moaşte, 
s-a apropiat cu credinţă un bolnav care avea o 
boală cumplită, încât nu putea să stea drept, ci 
era aplecat și gârbovit. 

Acesta cum s-a apropiat de năsălie, 
părându-i că a pus cineva mâna pe el, s-a întors 
și a întrebat pe fratele care era aproape de 
dânsul: „Au tu te-ai atins de mine?“. lar el a răs- 
puns: „Nu, nu eu.“. Atunci a cunoscut că era 
puterea lui Dumnezeu care umbrea moaștele 
sfinte ale cuviosului și i-a dat îndată tămăduire 
şi s-a îndreptat de gârbovirea lui, neavând nici 
urmă de boală. 

După ce s-au îngropat sfintele moaşte în 
pământ, un alt om având un duh necurat care 
îl chinuia cumplit, veni şi se apropie de mor- 
mântul sfântului şi, stând acolo, chema numele 
lui în ajutor. Frații care erau și petreceau în acea 
mănăstire unde era îngropat sfântul, judecând cu 
toţii că nu se cade să îngroape în pământ un ase- 
menea odor scump ca acela, au scos afară racla 
cu sfintele moaşte. Iar cel îndrăcit, petrecând 
puţine zile lângă racla sfântului, a scăpat de duhul 
cel necurat cu rugăciunile lui și, făcându-se cu 
totul sănătos, s-a dus acasă slăvind pe Dumnezeu. 

Un altul iarăşi era supărat de un duh necurat, 
ca şi cel dintâi. Acesta, cum a venit şi s-a atins 
de moaștele sfântului, îndată s-a izbăvit de duhul 
cel necurat și s-a dus la casa sa bucurându-se. 

Un om avea la un picior o bubă ce se numea 
carchin (cancer) și, mulți ani pătimind de acea 

boală nevindecată, a venit la sfintele moaşte 
ale sfântului și numai ce s-a uns la buba sa cu 
picăturile ce ieșeau din racla sfântului, îndată 
s-a tămăduit. 

Un altul, având o rană nevindecată de mulţi 
ani și neputând nici un doctor să-i folosească, 
nici cu alte buruieni vindecătoare a-l vindeca, 
acela numai ce a venit şi s-a uns cu mir de la 
sfântul şi îndată s-a tămăduit. 

O femeie oarecare se chinuia de trei zile și 
nicidecum nu putea să nască. Aceasta trimițând 
la sfintele moaşte și aducându-i-se untdelemn 
din candela sfântului, numai ce s-a uns cu dânsul 
şi îndată a născut fără nici o durere. 

O altă femeie, având o boală grea în părţile 
ascunse, pătimea foarte rău şi nu se putea tămă- 
dui cu nici un chip. Iar după ce a venit la sfintele 
moaște şi și-a pus capul pe sicriul sfântului, 
mărturisindu-și patima cu credinţă, numaidecât 
a primit tămăduire precum a dorit. 

Un om avea mare durere de cap şi, nemai- 
putând răbda durerea, a venit la sfintele moaşte 
şi s-a atins cu capul de racla Sfântului Grigorie 
şi întru acea noapte i s-a arătat sfântul în vis şi 
l-a apucat de creștet şi i-a despicat capul în două 
şi, scoțând o bucată de carne putredă, i-a zis: „Iată, 
din această pricină ţi-a venit durerea capului. Deci 
acum mergi cu pace și fii sănătos.“ Şi s-a dus 
mulțumind și slăvind pe Dumnezeu. 

Alt frate avea atâta război şi sminteală în 
trupul lui, încât îi primejduia mântuirea. Acesta, 

ducându-se la mormântul Sfântului Grigorie, 
şi-a mărturisit patima cu lacrimi şi a cerut ajutor 
de la dânsul. Și îndată, o minune! — a încetat 
războiul din trupul lui şi a rămas fratele nesu- 
părat şi neispitit, slăvind pe Domnul și mulţu- 
mind sfântului. 

Un monah, anume Petru, a fost robit de tătari 
şi, ţinut fiind multă vreme închis în temniță 
împreună cu mulți alții, într-una din zilele acelea 
i s-a spus că a doua zi vor să le taie capul la toți. 
lar Petru, auzind răspunsul cel de pierdere, a 
făcut rugăciune stăruitoare către Sfântul Grigorie 
toată noaptea, ca să-l izbăvească de moartea 
cea fără de vreme. Şi, adormind puțin către ziuă, 
i s-a arătat sfântul în vis și i-a zis: „Nu te teme, 
Petre, că nu vei muri!“ Şi făcându-se ziuă, toţi cei 
ce erau închiși îşi așteptau moartea. Iar sfântul, 
cu rugăciunile sale către Dumnezeu, mai presus 
de toată nădejdea, i-a izbăvit de robie, din închi- 
soare şi de la moarte. Şi întorcându-se către 
sfintele moaşte ale sfântului, i-au dat mulţumire 
pentru izbăvire. 

O femeie fiind îndrăcită de paisprezece ani 
şi venind la sfântul ca la un liman liniştit şi 
petrecând câteva zile cu rugăciunile Sfântului 
Grigorie, s-a izbăvit de dracul ce o muncea şi 
s-a întors acasă sănătoasă. După câtăva vreme, 
iar a căzut într-un păcat şi iarăşi s-a îmbolnăvit, 
mai rău ca înainte. Deci chinuindu-se foarte rău 
de duhul cel necurat, iarăşi a alergat la racla 
sfântului, mărturisindu-şi păcatul cu zdrobire 

de inimă, cu lacrimi şi cu făgăduință că de acum 
înainte nu va mai păcătui. Şi, cerând izbăvire 
cu credință neîndoită, îndată s-a izbăvit de duhul 
cel necurat şi s-a dus acasă bucurându-se, 
slăvind pe Dumnezeu şi mulțumind Sfântului 
Grigorie. 

Sfintele moaşte au rămas multă vreme în 
acea mănăstire în care s-a săvârşit sfântul şi 
dădeau tămăduiri neîncetat, pentru toate felu- 
rile de boli, tuturor celor ce alergau cu credință 
neîndoită către dânsele. Astfel străbătea vestea 
minunilor sale pretutindeni. 

Atunci, prea  binecredinciosul ban 
Barbu Craioveanul, care se trăgea din neamul 
Basarabilor, acei care au umplut Ţara 
Românească de sfinte mănăstiri, zidind din 
temelie Sfânta Mănăstire Bistriţa, întru cinstirea 
Adormirii Prea Sfintei Născătoare de Dumnezeu 
şi pururea Fecioara Maria, în judeţul Vâlcea, 
pe apa Bistriţei şi, vrând să o împodobească cu 
un odor scump și sfânt ca acesta, cu multă sâr- 
guinţă şi cu multă rugăciune către Dumnezeu 
şi către sfântul, le-a adus cu mare cheltuială din 
mănăstirea unde se aflau, în sfânta mănăstire cea 
din nou zidită și le-a aşezat acolo, cu multă cinste 
și evlavie, în sfânta biserică în partea dreaptă. 

De atunci până în ziua de astăzi se află acolo 
nestrămutate, întregi şi nestricate, izvorând 
mireasmă preafrumoasă și dând tămăduiri 
pentru tot felul de boli, ca şi mai înainte, celor 
ce aleargă cu credinţă către ele. Căci darul şi 

sfințenia aleşilor lui Dumnezeu este neîmpu- 
ținat. lar țara o păzeşte şi o ocroteşte de multe 
feluri de necazuri şi de primejdii. 

Cred că ajung cele scrise până aici, pe care, 
pe scurt le-am scris, pentru dragostea voastră, 
ca să se arate fapta cea bună și îndrăzneala 
Sfântului Grigorie către Dumnezeu. Căci de aş 
fi avut — zice scriitorul vieţii sfântului — zece 
limbi şi tot atâtea guri, tot nu mi-ar fi ajuns 
să-l laud după cuviinţă şi de ajuns. lar tu, o! 
fericite părtaş al cuvioşilor părinţi, vorbitorule 
cu sfinţii îngeri, sfinte al lui Dumnezeu Părinte 
Grigorie, cerescule om, pământescule înger, 
roagă-te totdeauna pentru noi, slugile şi robii 
tăi și izeoneşte de la noi toată ispita şi toată 
greutatea, izgoneşte cu toiagul rugăciunilor 
tale împerecherile din Biserica lui Hristos 
Dumnezeu, că au înconjurat-o acum ereticii 
din toate părţile ca nişte lei şi ca niște pui de 
lei caută să o răpească şi să o înghită. 

Aşa, sfinte al lui Dumnezeu, alungă departe 
de la dânsa tot eresul, că poţi câte voieşti, căci 
te afli în lumină înaintea Domnului şi locuieşti 
în locaşurile cele nestricăcioase, după ce ai păzit 
nestinsă făclia faptei celei bune pustniceşti. Și 
acum primeşti negrăitele bunătăţi ale desfătării 
şi ale fericirii veşnice întru Hristos lisus Domnul 
nostru, Căruia I se cuvine slava şi stăpânirea, 
împreună cu Cel fără de început al Lui Părinte 
şi cu Sfântul Duh, în vecii vecilor. Amin. 

ACATISTUL 
CUVIOSULUI PARINTELUI NOSTRU 
GRIGORIE DECAPOLITUL 


RUGĂCIUNILE ÎNCEPĂTOARE 


Slavă Ţie, Dumnezeul nostru, Slavă ie. 


Doamne, lisuse Hrisoase, Fiul lui Dumnezeu, 
pentru rugăciunile Preacuratei Maicii Tale și 
ale tuturor sfinților, miluieşte-ne pre noi. Amin. 


Slavă Ţie, Dumnezeul nostru, Slavă ie. 


Împărate ceresc, Mângâietorule, Duhul 
adevărului, Care pretutindenea eşti și toate le 
împlineşti; Vistierul bunătăţilor şi Dătătorule 
de viaţă, vino şi Te sălăşluieşte întru noi şi ne 
curățeşte pe noi de toată întinăciunea şi 
mântuiește, Bunule, sufletele noastre. 


Sfinte Dumnezeule, Sfinte tare, Sfinte fără de 
moarte, miluieşte-ne pe noi. (de 3 ori) 


Slavă Tatălui şi Fiului și Sfântului Duh. Și acum 
şi pururea și în vecii vecilor. Amin. 


Preasfântă Treime, miluieşte-ne pe noi. 
Doamne,curăţeşte păcatele noastre. Stăpâne, 

iartă fărădelegile noastre. Sfinte, cercetează şi 
vindecă neputinţele noastre, pentru numele Tău. 


Doamne miluieşte (de 3 ori), Slavă... Şi acum... 


Tatăl nostru, Care eşti în ceruri, sfințească- 
se numele Tău, vie împărăţia Ta, facă-se voia 
Ta, precum în cer aşa și pe pământ. Pâinea 
noastră cea de toate zilele dă-ne-o nouă astăzi, 


şi ne iartă nouă greșelile noastre, precum şi noi ' 


iertăm greșşiților noştri. Şi nu ne duce pe noi în 
ispită, ci ne izbăvește de cel rău. Amin. 


Apoi, troparele: 


Miluieşte-ne pe noi, Doamne, miluieşte-ne 
pe noi, că nepricepându-ne de nici un răspuns, 
această rugăciune aducem ie, ca unui Stăpân, 
noi păcătoşii robii Tăi, miluieşte-ne pe noi. 

Slavă... 

Doamne, miluieşte-ne pe noi că întru Tine 
am nădăjduit; nu Te mânia pe noi foarte, nici 
pomeni fărădelegile noastre, ci caută şi acum 
ca un milostiv şi ne izbăveşte pe noi de vrăjmaşii 
noştri, că Tu eşti Dumnezeul nostru şi noi 
suntem poporul Tău; toţi, lucrul mâinilor Tale 
și numele Tău chemăm. 

Şi acum..., al Născătoarei de Dumnezeu; 

Uşa milostivirii deschide-o nouă, bine- 
cuvântată Născătoare de Dumnezeu, Fecioară, 
ca să nu pierim cei ce nădăjduim întru tine, ci 
să ne izbăvim prin tine din nevoi, căci tu eşti 
mântuirea neamului creștinesc. 

Apoi: 

Cred întru unul Dumnezeu, Tatăl atotțiitorul, 
Făcătorul cerului și al pământului, văzutelor 
tuturor și nevăzutelor. Și întru unul Domn 
lisus Hristos, Fiul lui Dumnezeu, Unul-Născut, 
Care din Tatăl S-a născut mai înainte de toţi 
vecii; Lumină din Lumină, Dumnezeu adevărat 
din Dumnezeu adevărat, născut, iar nu făcut; Cel 
de o ființă cu Tatăl, prin Care toate s-au făcut. 

Care pentru noi oamenii şi pentru a noastră 
mântuire, S-a pogorât din ceruri şi S-a întrupat 
de la Duhul Sfânt şi din Maria Fecioară şi S-a 
făcut om. 

Şi S-a răstignit pentru noi în zilele lui Ponţiu 
Pilat, şi a pătimit şi S-a îngropat. Și a înviat a 
treia zi după Scripturi. Și S-a suit la ceruri şi 
şade de-a dreapta Tatălui. 

Şi iarăşi va să vină cu slavă, să judece viii şi 
morţii, a Cărui împărăție nu va avea sfârşit. 

Și întru Duhul Sfânt, Domnul de viaţă 
făcătorul, Care din Tatăl purcede, Cel ce 
împreună cu Tatăl și cu Fiul este închinat şi 
slăvit, Care a grăit prin prooroci. 

Întru una, sfânta sobornicească și apostolească 
Biserică. 

Mărturisesc un botez întru iertarea păcatelor. 

Aştept învierea morților. 

Şi viața veacului ce va să fie. Amin. 


Doamne miluieşte (de 12 ori). 


Slavă... Şi acum... 

Veniţi să ne închinăm Împăratului nostru 
Dumnezeu. 


Veniţi să ne închinăm şi să cădem la 
Hristos, Împăratul şi Dumnezeul nostru. 


Veniţi să ne închinăm şi să cădem la Însuși 
Hristos, Impărat şi Dumnezeul nostru. 


Psalmul 142 


Doamne, auzi rugăciunea mea, ascultă cererea 
mea întru credincioşia Ta; auzi-mă întru drep- 
tatea Ta; să nu intri la judecată cu robul Tău că 
nimeni din cei vii nu-i drept înaintea Ta; vrăj- 
mașşul prigoneşte sufletul meu şi viața mea o calcă 
în picioare; făcutu-m-am să locuiesc în întuneric 
ca morții cei din veacuri. Mâhnit e duhul în 
mine și inima mea încremenită înlăuntrul meu. 
Adusu-mi-am aminte de zilele cele de demult; 
cupetat-am la toate lucrurile Tale, la faptele 
mâinilor Tale m-am gândit. Tins-am către Tine 
mâinile mele, sufletul meu ca un pământ înse- 
toşat. Degrab auzi-mă, Doamne, că a slăbit duhul 
meu. Nu-Ţi întoarce faţa Ta de la mine, ca să 
nu mă asemăn celor ce se pogoară în mormânt. 
Fă să aud dimineaţa mila Ta, că la Tine mi-e nădej- 
dea. Arată-mi calea pe care voi merge, că la Tine 
am ridicat sufletul meu. Scapă-mă de vrăjmaşii 
mei, că la Tine alerg, Doamne. Învață-mă să fac 
voia Ta, că Tu eşti Dumnezeul meu. Duhul Tău 
cel bun să mă povăţuiască la pământul dreptății. 

Pentru numele Tău, Doamne, dăruieşte-mi viaţă. 
Întru dreptatea Ta scoate din necaz sufletul 
meu. Fă bunătate de stârpeşte pe vrăjmaşii mei 
Şi pierde pe toţi cei ce necăjesc sufletul meu, 
că eu sunt robul Tău. 


Slavă... Şi acum... Aliluia, Aliluia, Aliluia, 


Slavă Ţie, Dumnezeul nostru, Slavă Ţie (de 3 ori). 


Dumnezeul este Domnul şi S-au arătat nouă, 
bine este cuvântat cel ce vine întru numele 
Domnului (de 3 ori). 


Apoi troparul glas al 3-lea. 


Chip te-ai făcut înfrânării şi prin dumneze- 
iescul Duh pre toţi i-ai luminat; alergarea 
dreptei credinţe o ai săvârşit şi cu învățăturile 
tale lumea ai luminat și ai mustrat cugetele 
celor rău credincioşi, Părinte Cuvioase Grigorie, 
roagă-te lui Hristos Dumnezeu să ne dăruiască 
nouă mare milă. 


Doamne miluieşte (de 3 ori). Slavă... şi acum. 


După aceasta: 


Psalmul 50 


Miluieşte-mă, Dumnezeule, după mare mila Ta 
şi după mulţimea îndurărilor Tale, şterge fără- 
delegea mea. Mai vârtos mă spală de fărădelegea 
mea şi de păcatul meu mă curăţeşte. Că fără- 
delepea mea eu o cunosc, şi păcatul meu înaintea 

mea este pururea. ie unuia am greşit şi rău 
înaintea Ta am făcut, ca să fii îndreptăţit întru 
cuvintele Tale şi să biruieşti când vei judeca 
Tu. Că iată întru fărădelegi m-am zămislit şi în 
păcate m-a născut maica mea. Că iată adevărul 
ai iubit; cele nearătate și cele ascunse ale înţe- 


lepciunii Tale mi-ai arătat mie. Stropi-mă-vei 


cu isop, şi mă voi curăţi; spăla-mă-vei, şi mai 
vârtos decât zăpada mă voi albi. Auzului meu 
vei da bucurie şi veselie; bucura-se-vor oasele 
cele smerite. Întoarce faţa Ta de către păcatele 
mele, și toate fărădelegile mele, șterge-le. Inimă 
curată zideşte întru mine, Dumnezeule, şi duh 
drept înnoieşte întru cele dinlăuntru ale mele. Nu 
mă lepăda de la faţa Ta şi Duhul Tău cel Sfânt 
nu-L lua de la mine. Dă-mi mie bucuria mântuirii 
Tale și cu duh stăpânitor mă întăreşte. Învăţa-voi 
pe cei fărădelege căile Tale, și cei necredincioşi 
la Tine se vor întoarce. lzbăvește-mă de vărsarea 
de sânge, Dumnezeule, Dumnezeul mântuirii 
mele; bucura-se-va limba mea de dreptatea Ta. 
Doamne, buzele mele vei deschide, şi gura mea 
va vesti lauda Ta. Că de ai fi voit jertfă, Ți-aş 
fi dat; arderile de tot nu le vei binevoi. Jertfa 
lui Dumnezeu: duhul umilit, inima înfrântă şi 
smerită Dumnezeu nu o va urgisi. Fă bine, 
Doamne, întru bunăvoirea Ta, Sionului, şi să 
se zidească zidurile Ierusalimului. Atunci vei 
binevoi jertfa dreptăţii, prinosul şi arderile de 
tot; atunci vor pune pe altarul Tău viței. 

Condacul I 


Apărătorul nostru și folositorul cel fierbinte, 
după datorie mulțumiri aducem ție, sfinte, noi, 
cei izbăviți din nevoi cu rugăciunile tale. Ci ca 
cel ce ai către Domnul îndrăzneală, din toate 
primejdiile izbăveşte-ne pe noi, ca să-ţi cântăm 
ție: bucură-te, Sfinte Prea Cuvioase Părinte 
Grigorie! 

Icosul I 


Îngerească viață alegând a petrece pe pământ, 
părinte, ca să te bucuri cu îngerii în ceruri ai pără- 
sit toate cele veselitoare ale lumii şi, rănindu-te 
cu dumnezeiasca dragoste, ai alergat la limanul 
cel de mântuire al sihăstriei pentru care noi, 
minunându-ne, zicem ție: 

Bucură-te, că din pruncie ai ridicat pe umeri 
Crucea Mântuitorului Hristos; 

Bucură-te, că pentru dragostea lui Hristos ai 
uitat dorul părinților tăi; 

Bucură-te, că ai ales fecioria mai mult decât 
nunta; 

Bucură-te, că ţi-ai logodit ție curăţia; 

Bucură-te, că nu te-ai amăgit ca Adam prin 
lăcomie; 

Bucură-te, că prin postire ai domolit săltările 
trupului; 

Bucură-te, că ai câștigat în inima ta frica 
Domnului; 

Bucură-te, că dintr-însa ai născut duh de 
mântuire; 

Bucură-te, căci cu secera rugăciunii ai curățit 
spinii patimilor; 

Bucură-te, căci cu plugul înfrânării ai arat 
pământul sufletului tău; 

Bucură-te, că ai semănat într-însul seminţele 
dreptei credinţe; 

Bucură-te, că dintr-însele odrăslești nouă 
roadele tămăduirilor; 

Bucură-te, Sfinte Prea Cuvioase Părinte 
Grigorie! 


Condacul al 2-lea 


Văzându-se pe sine sfântul izbăvit de grijile 
lumești, tăinuindu-se de slugile sale, a alergat 
la părintele şi păstorul care l-a învăţat rânduiala 
vieţii sihăstreşti şi l-a trimis a se nevoi cu pust- 
nicii cei ce petreceau acolo aproape de dânsul 
şi cu care a cântat lui Dumnezeu: Aliluia! 


Icosul al 2-lea 


Înțelegerea cea răzvrătită a răucredincio- 
sului egumen cunoscându-o, cu îndrăzneală l-ai 
înfruntat în sobor mustrându-l; iar el, trufaşul, 
mâniindu-se, a poruncit să te bată fără de milă; 
tu însă, primind mulţimea loviturilor ca nişte rouă 
cerească, mulţumit-ai lui Dumnezeu; pentru care 
noi, lăudând râvna ta cea dumnezeiască, grăim ţie: 

Bucură-te, că ai vădit cu îndrăzneală eresurile 

celor răucredincioșşi; 

Bucură-te, că ai fugit de locuirea cea împreună 
cu dânșii; 

Bucură-te, că pentru dreapta credință primind 
răni,te bucurai ca Apostolii; 

Bucură-te, apărătorul dogmelor celor sobomi- 
cești şi apostoleşti; 

Bucură-te, râvnitorul vieții îngerești; 

Bucură-te, locuitorul pustiei cel ales; 

Bucură-te, că prin vărsările lacrimilor ai stins 
focul păcatului; 

Bucură-te, că prin stările la privegheri ai 
adormit valurile patimilor; 

Bucură-te, căci cu dumnezeiasca smerenie 
ai smerit răutatea vrăjmașilor diavoli; 

Bucură-te, că nu te-ai amăgit de nălucirile lor 
cele prefăcute în chip de lumină; 

Bucură-te, că prin sihăstrie te-ai arătat ca un 
pom răsădit lângă izvoarele apelor; 

Bucură-te, căci cu lucrarea cuvântului te-ai 
arătat vie mult roditoare; 

Bucură-te, Sfinte Prea Cuvioase Părinte 
Grigorie! 


Condacul al 3-lea 


Puterea Celui Prea Înalt prin rugăciunile tale 
cele primite pogorându-se, a gonit pe diavolii 
care te supărau și te luptau spre păcatul trupesc; 
de care izbăvindu-te în vis prin venirea Prea 
Curatei Maicii lui Dumnezeu ce s-a arătat în 
chipul maicii tale, ai cântat lui Dumnezeu: 
Aliluia! 

Icosul al 3-lea 


Având dorire să vezi pe fratele tău cel după 
trup, ai trimis la dânsul pe ucenicul tău; iar tu, 
fiind cuprins de lumina cerească ce s-a pogorât 
peste tine, ai petrecut în bună mireasmă multe 
zile, până ce s-a întors ucenicul; atunci te-ai 
deşteptat, iar el, înțelegând acea taină prea- 
mărită, a grăit către tine: 

Bucură-te, văzătorule de cereşti vedenii; 

Bucură-te, lăcaş de cerească lumină; 

Bucură-te, că prin buna mireasmă a ei te-ai 
izbăvit de curgerea sângelui; 

Bucură-te, că printr-însa ai scăpat de patimi 
şi de supărările diavolilor; 

Bucură-te, că răstignindu-te lumii, Domnului 
te-ai adus jertfă; 

Bucură-te, căci, cu sudorile sihăstriei, ai stins 
cărbunii patimilor; 

Bucură-te, că ai fost pildă tuturor spre mântuire; 

Bucură-te, că pe mulţi mântuiţi, ai adus 
Domnului; 

Bucură-te, temelia cea neclintită a pustni- 
ceştilor strădanii; 

Bucură-te, că ai înflorit ca un trandafir şi 
crin bine mirositor în văile sihăstriei; 

Bucură-te, că de la cer ai primit dar în chipul 
focului; 

Bucură-te, că ai strălucit mai mult decât soa- 
rele; 

Bucură-te, Sfinte Prea Cuvioase Părinte 
Grigorie! 

Condacul al 4-lea 


Vifor de gânduri îndoite având sfântul pentru 
vedenia de care a fost uimit în multe zile, a chemat 
pe unchiul şi părintele său, Simeon, ca să vină 
la dânsul; de la care luând bună încredințare că 
vedenia aceea n-a fost de la întunecaţii diavoli, 
ci dumnezeiască și îngerească, a cântat lui 
Dumnezeu: Aliluia! 


Icosul al 4-lea 


Auzit-ai glas din cer strigându-te ca pe 
patriarhul Avraam: ieşi din pământul tău și din 
rudenia ta şi mergi în pământul în care vei 
putea sluji lui Dumnezeu; și îndată ascultând 
dumnezeiasca poruncă, sculându-te, te-ai dus; 
pentru aceea grăim: 

Bucură-te, că te-ai făcut următor lui Avraam 
cu credință; 

Bucură-te, căci ca dânsul ai părăsit patria şi 
neamul; 

Bucură-te, cu Isaac, moştenitorule al credinţei; 

Bucură-te, cu Iacov, minte văzătoare de 
Dumnezeu; 

Bucură-te, noule Moise, cu nerăutatea; 

Bucură-te, noule David, cu blândeţea; 

Bucură-te, că te-ai arătat nouă Iov cu răbdarea; 

Bucură-te, că ai râvnit credinţa lui Iosif; 

Bucură-te, că pentru credinţă te-ai aprins cu 
râvnă ca Ilie; 

Bucură-te, căci cu îndrăzneală ai mustrat ca 
Botezătorul; 

Bucură-te, bărbat al doririlor duhului, noule 
Daniile; 

Bucură-te, prooroc văzător de cele viitoare; 

Bucură-te, Sfinte Prea Cuvioase Părinte 
Grigorie! 


Condacul al 5-lea 


Stea nerătăcită mult-luminoasă povățuită de 
Duhul Sfânt te-ai arătat în pustietăți și în oraşe, 
strălucind cu minunile, diavolii gonind și bolile 
tămăduind; pentru care, de către toţi vestin- 
du-se minunile tale, cu mulțumită se aduce lui 
Dumnezeu cântare: Aliluia! 


Icosul al 5-lea 


Văzând popoarele faptele tale cele bune şi 
viața ta cea mai presus de om, cu credință au 
alergat ca la un trimis al lui Dumnezeu, primind 
folosul cererilor, cu care şi noi, împărtășindu-ne 
de facerile tale de bine, după Evanghelie prea- 
mărind pe Tatăl ceresc, cu mulțumire cântăm ție: 

Bucură-te, că ai îmbogăţit pe cel sărac din 
Priconis ca marele Nicolae; 

Bucură-te, că te-ai arătat cu blândeţe către 
cel ce te-a bătut ca pe o iscoadă; 

Bucură-te, că ai vădit avuţia lui Mercurie că 
era din nedrepte agoniseli; 

Bucură-te, că ai izbăvit din mare pe călu- 
părul ce-ţi slujea ţie; 

Bucură-te, că la Roma te-ai arătat făcător de 
minuni; 

Bucură-te, că de acolo ai fugit de lauda oame- 
nilor; 

Bucură-te, că în Sicilia ai gonit pe balaurul 
ce se pornise asupra ta; 

Bucură-te, că acolo pe femeia cea desfrâ- 
nată o ai îndreptat la pocăință; 

Bucură-te, căci cu rugăciunea ta către 
Dumnezeu ai îmblânzit pe cetăţenii idrisini; 

Bucură-te, că în chip nevăzut ai trecut prin 
oastea de saracini; 

Bucură-te, că ai vindecat mâna ce se uscase 
a saracinului, pe care o ridicase ca să te junghie; 

Bucură-te, căci cu rugăciunile tale s-a 
tămăduit cel îndrăcit; 

Bucură-te, Sfinte Prea Cuvioase Părinte 
Grigorie! 


Condacul al 6-lea 


Propovăduitor, purtător de Dumnezeu fiind, 
ai învățat a ne închina Treimii în Unime și 
Unimii în Treime și, făcându-te vas ales ca 
marele Pavel, te-ai aprins de râvnă, dorind muce- 
nicie pentru sfintele icoane; iar Dumnezeu 
te-a păzit în viaţa aceasta ca să foloseşti multora 
care au cântat Lui: Aliluia! 

Icosul al 6-lea 


Strălucind tu ca al doilea Pavel în Tesalonic, 
petreceai în multe lipsuri dintre cele ale vieții 
trupeşti; dar Dumnezeu, purtând grijă de tine, 
te hrănea prin cinstita femeie, ca pe Ilie prin corbi 
și ca pe Daniil în groapa leilor, prin îngeri; iar 
noi, lăudând credința ce aveai către Dumnezeu 
în Care ai nădăjduit, grăim ţie: 

Bucură-te, că în multă lipsă fiind nu ai slăbit 
nevoinţele sihăstriei; 

Bucură-te, că pentru dragostea lui Hrisos ai 
răbdat foamea și lipsa de îmbrăcăminte; 

Bucură-te, că ai folosit pe femeia cea săracă 
cu izvorârea de smoală; 

Bucură-te, că ai vădit pe cel ce ascunsese din 
milostenia cea rânduită pentru săraci; 

Bucură-te, că ai tămăduit pe cel nebun îndră- 
cit ce sărise în spatele tău; 

Bucură-te, că ai vădit pe călugărul ce se pre- 
făcea că este îndrăcit; 

Bucură-te, căci cunoscând vicleșugurile diavo- 
lilor, ca pe nişte păianjeni le-ai risipit; 

Bucură-te, că întru toate desăvârşit i-ai rușinat 
pe ei; 

Bucură-te, că mai înainte ai spus pristăvirea 
stâlpnicului şi a celor doi fraţi; 

Bucură-te, că asemenea ai vestit şi altui 
bătrân să-și gătească mormântul; 

Bucură-te, căci, cunoscând cu duhul, ai înfrun- 
tat pe cel ce nu îngropase pe cel mort găsit pe 
cale; 

Bucură-te, că deşteptezi mintea celor ce sunt 
îngropați în mormântul lenevirii; 

Bucură-te, Sfinte Prea Cuvioase Părinte 
Grigorie! 


Condacul al 7-lea 


Vrând odinioară să mergi în părțile slove- 
nilor spre a viețui în mai multă linişte acolo, 
mergând puţin pe cale, te-ai întors degrabă, căci 
ai cunoscut urgia lui Dumnezeu ce era să cadă 
peste puţin timp asupra lor, iar ucenicul tău, 
spăimântându-se de mai înainte cunoştinţa ta, a 
cântat lui Dumnezeu: Aliluia! 


Icosul al 7-lea 


Arătat-a Dumnezeu prin tine minune prea- 
mărită cu boierul cel închis în temniţă, căci, 
hotărât fiind el de pierzare, ai cunoscut aceasta 
cu darul lui Dumnezeu, pentru care, asemă- 
nându-te marelui Nicolae, îndată ai alergat la 
mai-marele cetăţii şi cu multe rugăciuni l-ai 
izbăvit din amara moarte; iar el, aducându-ţi 
mulțumire, a grăit către tine: 

Bucură-te, izbăvitorul celor osândiţi la moarte; 

Bucură-te, ajutătorul celor în primejdii; 

Bucură-te, că ai fost liman celor învăluiţi de 
marea acestei vieţi; 

Bucură-te, că din nevoi se izbăveau şi se izbă- 
vesc cei ce cheamă numele tău; 

Bucură-te, că mai înainte, cunoscând veni- 
rea ucenicului tău, l-ai întâmpinat; 

Bucură-te, că ai izbăvit de moarte pe cel 
muşcat de viperă; 

Bucură-te, că ai izbăvit pe fecioară de durerea 
ochilor şi de orbire; 

Bucură-te, că ai tămăduit de răceală pe cel 
bolnav ce se culcase pe patul tău; 

Bucură-te, că ai tămăduit pe cel bolnav de 
friguri prin îmbrăcarea cu rasa ta; 

Bucură-te, că ai izbăvit pe o femeie săracă, 
bolnavă de durerea capului; 

Bucură-te, că ai gonit pe diavolul din călu- 
gărul ce se chinuia rău; 

Bucură-te, primeşte de la noi, cei supăraţi de 
diavoli, de trup şi de lume; 

Bucură-te, Sfinte Prea Cuvioase Părinte 
Grigorie! 


Condacul al 8-lea 


Străină viață petrecând pe pământ, fericite 
părinte Grigorie, cu totul ţi-ai înălțat mintea 
către cele cereşti, minunând pe îngeri şi pe 
oameni cu răbdarea ta; pentru aceasta acum, 
luând răsplătire de la Dumnezeu, cânţi Lui 
neîncetat împreună cu îngerii: Aliluia! 


Icosul al 8-lea 


Cu trupul ai fost întru cei de jos, ca un om, 
iar cu mintea nu te-ai dezlipit de cele de sus; 
pentru această te-ai învrednicit a scoate foc din 

gura ta, care ţi-a luminat fața mai mult decât 
soarele; de care înfricoşându-se ucenicul tău, 
i-ai poruncit ca până la sfârşitul tău să păzească 
taina, ferindu-te de laudele oamenilor, deci şi 
noi cu dânsul grăim ţie: 

Bucură-te, cel ce ai lucrat privind spre cele 
de sus; 

Bucură-te, că întotdeauna ai privit la sfârşitul 
lucrării cea de Dumnezeu iubită; 

Bucură-te, că pentru neîncetatele rugăciuni 
ai primit de la Dumnezeu sabie aurită; 

Bucură-te, căci cu dânsa ai tăiat spinul păca- 
tului; 

Bucură-te, că în trup fiind ai auzit cântare 
îngerească; 

Bucură-te, că prin curăția minții te-ai învred- 
nicit de taine dumnezeieşti ca acestea; 

Bucură-te, căci, cu voinţa cea îndreptată 
spre Dumnezeu, te-ai îndumnezeit după dar; 

Bucură-te, că în trup te-ai făcut locaş curat 
Prea Sfintei Treimi; 

Bucură-te, că în chip nevăzut ai mers cu loan, 
ucenicul tău, pe cale; 

Bucură-te, că de multe ori te arătai unchiului 
tău în vremea rugăciunii; 

Bucură-te, că mai înainte apucând ai mântuit 
pe stâlpnicul ce era să cadă în păcat; 

Bucură-te, grăim ţie cei ce ne izbăvim de toate 
păcatele în toată vremea; 

Bucură-te, Sfinte Prea Cuvioase Părinte 
Grigorie! 

Condacul al 9-lea 


Toată latura Decapoliei, Asia, Bizanțul, 
Tesalia, Roma, Răsăritul și Apusul propovă- 
duiesc lucrarea minunilor tale, cu care pe mulţi 
din dureri şi din necazuri i-ai izbăvit, vred- 
nicule de minune, pe cei ce au cântat lui 
Dumnezeu: Aliluia! 


Icosul al 9-lea 


Retorii cei mult-bârfitori, care se fălesc numai 
cu filosofia cea deşartă, nu pricep cum tu, în trup 
muritor fiind, ai biruit toate hotarele firii, vie- 
țuind ca unul fără de trup cu darul lui Dumnezeu; 
iar noi, mulțumire aducând Celui Ce te-a mărit 
în viață și după moarte, cântăm ţie: 

Bucură-te, că prin multă strădanie ai câșşti- 
gat înţelepciunea cea de sus; 

Bucură-te, cel ce ai defăimat înțelepciunea 
cea deşartă; 

Bucură-te, cel ce ai fost dulce la cuvânt şi 
mângâietor în învățături; 

Bucură-te, cel ce multe cetăți le-ai izbăvit 
din rătăcirea idolilor; 

Bucură-te, căci corabia Bisericii lui Hristos 
la liman bun a ajunge te-ai nevoit; 

Bucură-te, că pentru dânsa te-ai primejduit 
până la moarte; 

Bucură-te, că pentru dragostea lui Hristos 
te-ai nevoit până la vărsarea sângelui; 

Bucură-te, căci cu râvna dreptei credințe 
te-ai făcut mucenic fără de sânge; 

Bucură-te, că ai mărturisit pe Hristos a fi 
Dumnezeu și om; 

Bucură-te, că icoană ai zugrăvit întrupării Lui; 

Bucură-te, căci cu focul duhului ai ars bârfele 
ereticilor, ca pe nişte neghină şi pleavă; 

Bucură-te, căci cu lopata dreptei credinţe 
le-ai vânturat pe ele; 

Bucură-te, Sfinte Prea Cuvioase Părinte 
Grigorie! 


Condacul al 10-lea 


Voind a te asemăna Stăpânului Hristos, cu 
nerăutate ai iubit pacea și dragostea şi n-ai răs- 
plătit rău pentru rău; ci pentru cei ce s-au năpustit 
şi te-au bătut, te-ai rugat ca şi Acela pentru 
răstignitorii Lui și ca întâiul mucenic Ștefan 
pentru cei ce l-au ucis cu pietre; cu care acum, 
bucurându-te, cânți lui Dumnezeu: Aliluia! 


Icosul al 10-lea 


Zid nebiruit împotriva patimilor şi turn nesur- 
pat al curăţiei te-ai arătat, părinte cuvioase, căci, 
cu privegherea gonind somnul lenii, te-ai făcut 
casă Duhului Sfânt şi nici măcar în somn sau 
în vis n-au putut diavolii cu năluciri să te înșele; 
pentru care noi, lăudându-te, grăim către tine: 

Bucură-te, păzitorul cel ales al fecioriei; 

Bucură-te, că urmarea lui Hristos ca Pavel 
în trupul tău o ai purtat; 

Bucură-te, că eşti numit cu numele prive- 
gherii; 

Bucură-te, că te-ai învrednicit de cămara 
cea de mire a Mântuitorului Hristos; 

Bucură-te, slujitorule al Preacuratei Fecioare 
şi Maicii lui Dumnezeu; 

Bucură-te, apărătorule al cinstitei Sale icoane; 

Bucură-te, că prin alegerea lui Dumnezeu 
ca un vrednic ai primit preoţia; 

Bucură-te, că ai adus lui Hristos jertfă cu inimă 
curată; 

Bucură-te, că pe mulţi i-ai tras din adâncul 
pierzării de suflet; 

Bucură-te, că pe mulţi i-ai făcut îngeri la minte; 

Bucură-te, că din poftele cele necurate izbă- 
veşti pe mulţi; 

Bucură-te, că potoleșşti aprinderea patimilor 
noastre celor trupeşti; 

Bucură-te, Sfinte Prea Cuvioase Părinte 
Grigorie! 


Condacul al 11-lea 


Împăratul împăraţilor și Dumnezeu, vrând 
să te cheme la Sine ca să-ţi răsplătească cu bogate 
daruri pentru multe ostenelile tale, a îngăduit 
să pătimești de boală cumplită; din care, după 
rugăciunea ta izbăvindu-te, ai cerut boala hidro- 
picii, prin care s-a făcut mai mult arătată răbda- 
rea ta; iar tu până la sfârşit ai dat lui Dumnezeu 
laudă, cântând: Aliluia! 

Icosul al 11-lea 


Făclie primitoare de lumină înțelegătoare te 
cunoaştem pe tine, părinte, că râvnind la bună- 
tățile cuvioşilor celor mai înainte de tine, te-ai 
aprins de dumnezeiescul foc, pe care Domnul 
a venit să-l arunce pe pământ şi ai ars toată mate- 
ria cea poftitoare de cele de jos şi către cunoș- 
tința cea dumnezeiască ai povăţuit pe cei ce au 
năzuit către tine; pentru care grăim ţie: 

Bucură-te, că întru toate te-ai făcut următor 
al marelui Antonie; 

Bucură-te, cel ce cunoşti gândurile ca marele 
Eftimie; 

Bucură-te, cel ce înfrânezi poftele ca Sava 
sfințitul; 

Bucură-te, învățătorule al pustiei ca marele 
Teodosie Chinoviarhul; 

Bucură-te, cel ce iubeşti tăcerea ca marele 
Arsenie; 

Bucură-te, cel ce îndrepți spre pocăință ca 
Efrem Sirul, 

Bucură-te, stâlp al răbdării şi făcătorule de 
minuni; 

Bucură-te, apărătorule al dreptei credinţe 
ca mărturisitorii Maxim şi Teodor Studitul; 

Bucură-te, că ai viețuit în blândeţe şi în nerău- 
tatea inimii; 

Bucură-te, că te-ai făcut comoară a toată fapta 
bună; 

Bucură-te, că prin aceasta te-ai făcut bună- 
mireasmă a lui Hristos; 

Bucură-te, că te desfătezi întru viața veseliei 
celei de taină; 

Bucură-te, Sfinte Prea Cuvioase Părinte 
Grigorie! 


Condacul al 12-lea 


Vrând unchiul şi părintele tău să te vadă mai 
înainte de a trece tu din viața aceasta, ţi-a scris 
să mergi la dânsul, aflându-se el închis pentru 
sfintele icoane; iar tu, fericite, deşi erai cuprins 
de boală, ai mers cale îndelungată, ca un diamant 
mult-răbdător şi, sărutându-vă unul pe altul şi 
duhovniceşte bucurându-vă, v-aţi despărțit; şi 
după pătimirea unui an deplin în boală cumplită, 
ai adormit somnul cel cuvios al sfinților, cântând 
lui Dumnezeu: Aliluia! 


Icosul al 12-lea 


Cântând adormirea ta, te lăudăm ca pe cel ce 
bine te-ai nevoit, alergarea ai săvârșit, credința 
ai păzit; pentru care mărturie este cinstitul tău 
trup, care cu darul lui Dumnezeu se păzeşte 
întreg şi nestricat. Din el culegem noi nenu- 
mărate tămăduiri de boli, de faceri de minuni, 
grăind ţie cu credinţă: 

Bucură-te, cel ce ai fost înger în trup și acum 
dănţuieşti cu Ingerii; 

Bucură-te, Sfinte, care te veselești cu toți Sfinţii; 

Bucură-te, cu Apostolii și Mucenicii vorbitorule; 

Bucură-te, cu Cuvioşii şi cu Drepţii locuitorule; 

Bucură-te, că după trup ţi-a fost naşterea şi 
creşterea în Decapolia; 

Bucură-te, că în veci moşteneşti Ierusalimul 
cel de sus; 

Bucură-te, comoara neprețuită a țării Valahiei; 

Bucură-te, că de multe feluri de primejdii pe 
aceasta o păzeşti; 

Bucură-te, lauda cea de cinste a Sfintei 
Mănăstiri Bistrița; 

Bucură-te, podoaba a tot clerul bisericesc; 

Bucură-te, mângâierea celor deznădăjduiţi; 

Bucură-te, bucuria celor scârbiţi; 

Bucură-te, Sfinte Prea Cuvioase Părinte 
Grigorie! 


Condacul al 13-lea 


O, Părinte Sfinte, Prea Cuvioase Grigorie, 
plăcutule al lui Hristos și ajutătorul tuturor 
celor în nevoi, care în viața ta pe pământ după 
Evanghelie ai fost lumina lumii, iar după moarte, 
din purtarea de grijă a lui Dumnezeu, ai fost 
dat păzitor acestei țări creștineşti (şi acestui 
sfânt lăcaș) prin aducerea sfintelor tale moaște, 
primind acum acest puţin dar de la noi smeriţii, 
mijloceşte către Dumnezeu ca în veacul acesta 
să ne izbăvească de toată primejdia și neputinţa, 
iar în cel viitor de veșnicele chinuri şi împreună 
cu tine să ne învrednicească în pământul celor 
vii să cântăm Lui: Aliluia. 

Acest condac se zice de trei ori. 

Apoi se zice iarăşi Icosul întâi: Îngerească 
viaţă alegând a petrece pe pământ, părinte... 
și Condacul întâi: Apărătorul nostru şi folo- 
sitorul cel fierbinte... 

După aceea zicem aceste rugăciuni: 

Rugăciunea întâi 


O, Prea Cuvioase Sfinte Grigorie, credem 
că încă în trup viețuind te-ai făcut lăcaș Sfintei 
Treimi, la Care acum mutat fiind, neîncetat te rogi 
împreună cu toți Sfinţii şi cu Preacurata Maică 
lui Dumnezeu pentru întărirea sfintelor bise- 
rici, a patriarhilor, a împăraţilor, a domnilor, a 
supușilor, a preoților, a călugărilor și pentru sănă- 
tatea și mântuirea tuturor dreptcredincioșşilor 
creştini. Cu umilință cădem la sicriul sfintelor tale 
moaște şi le sărutăm cu dragoste, rugându-te: întă- 
rește şi păzeşte acest sfânt locaș, pe care ți l-ai ales 
sălaș, această sfântă mănăstire care te are pe tine 
întru sine, precum şi toate orașele și pe toţi locui- 
torii din ele. Nu trece cu vederea nici pe cei ce 
năzuiesc la sfintele tale moaşte, care cu credință 
căzând se închină și le sărută, rugându-se a li se 
dărui sănătate şi izbăvire de supărarea duhu- 
rilor necurate şi de alte boli nenumărate, care 
dobândindu-şi dorita izbăvire şi sănătate, 
împreună cu noi lui Dumnezeu să-I înălțăm slavă, 
iar ție pentru datornica mulțumire îți aducem 
icoasele acestea întru care mărim și lăudăm 
nevoinţele tale, privegherile, posturile, rugăciu- 
nile, luptele cu diavolii, bătăile şi toate ale tale 
fapte bune, pentru care toţi zicem: bucură-te, 
preafericite Părinte, preaînțelepte Grigorie! 


Rugăciunea a doua 


O, întru tot Sfinte Prea Cuvioase Părinte 
Grigorie, cel ce din pruncie te-ai dat pe tine 


79 


Domnului, rănindu-te de focul dragostei Lui şi 
părăsind toate deşertăciunile lumii ca pe nişte 
gunoaie, lăsând și pe părinţii tăi, ai urmat cu toată 
dragostea după Dânsul, iubindu-L mai mult decât 
toate bunătăţile cele trecătoare ale lumii acesteia. 
Că luminându-ţi-se ochii sufletului tău, cu toată 
curăţia i-ai slujit ca un înger în trup Lui, Celui 
Care te-a preamărit cu darul facerii de minuni în 
viață şi după moarte, că așa măreşte Dumnezeu 
pe cei ce-L slăvesc pe El. De la Care, fericite, după 
multe trude și osteneli ai aflat har și milă, că, sfin- 
țindu-te, priveşti cu cetele îngereşti la lumina cea 
preadulce a Prea Sfintei Treimi. Rugămu-te dar, 
sfinte al lui Dumnezeu, primeşte aceste rugăciuni 
de la noi, slugile tale, care nădăjduim la ajutorul 
tău, cei ce ne-am îmbogăţit cu sfintele tale moaște, 
care cu darul lui Dumnezeu revarsă mireasmă 
bună și încuviințată celor credincioşi. Deci, 
avându-te către Milostivul Dumnezeu bun părti- 
nitor, aducem ţie această puţină rugăciune şi fii 
folositor şi rugător pentru noi către Dumnezeu, 
ca prin rugăciunile tale să fim apăraţi de duşmanii 
noştri văzuţi şi nevăzuțţi, ca, izbăvindu-ne de 
toată ispita şi necazul cel ncgândit şi neaşteptat 
şi de chinurile cele veşnice ce vor să fie, să aflăm 
milă în ziua Judecăţii. Şi învrednicindu-ne și noi 
cu tine de nespusele bunătăţi, privind lumina 
cea preadulce şi desfătată a feţei lui Dumnezeu, 
să slăvim pe Tatăl şi pe Fiul şi pe Sfântul Duh, 
acum și pururea şi în vecii vecilor. Amin. 

CINSTITUL PARACLIS 
AL PREA CUVIOSULUI 
PĂRINTELUI NOSTRU 
GRIGORIE DECAPOLITUL 


Se zic rugăciunile începătoare de la acatist 
(pag. 56) şi apoi următoarele: 
Doamne miluieşte (de 12 ori). 


Veniţi să ne închinăm Împăratului nostru 
Dumnezeu. 
__ Veniţi să ne închinăm şi să cădem la Hristos, 
Împăratul şi Dumnezeul nostru. g 
Veniţi să ne închinăm şi să cădem la Insuşi 
Hristos, Impărat Dumnezeul nostru. 


Psalmul 142 (vezi pagina 59). 


Dumnezeul este Domnul şi S-a arătat nouă, 
bine este cuvântat Cel ce vine întru numele 
Domnului (de 3 ori) şi troparele următoare: 


Glasul al 3-lea 


Chip te-ai făcut înfrânării şi prin dumneze- 
iescul Duh pe toți ai luminat. Alergarea dreptei 
credinţe o ai săvârşit şi cu învăţăturile tale lumea 
ai luminat şi ai mustrat cugetele celor răucre- 
dincioșşi. Părinte Preacuvioase Grigorie, pe 
Hristos Dumnezeu roagă-L să ne dăruiască nouă 
mare milă. 

Slavă... şi acum... A Născătoarei 


Pre tine, ce ai mijlocit mântuirea neamului 
nostru, te lăudăm, Născătoare de Dumnezeu 
Fecioară. Căci cu trupul cel luat dintru tine, Fiul 
tău şi Dumnezeul nostru, prin Cruce luând 
patimă, ne-a izbăvit pre noi din stricăciune, ca 
un iubitor de oameni. 


Psalmul 50 (vezi pagina 60). 


CANONUL SFÂNTULUI 
GRIGORIE DECAPOLITUL 


Cântarea I, glasul al 8-lea 


Irmos: „Apa trecând-o ca pe uscat și din rău- 
tatea egiptenilor scăpând israeliteanul, striga: 
Izbăvitorului şi Dumnezeului nostru să-l 
cântăm“. 

Pripeală: Sfinte Preacuvioase Părinte 
Grigorie, roagă-te lui Hristos Dumnezeu pentru 
noi. (Se repetă înainte de toate troparele care 
nu au: Slavă... şi acum...) 


Smeritul meu suflet, omorât cu dulcețile trupu- 
lui, înviază-l, părinte Grigorie, cu rugăciunile 
tale, că viaţa cea veşnică ai dobândit-o, omorând 
pe omul cel vechi cu nevoinţele postniciei. 

Înfrânându-ți dulceţile trupului cu puterea 
minţii, din pruncie te-ai făcut vas ales Duhului, 

părinte, arătând lucrurile Lui prin blândeţe şi 
smerenie, văzătorule de Dumnezeu. 


Slavă... 


Cu iubire dumnezeiască, poftele trupului le-ai 
veştejit şi ţi-ai dobândit soţie curăţia, fericite, 
din care s-au născut ţie fii bunătăţile prea- 
mărite, care te-au făcut pe tine dar bineprimit 
lui Dumnezeu. 


Și acum... 


Ceea ce eşti scară cerească care ajunge de la 
pământ la cer, prin care Cuvântul lui Dumnezeu 
cu oamenii S-a unit, Preacurată, binecuvântată, 
minune negrăită, vedere necuprinsă cu mintea, 
miluieşte pe cei ce se roagă ţie. 


Cântarea a 3-a 


Irmos: „Doamne, Cela Ce ai făcut cele de 
deasupra crugului ceresc și ai zidit Biserica, Tu 
pe mine mă întărește întru dragostea Ta, că Tu 
ești marginea doririlor şi credincioșilor întărire, 
Unule lubitorule de oameni“. 

In muntele faptelor bune alergând, cuvioase, 
ai intrat în norul privirii la cele de sus şi ai 
cunoscut pe cât ai putut cuprinde pe Cel necu- 
prins de fire, fiind plin de lumină, părinte. 

Cel Ce S-a născut în peșteră pentru mân- 
tuirea neamului omenesc, pe tine cel ce ai 
locuit în peșteră, preafericite, cu lumina cerească 
te-a luminat, ca pe Pavel, luminos arătându-te, 
părinte Grigorie. 

Slavă... 


Ușa cea cerească, Preacurată Maica lui 
Hristos, ţie, celui împresurat de asuprinle diavo- 
leşti, părinte, ţi-a dat aripi și puternic asupra 
protivnicului te-a făcut cu harul Duhului Sfânt 
şi ai biruit toate uneltirile lui. 


Și acum... 


Bucură-te, ceea ce ai născut pe Domnul tutu- 
ror; bucură-te, ceea ce ai mijlocit viaţa oame- 
nilor, bucură-te, munte umbrit şi netăiat, întărirea 
credincioşilor, bucură-te, ceea ce eşti cu totul 
fără de prihană. 


Următoarele stihiri se zic după Cântarea 
a 3-a şi a 6-a: 


Izbăveşte din nevoi pe robii tăi, Născătoare 
de Dumnezeu, că toţi după Dumnezeu, la tine 
scăpăm, ca şi către un zid nestricat şi folositor. 

Caută cu milostivire, cu totul lăudată 
Născătoare de Dumnezeu, spre necazul cel 
cumplit al trupului meu și vindecă durerea 
sufletului meu. 


Preotul zice ectenia: Miluieşte-ne pe noi 
Dumnezeule... la care pomeneşte pe cei pentru 
care se face paraclisul; Doamne miluiește (de 
3 ori). Apoi preotul zice ecfonisul: Că milostiv 
și iubitor de oamenii... 


şi îndată Sedelna, glasul al 4-lea: 

Cu dumnezeiasca strălucire fiind luminat, ai 
izgonit întunericul patimilor celor de suflet stri- 
cătoare, Grigorie pururea mărite; înălțându-te 
spre suirea nepătimirii cea prea curată, ai izvorât, 
preamărite, raze de tămăduiri, sălăşluindu-te în 
lumina cea neapusă a Împărăției lui Hristos. 


Slavă... și acum... 


Astăzi toată lumea s-a umplut cu bucurie 
întru praznicul cel binecuvântat al Născătoarei 
de Dumnezeu, strigând: Fecioară, tu eşti cortul 
cel ceresc. 


Cântarea a 4-a 


Irmos: „Tu ești întărirea celor ce aleargă la 
Tine, Doamne, Tu ești lumina celor întunecaţi 
și pe Tine Te laudă duhul meu“. 

Cela Ce pentru noi străină pogorâre a avut, 
Grigorie, străin făcându-Se pentru bunătate, 
pe tine străin pentru Dânsul văzându-te, te-a 
primit şi dumnezeiesc moștenitor al Împărăției 
Sale strălucit cu bunătăţile te-a făcut. 

Pentru Hristos, Cel ce S-a făcut prunc pentru 
noi, te-ai dus la şcoala ascultăni, prunc cu nerău- 
tate făcându-te, de Dumnezeu înțelepțite părinte; 
şi cu dumnezeiasca smerenie, ai smerit răutatea 
vrăjmașilor, fericite Grigorie. 

Slavă... 


Cu ploile lacrimilor tale, părinte Grigorie, 
ca şi cu nişte rouă dumnezeiască adăpându-te, 

întru toată fapta bună ai sporit; toată roada 
bunătății ai înflorit; ca un pom roditor, lângă 
izvoarele apelor răsădit, ai adus roadele desă- 
vârşirii în pustie. 

Și acum... 


Maica lui Dumnezeu binecuvântată, cu totul 
fără prihană, rănile sufletului meu vindecă-le, 
desfătările trupului stinge-le; inima mea cea 
întunecată lumineaz-o; împacă mintea mea şi 
mă izbăveşte de toată vătămarea şi năvălirea 
vrăjmaşilor. 


Cântarea a 5-a 


Irmos: „ Luminează-ne pe noi, Doamne, cu 
poruncile Tale și cu braţul Tău cel prea înalt; pacea 
Ta dă-o nouă, lubitorule de oameni“. 

Cu lucrarea cuvântului, viță aducătoare de 
roadă te-ai arătat, cuvioase, care aduce struguri 
de fapte bune, care dau din sine vin duhovni- 
cesc de mântuire, părinte, veselind inimile 
credincioşilor. 

Roma cea mărită, părinte, de la Răsărit, pre 
tine luminător neapus te-a primit prin credință 
Şi s-a luminat cu darurile tale cele cinstite; că 
pe Hristos ai avut în suflet ca o lumină, lumi- 
nând pe cei ce te văd pe tine, părinte. 


Slavă... 
Pe șarpele ce se târa şi păzea călcâiul tău, 
Grigorie, cu dumnezeiasca priveghere, în căile 


86 


vieţii umblând ca o slugă a lui Dumnezeu, ca 
un lucrător al poruncilor lui, l-ai omorât cu 
puterea Duhului. 


Şi acum... 


Folositoare lumii, Maică pururea Fecioară, 
tu mă ajuţi şi mă povăţuieşti la calea cea 
dreaptă și conduci la cărările dreptăţii gândul 
meu și mișcările sufletului meu. 


Cântarea a 6-a 


Irmos: ,„Curățește-mă, Mântuitorule, că multe 
sunt fărădelegile mele şi mă ridică din adâncul 
răutăților, rogu-mă; căci către Tine am strigat 
și mă auzi, Dumnezeul mântuirii mele“. 

Cu voinţa cea către Dumnezeu fiind îndumne- 
zeit, preasfinţite, prin vedeniile cele tainice şi 
dumnezeieştile străluciri, ca un proroc îndumne- 
zeit şi ca o slugă a lui Dumnezeu, te-ai învrednicit 
de dumnezeiescul dar. 

În liniște și tăcere viaţa ta petrecând, Grigorie, 
te-ai arătat mai presus decât valurile lumești 
şi mai înalt decât patimile şi străin a tot ce este 
pământesc. 


Slavă... 


Ca o oglindă curată ai primit dumnezeiasca 
rază şi ai împodobit ca un vas sfințit Biserica 
cea de sus, Grigorie, şi ai luminat adunarea celor 
întâi născuţi. 

Și acum... 


Marie, Maica Preacurată, palat al 
Împăratului. pe mine,cel ce m-am făcut necu- 
rat, peşteră tâlharilor, curățeşte-mă cu rugă- 
ciunile tale, arătându-mă Biserică sfântă Celui 
Ce S-a născut din tine. 


Preotul pomeneşte pe cei pentru care s-a 
făcut Paraclisul, aşa cum s-a arătat după 
Cântarea a 3-a. 

Apoi ecfonisul şi condacul glasului al 3-lea. 


Soare luminos, pe tine biserica te cunoaşte, 
care cu podoabele faptelor bune şi cu razele 
tămăduirilor pe toți luminezi, a lui Hristos slugă. 
Pentru aceasta prăznuim dumnezeiasca pome- 
nirea ta şi cinstim nevoinţele tale, preafericite 
părinte, înțelepte Grigorie. 


Prochimen, glasul al 4-lea 


Cinstită este înaintea Domnului moartea 
cuvioşilor Lui. 

Stih:Ce vom răsplăti Domnului pentru toate 
câte ne-a dat nouă. 


Preotul: Domnului să ne rugăm 

Credincioşii: Doamne, miluieşte. 

Preotul: Că Sfânt eşti, Dumnezeul nostru... 

Credincioşii: Amin. 

Preotul: Şi pentru ca să ne învrednicim 
noi a asculta Sfânta Evanghelie,pe Domnul 
Dumnezeul nostru să-L rugăm. 

Credincioşii: Doamne miluieşte (de 3 ori). 

Preotul: Cu înțelepciune drepți, să ascultăm 
Sfânta Evanghelie. Pace tuturor. 

Credincioşii: Şi duhului tău. 

Preotul: Din Sfânta Evanghelie cea de la 
Luca citire. 

Credincioşii: Slavă Ție, Doamne, slavă ie. 

Preotul: Să luăm aminte. 

Urmează Evanghelia pe care, în lipsă de preot, 
poate s-o citească şi un simplu credincios, cu 
toată smerenia, dragostea şi cu toată frica. 


„În vremea aceea, sta lisus în loc șes şi mulțime 
multă de ucenici ai Săi și mulțime mare de popor 
din toată Iudeea, din Ierusalim şi de pe țărmul 
Tirului şi al Sidonului, care venise ca să-L asculte 
și să se vindece de bolile lor. Și cei chinuiţi de 
duhuri necurate se vindecau. Și toată mulțimea 
căuta să se atingă de El, că putere ieșea din El 
și îi vindeca pe toți. Și El, ridicându-şi ochii spre 
ucenicii Săi, zicea: Fericiți, voi, cei săraci, că 
a voastră este Împărăția lui Dumnezeu. Fericiţi 
voi, care flămânziți acum, că vă veți sătura. 
Fericiţi cei ce plângeți acum, că veți râde. Fericiţi 
veți fi când oamenii vă vor uri pe voi și vă vor 
izgoni dintre ei și vă vor batjocori și vor lepăda 
numele voastre ca rău din pricina Fiului Omului. 
Bucurați-vă în ziua aceea și vă veseliți, că, iată, 
plata voastră multă este în cer“ (Luca 6,17-23). 


Credincioşii: Slavă Ție, Doamne, slavă ie. 

Slavă... glasul al 2-lea. 


Pentru rugăciunile preacuviosului tău 
Grigorie, Milostive, curățeşte mulţimea greşe- 
lilor noastre. 


Şi acum... 


Pentru rugăciunile Născătoarei de Dumnezeu, 
Milostive, curățeşte mulțimea greşelilor noastre. 

Stih: Miluieşte-ne, Dumnezeule, după mare 
mila Ta și după mulțimea îndurărilor Tale, cură- 
țeşte toate fărădelegile noastre. 

Apoi: Stihira, glasul al 6-lea, cântată sau citită. 

Tinde mâinile tale către Dumnezeu, pentru 
cei ce năzuiesc la ajutorul tău, Grigorie, purtă- 
torule de Dumnezeu, prea înțelepte şi te roagă 
pentru dânșii să se izbăvească de toată scârba 
şi de mânia cea viitoare. 

Preotul zice: Mântuieşte, Dumnezeule, popo- 
rul Tău şi binecuvântează moștenirea Ta... 

Credincioşii: Doamne, miluieşte (de 12 ori) 

Apoi ecfonisul: Cu mila şi cu îndurările şi 
cu iubirea de oameni... 


Cântarea a 7-a 


Irmos: „Tinerii cei ce au mers din Iudeea în 
Babilon oarecând, cu credința Treimii, văpaia 
cuptorului au călcat-o, cântând: Dumnezeul 
părinţilor noştri, bine ești cuvântat“. 

Cu vărsările lacrimilor ai stins focul păca- 
tului, apa nepătimirii și izvoarele curate ale 

tămăduirilor izvorăști, părinte Grigorie, celor ce 
cântă: bine ești cuvântat, Dumnezeul părinţilor 
noştri. 

Cu căruța de văpaie a dragostei curate și a 
faptelor bune te-ai ridicat la înălțime, întru care 
ţi-ai agonisit viaţa, de Dumnezeu înţelepţite, 
strigând: bine eşti cuvântat, Dumnezeul părin- 
ților noștri. 


Slavă... 


Valurile patimilor le-ai secat cu stările la 
priveghere şi, adormind cu somnul cel cuvios 
al sfinților, părinte Grigorie, la lumină ai 
trecut, strigând: bine eşti cuvântat, Dumnezeul 
părinților noştri. 


Și acum... 


Ceea ce ai născut Viaţa, Preacurată Fecioară, 
înviază-mă pe mine, cel ce sunt mort prin păcat, 
miluiește-mă şi de gheenă izbăveşte-mă pre 
mine, cel ce cânt: bine ești cuvântat, Dumnezeul 
părinţilor noştri. 


Cântarea a 8-a 


Irmos:,, Pe Împăratul ceresc, pe Care-L laudă 
oștile îngerești, lăudaţi-L și-L preaînălţaţi întru 
toți vecii“. 

Prin rugăciunile tale către Dumnezeu, având 
răbdare, preafericite, ai dobândit ceea ce ai 


cerut cu credință, că noaptea dormind ţi s-a arătat 
îngerul ce ţi-a dat sabie de foc, care ţi-a tăiat 

patimile inimii, şi cu foc dumnezeiesc te-a lumi- 
nat, curățindu-te cu mărire negrăită. 


Ca un soare prea luminos ai strălucit cu 
înțelepciunea şi te-ai arătat cu lumina faptelor 
bune, preacuvioase Grigorie, şi cu strălucirea 
minunilor ai revărsat raze în tot pământul, 
luminând pe cei ce cântă cu bună credinţă: 
Tineri binecuvântaţi, preoți lăudaţi; popoare 
preaînălțaţi pe Hristos în veci. 


Binecuvântăm pe Tatăl, pe Fiul şi pe Sfântul 
Duh, Domnul. 


Cântare îngerească ai auzit, părinte Grigorie, 
în trup muritor fiind, din care ţi-ai îndulcit simți- 
rile sufletului şi luminos te-ai cunoscut, stri- 
gând Stăpânului: Preoţi, binecuvântaţi, popoare, 
preaînălţaţi pe Hristos în veci. 

Și acum... 


Ceea ce ai născut mai presus de cuvânt pe 
Judecătorul şi pe Domnul, pe Acela ca pe Fiul 
tău roagă-L, Preasfântă, ca în ceasul judecății 
de osândă şi de foc şi de întunericul cel nelu- 
minat şi de scrâșnirea dinţilor să izbăvească pe 
cei ce cu dreaptă credință cântă: Popoare, prea- 
înălțaţi pe Hristos în veci. 


Cântarea a 9-a 


Irmos: „Spăimântatu-s-au cerurile şi marginile 
pământului s-au cutremurat, că Dumnezeu 

S-a arătat oamenilor în trup, și pântecele tău s-a 
făcut mai desfătat decât cerurile. Pentru aceasta, 
pe tine, Născătoare de Dumnezeu, începătoriile 
cetelor îngerești și omenești te preamăresc“. 

Cu sudorile pustniciei ai stins cărbunii păca- 
tului şi din cer în chipul focului ai luat harul 
care nu te-a ars, înțelepte, ci mai mult te-a rourat 
şi puternic împotriva păcatului te-a arătat. 

Ca un trandafir şi ca un crin binemirositor 
ai înflorit în văile pustniciei, părinte Grigorie! 
Pentru aceasta trupul tău cel sfințit izvorăşte har 
cu îmbelşugare, că mireasmă plină de viață este 
Şi gura ta ca un potir plin de aromate s-a arătat. 

Astăzi împreună cu noi, adunarea pustni- 
cilor şi a cuvioşilor se veseleşte. Patriarhii şi 
proorocii, apostolii şi mucenicii, întru pome- 
nirea ta, Grigorie, împreună cu noi prăznuiesc, 
cu care pomeneşte pe cei ce te cinstesc cu cre- 
dință, vrednicule de minuni. 


Slavă... 


Sicriul unde zace cinstitul şi mult pătimi- 
torul tău trup ne izvorăște nouă daruri de 
minuni, părinte Grigorie, sfinţind sufletele şi 
trupurile noastre, ale celor ce ne îmbogăţim cu 
tine, folositor şi fierbinte sprijinitor avându-te. 

Și acum... 

Noi, credincioșii, cu bucurie strigăm către tine, 

Fecioară, ca și Arhanghelul Gavriil: Bucură-te, 


rai care ai răsărit Pomul Vieţii, bucură-te, 
dezlegarea blestemului, încununarea muce- 

nicilor, lauda cuvioșilor şi întărirea binecre- 
dincioşilor creştini. 


Apoi urmează aceste Stihiri: 


În cereșştile lăcaşuri te veseleşti cu îngerii, 
părinte şi cu îndrăzneală stând înaintea tronului 
ceresc, roagă-te Domnului să ne dăruiască nouă 
iertare de greşeli și izbăvire de patimi, celor ce 
săvârşim pe pământ pomenirea ta. 

Cu secera rugăciunii ai tăiat spinii patimilor, 
părinte Grigorie, cu plugul înfrânării ai arat 
ogorul sufletului tău şi ai semănat într-însul 
seminţele bunei credințe, din care ne răsar 
nouă multe tămăduiri. 

Vas plin de fapte bune te numim, cuvioase, că 
ai fost dătător de daruri, iubitor de tăcere, lucră- 
tor al privegherii, stâlp înfrânării, lăcaș necurmat 
de rugăciune, vistierie Domnului și fierbinte 
rugător pentru cei ce te cinstesc pre tine. 

Zid şi temelie a dreptei credinţe te numim 
pe tine, părinte şi mucenic adevărat, că mustrând 
pe cei rău credincioși, de la dânșii ai răbdat chi- 
nuri şi bătăi, pentru care acum în ceruri te 
bucuri, fiind încununat cu mărire de la Hristos, 
Mântuitorul sufletelor noastre. 


Slavă... și acum... a Născătoarei 


Preasfântă Fecioară, primeşte rugăciunile 
păcătoşilor şi suspinul celor necăjiţi nu-l trece 
cu vederea, iar pe Cel Ce S-a născut din pânte- 

cele tău cel curat roagă-L să ne mântuiască pe 
noi, cei ce te mărim pe tine. 


După aceasta: Cuvine-se cu adevărat... Sfinte 
Dumnezeule... Prea Sfântă Treime... Tatăl 
nostru... Că a Ta este Împărăția... 

Apoi troparele acestea, glasul al 3-lea: 


Chip te-ai făcut înfrânării şi prin dumneze- 
iescul Duh pe toţi ai luminat. Alergarea dreptei 
credinţe o ai săvârșit şi cu învăţăturile tale 
lumea ai luminat și ai mustrat cugetele celor 
rău credincioşi, Părinte Prea Cuvioase Grigorie, 
roagă-te lui Hristos Dumnezeu să ne dăruiască 
nouă mare milă. | 


Slavă... şi acum... a Născătoarei 


Pe tine, ceea ce ai mijlocit mântuirea neamului 
nostru, te lăudăm, Născătoare de Dumnezeu 
Fecioară, căci cu trupul cel luat dintru tine, Fiul tău 
și Dumnezeul nostru, luând prin Cruce patimă, 
ne-a izbăvit pre noi din stricăciune, ca un iubitor 
de oameni. 


Apoi preotul face otpustul mic, iar de nu 
este preot se zice: 

Pentru rugăciunile Sfinţilor Părinților noştri, 
Doamne lisuse Hrisoase, Fiul lui Dumnezeu, 
miluieşte-ne pe noi. Amin. 


Sfârşit și lui Dumnezeu laudă! 

NOI MINUNI ALE SFÂNTULUI CUVIOS GRIGORIE 


“Pre toate le dă Duhul Sfânt: izvorăşte proorociri, 
sfințeşte pre preoți, pre necărturari i-a învățat înţelepciune, 
pre pescari teologi i-a arătat; toată rânduiala Bisericii o 
plineşte... ” (Penticostar, p. 314) 


Ritmul accelerat al vieţii cotidiene astăzi nu ne 
permite să acordăm răgazul cuvenit pentru a simţi că 
fiecare zi este o minune şi că dragostea dumnezeiască 
se revarsă prin fiecare fir de iarbă, ne-am obişnuit cu 
acestea şi nu le observăm. Dar Domnul şi Dumnezeul 
nostru, Părintele îndurărilor şi Domnul a toată mân- 
gâierea ne dăruieşte şi minuni mai presus de fire pentru 
a întări credința noastră, cu nădejdea că vom înțelege 
că El este pretutindenea şi că toate le plineşte, chiar și 
în ceasul deznădejdii noastre şi al suferinţei. 

Preasfânta Născătoare de Dumnezeu și toți Sfinții 
s-au asemănat lui Dumnezeu, atât cât este cu putință, 
prin voinţa lor, prin locuirea lui Dumnezeu în ei şi prin 
conlucrarea lui Dumnezeu. Sfânta Scriptură zice: „Fiți 
sfinți, căci și Eu Sunt Sfânt” (Lev. 11,14; 19,2; 20,7; I 
Petru | ,„16). Aceasta depinde în primul rând de voinţă, 
apoi de ajutorul lui Dumnezeu: fiecăruia care alege 
binele, Dumnezeu îi ajută spre bine. Apoi Dumnezeu 
zice: „Voi locui în ei şi voi umbla întru ei”(Il Cor. 6,16; 
Lev. 26,12) şi „suntem Biserica lui Dumnezeu” şi „Duhul 
lui Dumnezeu locuieşte întru noi"(I Cor. 3,16). Apoi: 
„le-a dat lor putere peste duhurile necurate ca să le scoată 
Şi să vindece orice boală şi orice neputinţă "(Matei 10,1). 

Acelaşi Duh Se odihneşte în ei, cu Sfinţii lui 
Dumnezeu împlinindu-se ultima rugăciune pe pământ 
a Mântuitorului, „ca toți să fie una“. Dragostea lor 
duhovnicească pentru întregul neam al lui Adam îi 


! Arhim. Nicodim Sachelarie, “Pravila bisericească”, Ed. a II-a, 1996 

determină să se roage şi pentru noi, cei care luptăm 
pentru mântuirea noastră şi să ne ajute, dar ei se roagă 
ŞI pentru cei păcătoşi care au uitat de ei. Biserica 
triumfătoare din cer nu cunoaşte odihna, ci este alături 
de Biserica luptătoare, Sfântă, Sobomicească şi 
Apostolească de pe pământ, căci Biserica lui Hristos 
este doar una şi El este Capul ei şi în cer şi pe pământ? 

„Deci ne închinăm Sfintilor ca unora ce sunt 
slăviți de Dumnezeu, ca unora ce sunt făcuţi de 
Dumnezeu temători potrivnicilor şi binefăcători celor 
ce se apropie de El cu credință; nu ne închinăm lor ca 
unora care ar fi prin fire Dumnezeu şi binefăcători, ci 
ca unor robi şi slujitori ai lui Dumnezeu, care au 
dobândit din dragoste către Dumnezeu deplina încre- 
dere fată de ET" (I loan 3,21). 

Prin virtuţi, conştiinţa omului devine tot mai 
profundă. „Sfinţii Părinți ai Bisericii noastre au văzut 
sfințenia umană ca asemănare a omului cu Făcătorul 
Său în măsura curățirii de patimi şi a sporirii în calea 
virtuților, culminând întru dragoste fără de sfârşit. 
Virtuţile sunt, astfel, formele umane ale atributelor lui 
Dumnezeu, adică reflexul mereu mai profund al 
Luminii Lui, al conștiinței Lui în conştiinţa omului” 
(Pr. Dumitru Stăniloae). 

Pentru viaţa sfântă a Cuviosului Grigorie din 
Decapolia şi pentru minunile mai presus de fire ce le-a 
săvârşit cu ajutorul harului Duhului Sfânt, racla cu 
sfintele sale moaşte este înconjurată şi astăzi de către 
credincioşii de pretutindeni care vin cu evlavie să 
mulțumească pentru binefacenle primite şi să se roage 
cu durere în suflet în momentele de cumpănă ale vieții. 


2 Vademecum creştin ortodox, Editura Cartea Ortodoxă, Bucureşti, 
2003, pg.184-185 

3 Pr. D. Stăniloae, “Rugăciunea lui lisus şi experiența Duhului 
Sfânt”, p. 64, Ed. Deisis, Sibiu, 1995 

$. În anul 1913, la hramul Mănăstirii Bistrita, la 
15 august, a fost adusă la moaştele Sfântului Grigorie o 
femeie tânără, având paralizie la ambele picioare. Era 
dintr-un sat din apropierea oraşului Râmnicu-Vâlcea. 
Stătuse deja în spital vreme de şase luni, fără niciun re- 
zultat. Rudele ei au aşezat-o mai întâi la Sfintele 
Daruri, apoi au închinat-o la sfintele moaşte, trecându- 
o pe sub raclă şi i s-a făcut Sfântul Maslu. Apoi au dus- 
o din nou acasă. 

După trei săptămâni, femeia a revenit la Sfântul 
Grigorie, însă de data aceasta mergea pe picioarele 
sale, ca să-i mulțumească pentru ajutorul primit. 


$ Prin anul 1920, o femeie, Maria, din comuna 
Cacova — Vâlcea, lucrând în ziua de 27 iulie, 
prăznuirea Sfântului Mucenic Pantelimon, la cules de 
prune, a căzut din pom, paralizând în întregime. După 
câteva zile, rudele au adus-o la sfintele moaşte pentru 
slujbe. 

Cei ce o însoțeau au trecut-o cu mare greutate de 
trei ori pe sub racla Sfântului Grigorie. A început să 
deschidă ochii. In vremea Sfintei Liturghii, au aşezat-o 
pe o pătură, lângă raclă. 

După ce i s-a făcut Sfântul Maslu, îndată femeia 
şi-a revenit în simțiri, vindecată de cumplita ei 
paralizie. Apoi a cerut să fie ridicată în picioare, a 
trecut singură din nou pe sub sfânta raclă, făcând 
metanii de mulțumire şi a urcat la Peştera Sfântului 
Grigorie. 


s În vara anului 1925 a fost adus legat un tânăr 
lăutar din comuna Şirineasa — Vâlcea. In timp ce cânta 
la o nuntă, a căzut la pământ fără de simtire. Când se 
trezea, era foarte fioros şi doar legat îl puteau stăpâni. 
De aceea, cu mare greutate l-au trecut pe sub sfintele 
moaște. Apoi i s-a făcut Sfântul Maslu şi s-a mai 

liniștit. A stat la Mănăstirea Bistriţa vreme de șapte 
zile, făcându-i-se zilnic slujbe şi rugăciuni. La urmă s-a 
însănătoşit cu totul şi a plecat acasă vindecat. Venea 
adesea la Sfântul Grigorie ca să-i mulțumească pentru 
această mare binefacere. 


$ În anul 1946, vara, a fost adus la Sfântul 
Grigorie, Ion Ionescu din comuna Novaci — Gorj, care 
orbise. Îl însoțea femeia sa, Domnica. 

După ce i s-au făcut rugăciuni la sfânta raclă, s-a 
însănătoşit, recăpătându-şi vederea ca mai înainte. 


$ O femeie tânără, anume Ileana, dintr-o comună 
aproape de Târgu Cărbuneşti, fiind grav bolnavă de 
epilepsie, a fost adusă la moaştele Sfântului Grigorie. I 
s-a făcut Sfântul Maslu în mai multe zile la rând, până 
ce s-a vindecat deplin. A rămas în ascultarea mănăstirii 
încă opt luni de zile, reîntorcându-se sănătoasă acasă. 


$. În anul 1930 a fost adusă legată, din satul 
Vaideeni — Vâlcea, o tânără de şaisprezece ani. Fiind 
silită să se căsătorească de foarte tânără, suferise un 
şoc şi îşi pierduse mințile. Țipa, răcnea şi vorbea 
cuvinte urâte prin curtea mănăstirii. 

După ce a fost trecută pe sub sfânta raclă, i s-au 
făcut multe rugăciuni ziua și noaptea, dimpreună cu 
Sfântul Maslu. Timp de o săptămână, a fost dusă la 
toate slujbele. Pe fiecare zi ce trecea, se simţea tot mai 
bine. Sfântul Grigorie a vindecat-o complet cu darul 
său şi a şaptea zi a plecat acasă pe jos, peste deal. 


$ Credinciosul Ioan Ciorgan din Costeşti, satul 
Pietreni — Vâlcea, mărturiseşte următoarea minune, 
văzută chiar de el: ”In vara anului 1927 era secetă 
mare. Eu eram muncitor forestier la fabrica de cherestea 
Brezoi. S-a anunțat sosirea moaştelor Sfântului Grigorie 


99 


la Brezoi. Proprietarul fabricii de cherestea, nefiind 
ortodox, a interzis să se sărbătorească ziua când va sosi 
racla cu sfintele moaște, ci toată lumea să vină la 
muncă. 

Într-adevăr, când au sosit sfintele moaşte, s-a făcut 
procesiune şi Sfântul Maslu pentru ploaie, dar era lume 
puțină, căci toți lucrau în fabrică. După sfintele 
rugăciuni, imediat a dat Dumnezeu o ploaie salvatoare. 
Dar, drept pedeapsă asupra proprietarului fabricii de 
cherestea, până seara fabrica a ars toată, rămânând 
doar temeliile. 


LA Monabhia Ermionia Turică, născută în anul 1922 
în comuna Creţeni — Drăgăşani, mărturiseşte că de 
mică a fost bolnavă de epilepsie. Zadamic a fost dusă 
la doctori şi la diferiti preoți, unde i se făcea Sfântul 
Maslu. In anul 1936 a venit ca soră la Mănăstirea 
Hurezi. De aici, maica ei duhovnicească o trimitea 
peste deal, în fiecare miercuri şi vineri, la moaştele 
Sfântului Grigorie Decapolitul, pentru a i se face 
Sfântul Maslu. 

A urmat aşa tot Postul Mare din anul 1938. Iar în 
ziua Sfintelor Paşti, după ce a chinuit-o foarte tare, 
duhul cel rău a fost alungat definitiv din ea. In prezent, 
maica Ermionia este vârstnică şi dă laudă lui 
Dumnezeu şi Sfântului Grigorie că a fost izbăvită de 
lucrarea diavolului. 


$ În toamna anului 1956, la moaştele Sfântului 
Grigorie, a venit o bătrână cu un nepoțel bolnav, din 
comuna Băileşti — Craiova. După câteva zile de 
rugăciuni la sfânta raclă, copilul s-a vindecat de boală. 
Apoi bătrâna, mişcată de puterea minunii acesteia, a 
mărturisit maicilor de la Mănăstirea Bistriţa o altă 
mare minune a Sfântului Grigorie, în aceeași comună. 

In vara anului 1932, fiind secetă mare în Oltenia, 

au fost aduse moaştele Sfântului Grigorie în această 

comună. Era în sat o anume femeie, Leana, care zăcea 
de ani de zile paralizată în pat. Când a auzit că sfintele 
moaște au fost aduse în biserica satului, bolnava a 
rugat câteva vecine să o ducă şi pe ea la biserică. La 
cererea ei, a fost aşezată sub masa pe care se aflau 
sfintele moaşte. Acolo a stat câteva ore, cât timp a 
durat slujba la biserică, rugându-se Sfântului Grigorie 
să aibă milă şi de ea. Se ruga în tăcere şi plângea. 

După ce au plecat cu sfintele moaşte în procesiune 
pe câmp, femeia s-a vindecat definitiv şi a mai trăit 
încă douăzeci de ani. 


Y. Creştina Elena Spălătel, născută în 1930, în 
comuna Lungeşti — Drăgăşani, mărturisește că la vârsta 
de 4 ani era bolnavă de epilepsie. Dar, fiind secetă în 
acel an şi aducându-se sfintele moaște ale Cuviosului 
Grigorie în satul Lungeşti, pe când procesiunea trecea 
prin mijlocul satului şi țăranii aruncau buchete de flori 
înaintea Sfântului, a fost adusă şi fetița aceasta bol- 
navă, de către mama ei. Deci îndată ce mama şi-a atins 
copila de sfânta raclă, s-a făcut sănătoasă complet. 
Drept recunoştinţă, tânăra s-a stabilit în satul Bistriţa, 
pentru a fi aproape de Sfântul Grigorie, "părintele 
vieţii sale”, spre a vesti tuturor minunile acestuia. 


$ La 24 martie 1947 a fost adusă la Sfântul 
Grigorie o femeie bolnavă de nervi, legată, din comuna 
Cârstăneşti — Vâlcea. 

Abia o ducea bărbatul ei. Era mamă a patru copii. 
Stătuse luni de zile la spitale de boli nervoase la Cluj, 
Sibiu şi în alte oraşe, dar zadarnic. Femeia îşi pierduse 
complet raţiunea şi era foarte tulburată. Avea chipul 
vânăt, ochii roşii şi tulburi, mâinile şi picioarele pline 
de lovituri și răni. I s-a făcut mereu Sfântul Maslu și 
alte rugăciuni, până când bolnava a început a se 
limpezi la minte, a-şi reveni la normal şi încet — încet, 
s-a vindecat cu totul. 

După câteva luni de zile, femeia care fusese 
bolnavă a venit împreună cu soțul ei pentru a mulțumi 
binefăcătorului său, Sfântul Grigorie de la Mănăstirea 
Bistrița. 


y În anul 1956, un cetățean din Constanța avea 
nişte bube pe față, care nu i se mai vindecau. Se 
credea că este cancer. Cum i s-a adus de la Sfântul 
Grigorie Decapolitul untdelemn sfințit şi s-a uns cu 
acest untdelemn pe față, îndată bubele cangrenate au 
început a se usca, iar bolnavul, pe nume Eugen, s-a 
făcut sănătos. 


ý O altă persoană, o femeie din Constanta, era în 
chinurile naşterii de trei zile. Dar cum s-a miruit cu 
untdelemn sfințit de la Sfântul Grigorie Decapolitul, 
îndată a născut uşor un copil frumos şi sănătos. 


$ Sofia Patrichi, o învățătoare pensionară din 
Bucureşti, mărturiseşte cum s-a vindecat la moaştele 
Sfântului Grigorie Decapolitul. 

In anul 1957, i-a apărut pe față o infecție suspectă, 
nevindecabilă, care părea cancer. Ingrijorată, a alergat 
cu credință la Mănăstirea Bistriţa şi s-a rugat cu lacrimi 
pentru sănătate. A doua zi, când s-a deşteptat din 
somn, nu mai avea nicio urmă de infecție pe față. Tot 
la fel s-a vindecat şi de cataractă la ochi. 

Aceste minuni au fost redactate de către monahia 
Olga Gologan, stareță a Mănăstirii Bistriţa într-o peri- 
oadă de grele încercări ce s-au abătut asupra acestui 
lăcaş de rugăciune, culminând cu aplicarea cunoscu- 
tului Decret nr.410/1959, ce a izgonit viețuitorii din 
mănăstiri. 


4 Arhim. Ioanichie Bălan, “Sfintele moaste din România”, Edit. 
Episcopiei Romanului, 1999, pag. 30-91 

$ lată câteva din însemnările maicii Florentia, 
astăzi viețuitoare în obştea Sfintei Mănăstiri Polovragi, 
odinioară copilă rămasă orfană de la vârsta de trei 
anișori şi adusă în 1924 la Mănăstirea Bistrița — Vâlcea, 
unde funcționa un orfelinat condus de călugărițe, ce 
adăpostea aproape două sute de fetițe orfane. 

In perioada 1942-1943, au venit la Mănăstirea 
Bistriţa două fete având cam 18-20 de ani. Amândouă 
erau bolnave de epilepsie şi au venit să se roage la 
Sfântul Grigorie, despre care auziseră că face mari 
minuni. Maica stareță Olga Gologan le-a primit cu 
bunăvoință, le-a învățat cum să se roage lângă racla cu 
sfintele moaște şi a făcut apel şi la rugăciunile maicilor 
din soborul mănăstirii pentru tămăduirea lor. Cele două 
fete au stat atunci o lună de zile, participând la sfintele 
slujbe şi ajutând cu ceea ce le stătea în putere. Au 
făgăduit Sfântului Grigorie că, dacă se vor va face 
sănătoase, vor rămâne la mănăstire. 

După o lună de zile s-au vindecat complet şi şi-au 
ținut făgăduinţa de a rămâne la Mănăstirea Bistriţa ca 
vieţuitoare în obştea monahală. S-au comportat cu 
multă bunăcuviință, împlinind toate ascultările obiș- 
nuite din cadrul mănăstirii. Cea mai mare a primit nu- 
mele de Emmionia, iar cea mai mică a rămas în mănăs- 
tire fără a face făgăduințele voturilor monahale. Lucra 
cu mult talent și iscusință la atelierul de ceramică ce 
funcționa în cadrul mănăstirii noastre. Era atât de 
pricepută, încât, prin anul 1954, venind la Mănăstirea 
Bistrița, Preafericitul Patriarh Chiril al Bulgariei, a 
rugat-o pe maica noastră stareță să îi dea blagoslovenie 
acestei surori să meargă în Bulgaria pentru a deschide 
un atelier de ceramică. Acest atelier chiar a fost pus în 
funcțiune. Iată ce pot face oamenii cu harul primit din 

partea Sfinţilor, atunci când doresc să slujească lui 
Dumnezeu şi aproapelui cu toată fiinţa lor. 


$ Sfântul Grigorie vindeca în mod special boli 
psihice. Prin anii 1949-1950 veneau mulți bolnavi de 
la distanțe mari şi participau la Sfântul Maslu. Printre 
aceştia erau şi două femei, dintre care una era aproape 
oloagă şi o aduceau cu căruța. Cealaltă avea o boală 
nervoasă gravă. În biserică făcea gălăgie multă, cânta, 
juca, plesnea din degete. Odată s-a urcat pe posta- 
mentul unde erau aşezate de obicei moaştele Sfântului 
Grigorie, care acum erau duse în procesiune și a 
strigat: “Eu sunt loana România Mare!”. După ce au 
participat la trei Sfinte Masluri consecutive, adică în 
trei săptămâni, s-au vindecat amândouă. 

După vindecare au mai venit ca să mulțumească 
Sfântului Grigorie pentru ajutorul primit şi cu multă 
sfială se rugau să fie iertate pentru purtarea cea fără de 
rânduială ce o aveau în vremea bolii. 


$. Şi printre fetitele de la orfelinat era o fetiță 
bolnavă de epilepsie. Aceasta participa la toate sfintele 
slujbe. Adesea când se afla printre ceilalți copii, la 
joacă sau la lectii, cădea jos, făcând crize cu spume la 
gură și zbătându-se. După doi ani de suferință, s-a 
vindecat şi ea cu ajutorul Sfântului Grigorie. 


$ Tot o minune a fost socotită o întâmplare cu o 
altă fetiță din orfelinat. Suindu-se pe una dintre stâncile 
de pe malul râului Bistriţa ca să culeagă garofiţe 
sălbatice albe şi foarte parfumate, a căzut de pe stâncă 
în apă. Râul era foarte umflat de ploi. Celelalte fete 
stăteau atunci pe malul râului şi priveau înspăimântate 
cu sufletul la gură. Una dintre ele, mai curajoasă, s-a 
aruncat în apă cerând ajutorul Sfântului Grigorie şi a 
reuşit să o scoată afară înainte de a ajunge la vâltoare. 

$ Şi alte minuni s-au întâmplat în acei ani la 
Orfelinatul din Mănăstirea Bistrita. Era în preajma 
celui de al doilea război mondial. Intreaga țară se con- 
frunta cu greutăți mari și cu lipsuri materiale. Şi la noi 
s-a întâmplat să se isprăvească aproape toate alimen- 
tele. Maicile erau îngrijorate, agitate că nu mai aveau 
ce pregăti pentru masa copiilor din orfelinat şi pentru 
sobor şi au chemat toată obştea în biserică să facă 
rugăciuni către Maica Domnului şi către Sfântul 
Grigorie. La sfârşit, după rugăciune, maicile s-au răs- 
pândit în curte şi pe aleea din fața mănăstirii. 

In fața porților erau trase două căruțe încărcate cu 
alimente: 'cartofi, făină, ulei, brânză şi alte alimente de 
neapărată trebuință. Maicile i-au întrebat pe căruțaşi ce 
doresc. Aceştia au răspuns că sunt din Ardeal şi se duc 

la o mănăstire de călugări, dar că s-au rătăcit şi că - 


doresc să lase alimentele aici şi să se întoarcă acasă. 

Maicile le-au mulțumit şi le-au răspuns cu emoție 
în glas că Sfântul Grigorie i-a călăuzit spre Mănăstirea 
Bistrița, căci orfanii săi nu mai aveau ce mânca. Atunci 
întreaga obşte a plâns, văzând purtarea de grijă a 
Sfântului pentru noi toți. 


$ Tot în acea perioadă, înaintea celui de al doilea 
război mondial, erau lipsuri materiale foarte mari și 
mai ales, lipsă de bani. Mănăstirea rămânea adesea fără 
niciun ban în casierie. 

Intr-un asemenea moment, conducerea era foarte 
îngrijorată şi maica stareță a apelat din nou la ajutorul 
rugăciunilor. S-a strâns întreaga obşte în biserică, 
citindu-se acatistul Sfântului Acoperământ şi al 
Sfântului Grigorie Decapolitul. Cele mai multe maici 
făceau în acest timp metanii, altele plângeau cu multă 
umilință, îngrijorate de soarta micutilor noştri orfani şi 
a întregului sobor. 

După două zile, pe poarta mănăstirii a intrat o 
maşină cu patru sau cinci doamne, care au intrat în 
expoziție. Atunci noi lucram multe produse de arti- 
zanat: covoare, cusături naționale, vase de ceramică, 
broderii, pe care le expuneam într-un mic spațiu la 
intrarea în mănăstire. Doamnele au cerut să li se 
împacheteze imediat absolut toate obiectele ce se aflau 
în expozitie, obiecte care valorau o sumă mare de bani, 
aşa încât s-a putut face apoi o aprovizionare serioasă 
cu toate cele necesare mănăstirii. 

Am înţeles cu toții în acel moment că rugăciunile 
noastre au fost ascultate şi am socotit aceasta o altă 
minune pe care Sfântul Grigorie a mijlocit-o pentru 
întărirea credinței noastre şi a micuţilor orfani. 


ý Sfântul Grigorie făcea mari minuni vara în 
timpul secetei, dând ploi îmbelşugate şi folositoare 
când cerul părea că-şi închide milostivirea către noi. 

În astfel de vremuri, se scoteau moaștele Sfântului 
Grigorie în curtea mănăstirii, făcându-se o slujbă pentru 
ploaie și de obicei, pe la sfârşitul rugăciunilor, începea 
ploaia. 

Se dusese vestea despre aceste minuni în tot 
cuprinsul țării şi mulți preoți veneau împreună cu 
credincioşii să ceară sfintele moaşte pentru a fi purtate 
în procesiune prin locurile cuprinse de secetă. 

Prin 1938-1939 s-au cerut moaştele Sfântului 
Grigorie pentru a fi purtate la Romanați şi prin alte 
câteva localități de pe malul Dunării. Pe unde treceau 
cu sfintele moaşte, începeau ploi binecuvântate. 
Sfintele moaşte erau întotdeauna însoțite de doi preoți 
dintre cei ce slujeau la mănăstire. 

Aşa au găsit căzut într-o fântână din sat trupul 
unui copil mort. După ce trupul acestuia a fost scos, 
coloana ce purta moaştele Sfântului Grigorie a putut 
înainta mai departe. (monahia Florentia) 

+ In perioada 1930-1937 fratele meu a fost 
paralizat la pat. La îndemnul unei bătrâne, mama mea 
a mers cu el la Sfânta Mănăstire Bistriţa, la sfintele 
moaşte şi atunci am văzut minunea petrecută cu el, 
căci s-a întors sănătos. (Maria N., Brezoi) 


S ia al 1977, la începutul lunii martie, am 
rămas însărcinată. Pe atunci lucram la Direcția Sanitară 
Vâlcea. Bucuria aducerii pe lume a unui copil mi-a fost 
umbrită de o mare încercare. 

Când pruncul a mişcat în pântece, mâinile mi-au 
paralizat şi am primit, în urma examinării medicale, 
diagnosticul de polinevrită gravidică, devenind un caz 
deosebit. Dar prin puterea lui Dumnezeu şi ajutorul 
Maicii Domnului cea făcătoare de minuni mi s-au lumi- 
nat gândurile şi am luat hotărârea de a nu lua medica- 
mentele şi a nu întrerupe sarcina. M-am rugat în biserici 
şi mănăstiri, participând la slujbe, respectând rânduiala 
posturilor şi dând milostenie celor ce aveau nevoie. 

În Sfânta Mănăstire Bistriţa, cu rugăciuni la 
Sfântul Grigorie făcătorul de minuni, cu răbdare, 
nădejde şi credință, am cerut ajutorul său şi m-am uns 
cu untdelemn sfințit de la candele. 

Maica Domnului a avut mare grijă de mine, roaba 
sa Cornelia şi am adus pe lume un fecior sănătos, chiar 
în ziua de 20 noiembne 1977, purtând numele de 
Mihail. (Cornelia S., Râmnicu Vâlcea) 


id În anul 1986, fiul meu Petre, în vârstă de 
aproape 3 ani s-a îmbolnăvit de epilepsie. Am fost la 
doctori cu el şi a urmat tratamentul prescris timp de un 
an de zile, dar fără a-i folosi la nimic. Am încercat 
chiar şi cu leacuri băbeşti, dar nimic n-a mers. 

În primăvara anului 1987, cineva ne-a îndrumat să 
mergem la Sfântul Grigorie. L-am adus pe fiul meu la 
Sfânta Mănăstire Bistriţa şi l-am rugat să treacă pe sub 

racla cu sfintele moaște. Am plecat cu el fără a mai 
avea crize, vindecat. Am mai venit de vreo trei ori, 
vrând să fim siguri că boala nu va mai reveni. Acum 
are 24 de ani şi de atunci nu a mai avut niciodată vreo 
criză de epilepsie. 

Împreună li mulțumim Domnului lisus Hristos, 
Maicii Domnului şi Sfâniului Grigorie Decapolitul 
pentru minunea săvârşită cu băiatul meu. 

(Nicolita S., Valea Mare, județul Vâlcea) 


$ În anul 1989 am venit să mă rog la racla cu 
sfintele moaşte ale Sfântului Grigorie Decapolitul, 
având paralizate mâna şi piciorul drept. M-am vindecat 
de paralizie imediat. (Irina C., Galati) 


LA Maria, fiica noastră, s-a născut la 9 septembrie 
1993. Dintr-o neglijență medicală, la naştere a făcut 
hipoxie de grad I. Cu darul lui Dumnezeu şi cu rugă- 
ciunile Maicii Domnului, fetița s-a dezvoltat normal, 
fără a avea probleme cu sănătatea până la vârsta de 
4 anişori. 

Incepând cu anul 1997, în timpul somnului a 
debutat o criză cu aspect de falsă absenţă şi cu hiper- 
tonie axială. Mergând cu ea la diferiți medici, Chiar şi 
la Bucureşti, profesori universitari şi alți specialişti, 
diagnosticul inițial de epilepsie s-a modificat în 
diagnostic ADHD. Un copil care suferă de ADHD - 
hiperkinezie, nediagnosticat şi tratat la timp se con- 
fruntă cu multe probleme atât acasă, cât şi în societate. 
Din cauza comportamentului său, va fi izolat la şcoală, 
respins de colegi, certat de profesori pentru neatentie. 
Acasă, părinții, simțindu-se ei înşişi vinovaţi, îşi vor 
revărsa supărarea asupra sa. Cu timpul situaţia se poate 
atât de mult înrăutăți, încât copilul devine extrem de 
agresiv, cu comportament antisocial. In cazul nostru, 
din pricina tratamentului îndelungat pentru epilepsie, 

evoluția bolii a devenit foarte cumplită începând din 
anul 2006. 

In timpul somnului trupul fetitei devenea rigid şi 
ea ar fi putut să nu îşi mai revină la trezire. Doctorii 
afirmaseră că, repetându-se crizele, inima şi creierul 
vor ceda. În momentul când ne era foarte greu să 
acceptăm că fetița noastră nu mai are şanse de salvare, 
am fost îndrumați de către o asistentă medicală să mer- 
gem la Costeşti, la Mănăstirea Bistriţa, pentru că acolo 
este posibil să fie salvată cu ajutorul rugăciunilor. 

Inainte de Sfintele Paşti, în primăvara anului 2006, 
am petrecut aici o săptămână. După primele trei zile, 
crizele au încetat, fără a se mai repeta. In scurt timp, 
aflând că mai sunt locuri la Seminarul Ortodox “Sfânta 
Muceniţă Filofteea” de la Brănești-llfov, fiica mea s-a 
înscris la examenele de admitere şi a fost admisă ca 
elevă. 

Într-adevăr, aici, cu rugăciunile noastre fierbinţi 
către Mântuitorul nostru lisus Hristos şi către Maica 
Domnului şi, mai ales, prin mijlocirea Sfântului 
Grigorie Decapolitul, miracolul s-a produs. Acel 
miracol la care nu mai îndrăzneam să sperăm. 

De atunci, din 2006, fiica mea Maria nu-și mai 
găseşte liniştea decât în acest loc. La ultimul control 
medical, Profesorul universitar Dr.Mircea Tiberiu și-a 
exprimat părerea că “pentru ea, rugăciunea este trata- 
mentul de menţinere în viaţă”. 

Ne rugăm cu mulțumire adâncă Sfântului Grigorie 
și dorim foarte mult ca această minune ce s-a petrecut 
cu copila noastră să fie spre folos tuturor pentru a se 
convinge de puterea lucrătoare a credinței, mai ales 
atunci când este însoțită de post şi rugăciune 
stăruitoare. (Maria B., Drobeta Turnu-Severin) 


+ În anul 1995 lucram împreună cu alte maici la 
pregătirea materialelor necesare pentru fresca de la 

Paraclisul închinat Sfintei Treimi aflat în incinta 
Sfintei Monastiri Bistrita. Mi-am tăiat degetul cu topo- 
rul, secționându-l, astfel încât se mai ținea doar într-o 
mică porțiune de piele. Inainte de a merge la spital m-am 
rugat Sfântului Grigorie atingându-mi mâna de raclă. 
La spital doctorii au fost foarte sceptici, iar după ce 
doar au prins falanga de deget cu câteva copci mi-au 
spus să vin a doua zi, cu gândul că va trebui operată 
tăietura după care voi pierde falanga retezată. Spre 
surprinderea lor degetul s-a prins la loc. 

Mulţumesc Sfântului Grigorie pentru purtarea de 
grijă ce o arată către pentru noi în toată vremea. 
(monahia Anastasia, Mănăstirea Sărăcineşti -Vâlcea) 


$ Suferind de ulcer varicos, în perioada 1995- 
1996, Doamna Constantina din municipiul Constanța 
avea o rană deschisă la picior. Timp de patru ani de 
zile această plagă nu se vindecase, deşi fusese exami- 
nată de mai mulți medici de specialitate şi încercase 
nenumărate tratamente. Apelase chiar şi la ajutorul 
medicinii naturiste, dar rana continua cu încăpățânare 
să se agraveze, adâncindu-se. Descurajată de aceste 
suferinţe, viața ei devenise un calvar. 

La îndemnul plin de credință şi evlavie către 
Sfântul Grigorie al părintelui său duhovnic, preotul 
Gheorghiță Dumitru Nistor, acum adormit întru 
Domnul, a venit la mănăstirea Bistriţa pentru a se ruga 
lângă racla sfintelor moaște. 

Tot timpul miezonopticii şi al utreniei s-a rugat 
Sfântului Grigorie lângă racla sa. Dimineaţa a constatat 
că rana începe să se închidă, dar neîncrederea încă nu o 
părăsise. A plecat totuşi acasă şi seara a anunțat 
bucuroasă telefonic la mănăstire vindecarea definitivă 
a plăgii. După această vindecare a suferințelor trupeşti 
şi sufleteşti ale mamei, şi fiica dânsei a îmbrățișat viața 
monahală. (din mărturiile maicilor viețuitoare în 
obştea mănăstirii Bistrita) 

$ In luna iunie a anului 1997 am venit la Sfânta 
Mănăstire Bistrița pentru a mă ruga Sfântului Grigorie 
Decapolitul şi a plăti un acatist pentru sănătatea 
familiei mele. După trei-patru luni, diagnosticul de 
metastază osoasă al tatălui meu Stan a fost schimbat cu 
cel de boală Paget. Acum este bine, după un tratament 
adecvat. (Geta R., Bucureşti) 


$ In perioada 1998-1999 am primit ascultare la 
pangarul mănăstirii noastre, unde îndrumam credincioşii 
care vizitau Sfânta Mănăstire Bistriţa printr-o scurtă 
prezentare sau un sfat, uneori, îndemnându-i să ceară 
ajutorul Sfântului Grigorie pentru uşurarea suferințelor 
şi să se închine la sfintele sale moaşte. In această 
perioadă am fost martorul ocular al unui eveniment 
care m-a impresionat în chip deosebit. 

Intr-una din zile, au intrat în biserica mănăstirii 
noastre patru bărbați care purtau cu greutate un alt 
bărbat pe o pătură. Acesta era în imposibilitate totală 
de a se mişca, nici nu vorbea. După aceea aveam să 
aflu că doctorii nu îi acordaseră nici măcar o şansă de a 
mai trăi. 

Cu efort şi rugându-se cu credință pentru cel pe 
care-l purtau, cei patru au reuşit să-i treacă trupul în 
care abia mai pâlpâia suflare de viată pe sub racla 
sfintelor moaşte de trei cri. Cerând rugăciunile cuve- 
nite, au plecat acasă luând cu ei anaforă, aghiasmă, ulei 
sfințit şi părticele de veşmânt binecuvântate. 

După o săptămână, mă găseam din nou cu 
ascultare la biserică, după Sfânta Liturghie, când un 
bărbat a deschis cu putere uşa bisericii strigând: 
“Maicilor, eu sunt acela care am fost trecut cu pătura 
acum o săptămână pe sub racla Sfântului Grigorie!”. 
Chiar acestea au fost cuvintele celui care s-a tămăduit 
şi a venit să mulțumească pentru ajutorul primit. 

Această întâmplare a fost pentru mine una dintre 
cele mai cutremurătoare minuni. Impactul asupra mea 

a fost atât de puternic, încât am căzut imediat în 
genunchi, deşi, datorită acestei ascultări am avut 
adesea ocazia să aud nenumărate mărturii ale ajuto- 
rului dat de Sfântul Grigorie celor aflați în suferință, 
chiar şi familiilor de rromi. 

Un alt caz de vindecare minunată al cărui martor 
ocular am fost este acela al fiicei doamnei Mariana 
Lăcătiș din Bucureşti, consemnat deja de către 
Părintele Arhimandrit Veniamin Micle (din mărturiile 
maicilor din obştea mănăstirii Bistrita). 


$ În anul 1999 am venit la Sfânta Mănăstire 
Bistrita la recomandarea unei persoane apropiate mie. 
În acea perioadă fusesem diagnosticată cu fibrom 
uterin şi nu eram încredinţată de puterea tămăduitoare 
a Sfântului Grigorie. Intrând în biserică cu gândul să 
mă închin la sfintele icoane, atunci când m-am 
apropiat de racla sfintelor moaşte, mi-a venit în minte 
acest gând: „Ce poate să-mi facă mie mortul acesta?” 

Stând la rugăciune, la utrenie, am simţit atingerea 
unui cerc care mi-a înconjurat trupul în dreptul 
pântecelui şi m-am luminat din întunericul minţii ce se 
abătuse asupra mea. Nu numai că am crezut că m-am 
vindecat, dar m-am simţit eliberată de toată povara 
grijilor mele de până atunci. 

Plecând acasă, am mers la doctorul care supra- 
veghea starea sănătății mele şi i-am spus că m-am 
vindecat. In urma ecografiei făcute, medicul de spe- 
cialitate, care îmi recomandase intervenția chirurgicală 
de urgență, a constatat cu uimire că fibromul uterin 
dispăruse şi a zis: „Mare este puterea lui Dumnezeu!”. 

(Ioana N., Craiova) 


$ În vara anului 1999, am plecat spre Dobrogea 
cu intenția de a procura fructe de la o stațiune 
pomicolă pentru masa noastră şi pentru preparatele din 
fructe atât de necesare pe timp de iarnă într-o familie, 

chiar şi mai numeroasă, aşa cum este o obşte mona- 
hală. După ce am încărcat fructele la stațiune, am 
plecat înapoi la Mănăstirea Bistriţa. În drum ce ne 
îndreptam spre Bucureşti, am primit un telefon din 
partea inginerului pomicultor pentru a ne duce să 
mulțumim grabnic Sfântului Grigorie. 

lată şi motivaţia acestui gest. Îndată ce noi am 
încărcat cantitatea de fructe necesară şi am plecat din 
stațiunea pomicolă, pe terenul cultivat cu cereale din 
cadrul aceleiaşi stațiuni a izbucnit un putemic incen- 
diu. Alături de forțele de care dispunea Poliţia din lo- 
calitate, așteptând sosirea pompierilor, inginerul privea 
neputincios cum focul se extindea către sat. În ime- 
diata apropiere, până la intrarea în localitate, era am- 
plasată o butelie de gaz butan având capacitate mare, a 
cărei explozie ar fi provocat un incendiu de amploare, 
cu pagube de vieți omeneşti. Gândul inginerului s-a 
îndreptat în acele momente de o tensiune extraordinară 
către Sfântul Grigorie Decapolitul. Cu câţiva metri 
înainte ca focul să ajungă la marginea terenului, a 
început o ploaie binecuvântată, deşi cerul era perfect 
senin şi a continuat să rămână senin până ce ploaia a 
eliminat total pericolul. (Nicolae C., Valul lui Traian, 
județul Constanţa) 


+ Sfinte, îti mulțumesc din tot sufletul şi toată 
ființa mea pentru sfânta ta rugăciune şi mijlocire către 
Domnul Dumnezeu pentru robii tăi Constantin, 
Adrian, lancu şi Rodica. Mulţumescu-ți, Sfinte 
Grigorie, din adâncul sufletului, pentru minunea 
vindecării și ridicării din patul suferințelor a robului 
tău Adrian. Mulțumescu-ţi din toată ființa pentru că ai 
ascultat cuvântul rugăciunii mele. Mulţumescu-ţi acum 
prin aceste rânduri şi sper ca prin mijlocirea ta, Sfinte, 
să aduc prinos în casa Domnului. (Constantin G., 
Târgu Cărbuneşti, 1999) 

$ Prima tămăduire minunată pe care Sfântul 
Grigorie a făcut-o cu mine s-a petrecut în anul 2000, 
când abia venisem în obştea acestei mănăstiri, pentru 
ca să realizez cât este de prezent aici cu noi şi să-mi 
dea curaj să îl chem întotdeauna în ajutor. 

Intr-una din seri, după terminarea slujbei la 
biserică, am urcat la chilie şi am început să mă simt 
atât de rău, încât nu puteam să respir, nicidecum să 
stau în picioare sau în genunchi ca să mă rog. 
Sufeream de o criză de fiere, a cărei durere devenise de 
nesuportat, în ciuda pastilelor pe care le luasem. 
Atunci am citit acatistul Sfântului Grigorie, stând în 
pat culcată. Abia mai înțelegeam ce citesc din cauza 
durerilor şi când am terminat, nu am mai avut putere 
nici ca să citesc rugăciunile de la sfârşit. Am închis 
cartea zicând: ”lartă-mă, Sfinte Grigorie, eu atât am 
putut!”. În secunda următoare au încetat toate durerile 
şi am adormit pe loc, un somn liniștit şi profund până 
dimineaţă. Când m-am trezit nu mai aveam nimic. 

Îi mulțumesc Sfântului Grigorie pentru tot ajutorul 
pe care mi l-a dat de când viețuiesc aici și pentru că s-a 
milostivit de mine păcătoasa. 


+ În iama anului 2002 lucram la icoana Sfântului 
Grigorie. În acel timp m-am îmbolnăvit foarte rău de 
stomac. Aveam o durere acută continuă, febră şi o 
stare generală de slăbiciune, aşa încât nu mai puteam 
să pictez şi zăceam în pat bolnavă. 

Pentru că în acel moment nu avea cine să îmi 
acorde îngrijire medicală, m-am gândit să încerc să fac 
un efort din toate puterile mele pentru a ajunge la 
punctul medical din incinta Căminului social din 
apropierea mănăstirii. 

Ajungând cu mare greutate în curte, în fața bise- 
ricii am făcut trei închinăciuni către Sfântul Grigorie 
cu rugăciunea fierbinte: „Vindecă-mă, Sfinte Grigorie, 

ca să-ți pot termina icoana!” şi am continuat să mă 
îndrept spre poartă. Imediat, după primii paşi, am 
simțit însănătoşirea trupului meu. Nevenindu-mi să 
cred minunii, m-am dus, totuși, până la acel dispensar, 
dar nu era nimeni acolo în acel moment. Mă simțeam 
din ce în ce mai bine, cu adevărat vindecată şi simțeam 
o vioiciune şi o bucurie în sufletul meu, încat îmi 
venea să zburd pe dealuri precum un copil. 

Am făcut o plimbare pe colina din spatele 
mănăstirii, apoi m-am dus la atelierul de pictură şi, 
spre mirarea maicilor care mă ştiau bolnavă, în pat, 
le-am spus cu bucurie:”"Hristos a înviat!” din toată 
inima, deşi atunci nu era vremea Sfintelor Paşti. 

Aşa am putut termina cu bine icoana Sfântului 
Grigorie, căruia îi mulțumesc pentru ajutorul primit şi 
îi cer binecuvântare şi ajutor mereu când mă îndrept 
spre atelier, pentru că am văzut că te poate ajuta 
oriunde te afli când îl chemi, nu doar atingându-te de 
racla sa. (monahia Ignatia, Sfânta Mănăstire Bistriţa) 


$ Cam de prin luna septembrie 2000, am început 
să am ceva probleme cu ochii. La oboseală mi se 
încrucişa privirea, ca mai târziu, prin octombrie- 
noiembrie, să-mi lăcrimeze foarte rău şi să nu mai 
suport lumina. Purtam ochelari de soare şi ziua şi 
noaptea. 

Cu câteva zile înainte de 20 noiembrie, Dumnezeu 
m-a luminat şi am citit ce tratament să fac şi m-am dus 
și la doctor. Eu cred însă că tămăduirile toate vin de la 
Dumnezeu, cum și bolile sunt urmarea păcatelor noastre 
sau sunt îngăduite de Domnul cu un anumit scop. 

Eram convinsă că o mână sfântă îmi luase cum- 
plitele dureri de ochi. Ajunsesem să nu mai pot ţine 
ochii deschişi din cauza luminii şi de la lumină puter- 
nică să nu mai văd decât un contur în colțul ochilor. 

M-am îngrijorat gândindu-mă că îmi pot pierde 
vederea, dar cu credința că Domnul rânduieşte toate cu 
un scop, nu m-am alertat şi a venit ziua Sfântului 
Grigorie, când, citind acatistul Sfântului, am realizat de 
unde a venit ajutorul şi ce mână sfântă m-a atins. 

Pe la începutul lui decembrie am aflat că prietena 
mea din Bucureşti trimisese pomelnicul meu pentru 
rugăciune la mănăstire cu ocazia zilei Sfântului 
Grigorie. 

Eu cad la Măicuţa Domnului în orice nevoie şi nu 
plec de acasă fără iconita ei. De această dată, mi l-a 
trimis pe Sfântul Grigorie spre mângâiere. (Alexandra 
C., Manchester) 


$ Am cunoscut aici în America o familie care a 
venit cu băieţelul de nouăsprezece luni, orb, la nişte 
operații. Un ochi este nerecuperabil. La celălalt s-a 
lucrat şi sunt speranțe. Se pare că vede puțină lumină, 
dar după trei operații complicate, ochiul începuse să i 
se scurgă. l-am dat mamei untdelemn sfințit de la 
candelele Sfântului Grigorie şi, ungându-l, s-a oprit 
scurgerea. (Alexandra C., Manchester) 


$ iaai 2001, cu ajutorul Sfântului Grigorie 
Decapolitul, am primit tămăduire de tumoarea pe care 
o aveam la ochi. (Anda L., Târgu Cărbuneşti) 


$ Prin voia Bunului nostru Domn lisus Hristos şi 
ajutorul Maicii Domnului, în anul 2001 am venit la 
Sfânta Mănăstire Bistriţa. Eu sufeream de douăzeci de 
ani de cancer la sân, răstimp în care am fost consultată 
de mulți doctori. Dar, după ce am fost la Mănăstirea 
Bistriţa, unde am sărutat moaștele Sfântului Grigorie 
Decapolitul, citind acatistul Sfântului şi ungându-mă 
cu untdelemn sfințit de la Sfântul Maslu, tumoarea a 
dispărut fără urmă, printr-o minune. Am scris aceste 

rânduri ca să mulțumesc Bunului Dumnezeu, Maicii 
Domnului şi Sfântului Grigorie. (Maria S., Ploieşti) 


$ În anii 1999 şi 2000 am vizitat mănăstirea 
Bistriţa şi m-am închinat moaştelor Sfântului Grigorie 
Decapolitul. Noaptea au avut loc slujbele rânduite — 
miezonoptica, utrenia şi eu m-am rugat pentru sănătate 
şi pentru alte trebuinţe în acest timp, stând la sfintele 
moaşte. Aveam o problemă de sănătate care se mani- 
festa prin dureri acute în zona gâtului, a umărului stâng 
și a mâinii stângi. Medicii au stabilit că este vorba de 
spondiloză. După ce am aflat de Sfântul Grigorie 
m-am rugat lui neîncetat, deoarece am simțit un mare 
har stând lângă sfintele sale moaște. 

In ajunul zilei sale de prăznuire, 20 noiembrie/ 
3 decembrie, m-am rugat din suflet Sfântului Grigorie 
Decapolitul, căci avusesem dureri atât de mari, încât 
nu am putut nici măcar să ţin cartea de rugăciuni în 
mâna stângă, apoi am mers la culcare. A doua zi 
dimineață, în ziua prăznuirii Sfântului Grigorie, am 
pornit spre biserică, fără a simți vreo durere. Am crezut 
că aceasta se datorează faptului că m-am odihnit fizic 
şi că durerile au trecut pe moment. Din pricina puti- 
nătății credinței mele, a existat o umbră de îndoială, dar 
am simțit în continuare harul primit din partea Sfântului 
Grigorie. Toată ziua am fost bucuroasă, veselă, căci nu 
mai aveam dureri şi îmi tot cercetam umărul şi mâna, 
poate voi găsi un loc dureros. Nu mai era niciunul. 

Am urmărit zi de zi ce se întâmplă cu membrele 
mele bolnave, dar erau sănătoase acum, adică vinde- 
cate. A încetat apoi orice îndoială, mi s-a întărit cre- 
dinta şi am mulțumit Domnului lisus Hristos şi 
Sfântului Grigorie pentru vindecare. 

Pot afirma că atât timp cât voi trăi, le voi fi recu- 
noscătoare pentru marea lor milă. Este atât de minunat 
să trăieşti minunea aceasta mare, care a semănat şi în 
mine un grăunte mic de credință vie. Nu există cuvinte 

care ar putea exprima totul; pot doar să zic: Sfinte 
Preacuvioase Părinte Grigorie, roagă-te lui Dumnezeu 
pentru noi! (Mira Avramoviç, Niš, Serbia) 


$ Am venit cu fiul nostru Andrei, bolnav de 
tumoră de trunchi cerebral, la sfintele moaşte ale 
Sfântului Grigorie Decapolitul, în 2002 după prima 
şedinţă de terapie cu raze. La examinarea medicală 
efectuată cu prilejul celei de-a doua şedinţe s-a 
constatat stagnarea bolii. (Cosmin R., Târgu Jiu) 


$ Lucram la o fundatie de terapie intensivă. Într-o 
situație familială foarte dificilă, m-am urcat în mașină, 
mergând cu viteză maximă, fără o destinatie precisă și 
fără să-mi pese ce se va întâmpla cu mine. Nu ştiu cum 
am ajuns la Sfânta Mănăstire Bistrița după câteva ore, 
nevătămată. Aici am realizat purtarea de grijă a 
Sfântului Grigorie pentru mine şi familia mea. (Mirela, 
Craiova) 


$ Am vizitat în mai 2002, împreună cu soțul şi 
fratele meu Sfânta Mănăstire Bistriţa, unde doream de 
foarte mult timp să ajungem. Pe drumul de întoarcere, 
la o serpentină pe Dealul Negru, o maşină de pe sensul 
opus a intrat la curbă pe banda noastră, aproape să ne 
arunce în prăpastie. Am cerut ajutorul Sfântului Grigone 
ŞI coliziunea nu a mai avut loc, reușind să redresăm 
maşina în ultimul moment. (Mihaela S., Grecia) 


$ Fiica mea, Violeta, are douăzeci şi şase de ani 
Şi suferă de handicap locomotor și psihomotor. De 
Pogorârea Sfântului Duh, în 2003, s-a împărtăşit la 
biserica parohiei noastre. 

Preotul slujitor a insistat să merg cu ea la moaştele 
Sfântului Grigorie în aceeaşi zi. Fiind o familie fără 


aveam un cărucior foarte vechi şi deteriorat. 

În vreme ce ne închinam la moaştele Sfântului 
Grigorie, a venit o doamnă din același oraș cu noi, care 
a hotărât să-i dăruiască un cărucior nou. Totodată, 
aceasta a fost prima zi când Violeta a rostit câteva 
sunete articulate. (Mariana S., Piteşti) 


$ Tradiția purtării sfintelor moaşte ale sfântului 
Grigorie Decapolitul în procesiune prin regiunile 
afectate de secetă a putut fi reluată după 1990. Astfel, în 
vara anului 1993, la invitația Părintelui Paroh Grigore 
Neculai din Troinicul de Dolj, sfintele moaște au fost 
purtate din nou în procesiune pentru ca Bunul Dumnezeu 
să dăruiască ploaie pământului însetat de arşiță. 

În anul 2000, delegaţii Parohiei Lipovu, Dolj şi ai 
Consiliului local veneau să cheme în ajutor rugăciunile 
Sfântului Grigorie, căci seceta excesivă îi amenința 
iarăşi cu foamete și dureri. La rugăciunile smerite ale 
creştinilor din Dolj şi Olt s-a adăugat atunci și nevoința 
de a posti a soborului mănăstiresc, ca având aceste 
plăpânde aripi, rugăciunile să fie mai degrab ascultate. 

La trecerea sfintelor moaşte prin localitățile din 
Vâlcea, Dolj şi Olt unde Sfântul Grigorie era aşteptat 
cu credință, nădejde şi dragoste, lacrimile binecu- 
vântate ale ploii udau pământul încremenit de secetă. 
Cu bucurie credincioşii aşterneau flori şi cununi pe 
drum spre binecuvântare oaspetelui drag. In fiecare 
localitate s-au făcut opriri şi rugăciuni pentru ploaie. 

Şi suspinele lor au fost auzite. Cine poate grăi 
despre bucuria celor din Lipovu şi nu numai a lor, când 
ploaia s-a aştemut pentru câteva zile, izbăvind de 
secetă întreg ținutul însetat? 

Drept mulțumire Sfântului Grigorie, delegația 
comunei Lipovu a adus prinos din rodul bobului de 
grâu din acel an şi soborului mănăstirii Bistriţa, ca 
semn al împreună-pătiminii şi al bucuriei. 

În luna martie a anului 2002, a doua zi după 
praznicul Buneivestiri, sfintele moaşte au plecat iarăşi 

în procesiune sub privirile înlăcrimate ale întregului 
sobor. Luau drumul Govorei, al Drăgășanilor, al Slatinei 
şi al Craiovei, unde soarele privea cu nemilostivire 
spre câmpurile înverzite. Şi Domnul Şi-a plecat urechea 
cu milă asupra rugăciunilor robilor Săi, cu ploi bine- 
cuvântate şi de această dată, aşteptând pocăinţa celor 
ce nu cinstesc sfintele sărbători şi a celor care lucrează 
în duminici fără de mare nevoie, a celor care mai 
degrabă risipesc vremea mântuirii cu cele deșarte prin 
localuri şi a nemilostivilor şi împietriților cu inima. 

În anul 2004, la prăznuirea Izvorului Tămăduirii 
de la Sfânta Mănăstire Dervent, au fost aduse pentru 
închinare moaştele Sfântului Grigorie, ca bucuria 
praznicului să fie mai deplină, spre ajutorul credin- 
cioşilor din Arhiepiscopia Tomisului. 

Pe traseul de întoarcere, s-au făcut opriri în 
localități din județele Ialomița și Călăraşi, unde seceta 
îşi arăta chipul hain. 

Preotul Parohiei  Dridu-Movila, Părintele 
Alexandru V., a aflat prea târziu de aceste opriri și alte 
abateri în localități mai îndepărtate de la traseul inițial 
nu mai erau posibile de acum. Credincioşii din parohia 
sa erau mâhniți că nu aveau să mai primească 
binecuvântarea Sfântului Grigorie, mai ales acum când 
seceta se anunța mai puternică decât în anii trecuți. 
S-au adunat la biserica satului şi cu inima strânsă au 
început să se roage pentru ca bunul Dumnezeu să 
reverse şi asupra ținutului lor ploaia de bună trebuință. 
Părintele şi-a amintit în acele clipe de darul binecu- 
vântat pe care îl primise odinioară: un epitrahil păstrat 
în racla sfintelor moaște, atins de trupul Sfântului 
Grigorie. Cu bucurie sfântă a îmbrăcat acest epitrahil, 
îmbrăcându-se totodată cu armele nădejdii, ale credin- 
tei şi ale dragostei. Rugăciunile ce au urmat s-au rostit 
în sobor: nu mai era singur, ci împreună slujitor era cu 
el Sfântul Grigorie, a cărui prezență l-a întărit în chip 

simțit. Şi roadele dragostei nu au întârziat să apară: a 
început să plouă chiar atunci, spre bucuria tuturor. 

lată cum putem primi ajutor în orice clipă prin 
rugăciunile Sfântului Preacuvios Părinte Grigorie. Este 
nevoie însă de o credință sinceră, căci Însuşi 
Dumnezeu a spus: „După credința voastră fie vouă” 
(Ev. după Matei 9,29). 


$ În anul 2003, a venit să se închine la racla 
Sfântului Grigorie Decapolitul o femeie însotită de un 
bărbat. Femeia a trecut pe sub racla Sfântului, aşa cum 
fac toți cei care cer ajutor şi tămăduire neputințelor 
sufleteşti şi trupeşti. De îndată ce s-a ridicat, femeia a 
început să tipe de durere şi spunea că se simte ca şi cum 
cineva i-ar sfâşia carnea. A cerut să i se aducă degrabă 
un preot care să îi citească rugăciuni de dezlegare. 

Părintele nostru duhovnic Ghenadie P. era în acel 
moment în biserică şi a venit repede să o ajute. 
Cerându-i să citească o rugăciune de dezlegare, femeia 
i-a mărturisit că este soție de preot. Atunci părintele a 
întrebat-o cine era bărbatul care o însoțea. Necunos- 
cuta a mărturisit că l-a părăsit pe soțul ei, preotul şi că 
acesta este un turc, cu care trăia acum. 

Auzind acestea, părintele i-a răspuns că situația nu 
se poate repara doar cu o simplă rugăciune, ci că ea 
însăşi trebuie să se lase de păcat şi să-şi îndrepteze 
viața. Acest avertisment din viața ei a fost trimis spre 
salvarea sufletului prin pocăință, iar nu spre pedeapsă. 
(din mărturiile maicilor din obştea mănăstirii Bistriţa) 


LA Lavinia, în vârstă de douăzeci şi unu de ani, 
suferind din naștere de maladia Lobstein, „boala 
oaselor de sticlă”, a fost supusă în cadrul Spitalului 
„Marie Curie” din Bucureşti, la o intervenţie de 
transplant osos autogen pe tije telescopice, pe femurul 
stâng şi pe tibia stângă, operaţie care a durat şase ore, 
fiind o premieră în domeniu. 

„M-am rugat toată viata să mă fac bine, să pot să 
merg, să-mi fac prieteni, să nu mă mai ducă mama la 
şcoală cu căruciorul. Ştiţi care o să fie primul drum pe 
care o să-l fac atunci când voi putea păşi? La Mănăstirea 
Bistrița. Acolo m-am rugat să mă fac bine, acolo am 
implorat să se găsească un leac pentru boala mea, acolo 
vreau să mă duc să-l mulțumesc lui Dumnezeu”. 
(Lavinia C., Vâlcea, „Libertatea ”, 27 decembrie 2005) 


$ Împreună cu părintele paroh din localitatea 
noastră şi alți creştini am fost în anul 2005 într-un 
pelerinaj prin Moldova. In timpul călătoriei i-am 
povestit prietenei mele Viorica M. despre problemele 
ce mă apăsau și care mă determinaseră să pornesc în 
acest pelerinaj, ca să mă rog Maicii Domnului să aibă 
milă şi de mine şi să-L roage pe Hristos să-mi mai 
ușureze din greutăţile de zi cu zi. Prietena mea a văzut 
că la fiecare oprire a autocarului, coboram repede 
să-mi aprind o țigară şi tare nu i-a plăcut. 

M-a luat cu binişorul, mi-a explicat că nu este bine 
să fumez pentru sănătatea mea, că fumul de la țigară 
este „tămâia celui rău”, că ard banii care mi-ar fi de 
folos în alte trebuințe. I-am zis atunci cu tărie că nu pot 
renunța la țigări şi că fumatul mă linişteşte. Dar 
prietena mea nu s-a lăsat impresionată de vorbele mele 
şi a scos dintr-un pliculeţ o iconiță a Sfântului Grigorie 
şi câteva bucățele de veșmânt binecuvântate de la 
mănăstirea Bistrița. Apoi mi-a povestit cu multă dra- 
goste despre acest sfânt necunoscut mie. Îmi spunea cu 
atâta convingere că, dacă mă voi ruga cu credință, voi 
reuşi să mă las de fumat. Nu i-am spus atunci nimic, dar 
eram convinsă că sigur nu mă voi putea lăsa de fumat. 

Şi totuşi... Ne-am întors acasă, am citit şi eu viața 
Sfântului Grigorie şi acatistul ce îi este închinat câteva 
zile la rând. Apoi am ajuns şi eu la mănăstirea Bistriţa 
împreună cu prietena mea cu ocazia sărbătoririi 

hramului Sfântului Grigorie. Am ajutat împreună la 
pregătirile ce se făceau în mănăstire, am participat la 
sfintele slujbe şi m-am rugat sub racla Sfântului. Apoi 
m-am hotărât să mă spovedesc şi am făgăduit la 
spovedanie că nu voi mai fuma niciodată, ca să pot 
primi şi eu Sfânta Impărtăşanie, doctoria neputințelor 
noastre. 

De atunci au trecut mai bine de trei ani şi m-am 
lăsat de ţigări, ca şi cum nu aş fi fumat niciodată. Mi-am 
dat seama câtă dreptate a avut prietena mea când mi-a 
mărturisit că, dacă mă voi ruga cu credință, Sfântul 
Grigorie mă va ajuta. (Veselinca J., judetul Timiş) 


$ Am văzut lumina zilei la 29 octombrie 1940. 
Pe la şaizeci și cinci de ani, cu câtva timp în urmă, mă 
simțeam foarte rău. Nu ştiam din ce cauză și nici nu 
prea aveam vreme să merg la doctor din pricina 
gospodăriei. 

Intr-o noapte l-am visat pe Sfântul Grigorie, 
plimbându-se prin curtea casei noastre. M-a chemat la 
mănăstirea Bistriţa, cu hotărâre: „Să vii la noi! Să vii la 
noi!”. Şi zăbovea în dreptul uşii la intrare în casă. 

Dimineaţa i-am spus soțului: "Mișule, eu te las cu 
toate treburile, că trebuie să mă duc la mănăstire, la 
Sfântul Grigorie”. Când am ajuns la mănăstire, m-am 
dus de îndată să mă închin Sfântului, să-i mulțumesc 
pentru toată purtarea de grijă și să mă rog. 

Noaptea, după ce am venit de la slujba utreniei, pe 
care o îndrăgesc mult şi care mă bucură şi mult mă 
foloseşte când ajung să particip şi eu, m-am aşezat să 
mă odihnesc. L-am visat iarăşi pe Sfântul Grigorie şi-mi 
spunea: „Bine că ai venit. Dacă nu veneai, puteai să 
mori. Acum să te duci neapărat la spital”. 

A doua zi am mers la Sfânta Liturghie şi. După 
slujbă, m-am dus iarăşi să mă rog ocrotitorului meu şi 
să-i mulțumesc, pentru că deja mă simţeam un pic mai 

bine, parcă eram mai în putere acum. Am reuşit, cu 
ajutorul Sfântului Grigorie, să ajung cu bine acasă, ca 
şi în celelalte dăți când veneam să mă închin şi să mă 
rog la Sfintele moaşte. Eu am avut toată viața pro- 
bleme de sănătate, iar din pricina unei infecții foarte 
puternice, am rămas fără auz. Din acest motiv, mi-este 
foarte greu să călătoresc mai departe de casă, pentru că 
nu mă pot orienta așa lesne ca ceilalți oameni. Dar 
Sfântul Grigorie mă ajută întotdeauna când plec la 
drum. Cu primul prilej am mers la doctor şi după 
analizele pe care mi le-au făcut la spital, doctorii au 
spus că am diabet. Acum urmez tratamentul reco- 
mandat de medic și mă simt mult mai bine. 

Mulţumesc Sfântului Grigorie că m-a ajutat să-mi 
recapăt puterile şi că a lucrat în aşa fel încât să 
descopăr această boală la timp. (Elisabeta, Turnu Roşu) 


i Cu ajutorul Sfântului Grigorie Decapolitul am 
revenit în 2006 la credința ortodoxă întru care am fost 
botezată. (Floarea D., Vâlcea) 


$ La cei optzeci şi şase de ani ai săi, Maica 
Porfiria de la Sfânta Mănăstire Bistriţa a văzut multe 
minuni săvârşite la racla Sfântului Grigorie. 

Sub ochii ei, o femeie din Costești s-a vindecat de 
paralizie. A venit adusă pe braţe de neamuri şi a doua 
zi a intrat în biserică pe picioarele ei, pentru a mulțumi 
Sfântului. 

Un alt bărbat, bolnav de cancer de piele, s-a tămă- 
duit ungându-se cu ulei de la candela aprinsă la icoana 
Sfântului, în zilele următoare minunând pe medicul 
care deja îl programase de urgență pentru operaţie. 

In 1956, un băiețel din Băileşti, bolnav de epilep- 
sie, s-a vindecat doar trecând în genunchi (aşa cum 
este obiceiul) pe sub sfânta raclă. 

Chiar şi în zilele noastre, maica a văzut o femeie 
stăpânită de draci şi prinsă în lanţuri de rude, care doar 

atingând moaştele s-a trezit ca dintr-un somn adânc, a 
început să plângă şi să-şi ceară iertare oamenilor din 
biserică, pentru toate câte făcuse vreme de 10 ani, spre 
mirarea şi bucuria familiei. 

La Sfântul Grigorie îi sunt mereu gândul şi 
rugăciunea. Maica Porfiria îi cere necontenit ajutorul. 
Odată i-au anchilozat de tot mâinile. Nu mai putea 
întoarce nici filele unei cărți. A fost suficient să intre în 
biserică și să întindă mâna spre candela de la căpătâiul 
Sfântului. Fără să-şi dea seama ce face, s-a trezit 
schimbând uleiul şi aprinzând fitilul. Se vindecase într-o 
clipă. (Formula AS, martie 2005) 


$ Din anul 1996 m-am rugat în mănăstiri şi 
biserici pentru a-mi găsi izbăvire de demonii ce mă 
chinuiau zi şi noapte. In anul 1998, prin rânduiala lui 
Dumnezeu m-am vindecat la mănăstirea Clocociov din 
Oltenia şi timp de şase săptămâni am fost uşurată de 
povara acestei boli, dar apoi au revenit aceleaşi crize şi 
stări, parcă mai înfricoşătoare ca înainte. De ziua 
hramului, Izvorul Tămăduirii (16.04.2004), eram la 
Mănăstirea Dervent. Seara am fost dusă pe brațe de 
mai multe persoane la moaştele Sfântului Grigorie, în 
dimineața următoarei zile am fost adusă iar lângă racla 
Sfântului, unde toți au cerut milă de la Dumnezeu şi de 
la Sfântul aflat înaintea lor. Apoi am fost dusă la 
Sfânta Cruce din Paraclis pentru 10-15 minute, şi, de 
necrezut, m-am sculat sănătoasă. Am putut merge 
singură pe picioarele mele la Sfintele Moaşte şi m-am 
atins de raclă cu ușurință. Am căzut în genunchi 
mulțumindu-l lui Dumnezeu, Sfintei Sale Cruci şi 
Sfântului Grigorie pentru darul ce mi-au trimis. 
(Nicoleta I., Călăraşi) 


$ În 20 noiembrie 2005 cu ajutorul bunului 
Dumnezeu, am ajuns la hram la Mănăstirea Bistrița. 

Am fost tare fericită că am putut ajuta la pregătiri şi am 
avut ocazia să particip la frumoasele slujbe închinate 
Sfântului Grigorie. 

M-am rugat la racla Sfântului să facă o minune, să 
mă ajute să ajung și eu la mormântul părintelui Arsenie 
Boca, la Mănăstirea Prislop. În seara zilei următoare 
primesc de la o bună prietenă invitația de a merge 
împreună cu ea şi cu nişte rude ale ei tocmai la 
Mănăstirea Prislop. 

Am fost sfătuită la Mănăstirea Bistriţa că ar fi bine 
dacă soţul meu, capul familiei, ar citi zilnic măcar câte 
un acatist. Soţul meu suferise două infarcturi şi trebuia 
să ţină regim, însă nu reușea. De atunci și până în 
prezent, în fiecare dimineață citeşte o rugăciune, un 
acatist. Merg cu el regulat la cardiolog. A făcut nişte 
analize, care de această dată au ieșit foarte bune. 
Sfântul Grigorie intervenise. 

Eu sunt contabil și nu am reuşit să termin toate 
declarațiile ce trebuie depuse la termen fix. M-am rugat 
Sfântului Grigorie să mă ajute, iar a doua zi am reuşit să 
le depun cu uşurinţă pe toate. (Viorica M., Ghiroda) 


$ Prin puterea rugăciunii către Maica Domnului 
şi către Sfântul Grigorie Decapolitul, l-am întâlnit pe 
cel care avea să devină soțul meu, într-un timp foarte 
scurt, doar de patru luni de zile şi ne-am căsătorit, apoi 
am reușit să trecem împreună peste toate încercările 
vieții acum, la început de drum. Când simțeam că nu 
mai aveam forță pentru a reuşi, Cineva de sus ne 
sprijinea. Am devenit o familie armonioasă, iar Bunul 
Dumnezeu ne-a binecuvântat viața cu un copil. Zilnic 
îi mulțumim atât Sfântului Grigorie că ne-a ascultat 
micile rugăciuni, cât şi Măicuţei Sfinte, când familia 
noastră se adună seara acasă şi suntem împreună. 
(Tiberiu şi Alina K.) 

$ Doresc să continui a mărturisi cu toată dra- 
gostea, minuni de-ale Sfântului Grigorie Decapolitul 
pe care le-am trăit efectiv. 

Ín iama anului 2005 am primit o felicitare de 
Crăciun de la o colegă de serviciu, care de 14 ani este 
paralizată de la brâu în jos. Ştiam de ea că este 
paralizată, dar nu am avut niciodată puterea ca să merg 
la ea în vizită, vorbeam la telefon, dar în ultima vreme 
nu mai răspundea la telefon şi n-am ştiut că i-a fost 
întrerupt telefonul pentru că nu avea posibilitatea ca 
să-l plătească. Prin acea felicitare mă anunţa că şi-a 
vândut apartamentul şi s-a dat în îngrijire fiicelor ei, 
care după ce i-au cheltuit banii de pe apartament, 
având prea multe probleme personale, nu mai aveau 
grijă și de ea, fiindu-le o povară. A cumpărat totuși o 
căsuță mică într-o comună din județul Timiş, unde s-a 
mutat cu fiica ei mai mică, ginerele şi două nepoțele. 
M-a rugat să-i fac rost de un televizor, că îi trece foarte 
greu ziua. l-am răspuns la scrisoare, i-am trimis nişte 
iconiţe, cumpărate de la Mănăstirea Bistriţa şi de la 
Mănăstirea Prislop, pentru ea şi pentru cele două 
nepoțele. Am vorbit la telefon cu măicuța pe care am 
cunoscut-o în anul 2000 de la Mănăstirea Bistriţa şi am 
rugat-o să o pomenească la Sfântul Maslu pe colega mea, 
sperând nu la o vindecare, ci la o ameliorare a 
durerilor. 

Măicuţa m-a îndemnat să caut un preot, să o spove- 
dească (în cazul în care şi colega mea ar fi fost de acord) 
şi m-a asigurat că o va pomeni cu drag la slujbele din 
mănăstire. Am cumpărat un îndreptar de spovedanie, 
aveam o carte de rugăciuni de la mănăstire, am primit 
un televizor de la cuscra mea, o altă colegă de serviciu 
mi-a dat 2 milioane lei vechi să-i cumpăr câte ceva de 
mâncare, am căutat ceva hăinuțe de la nepoţii mei şi 
am plecat în grabă acasă la colega mea. Am rămas 
şocată când am găsit-o (în februarie 2006) într-o 

cameră cu gheață la geamuri, fără foc, ceva sinistru. 
Am găsit un preot călugăr, care a acceptat să vină s-o 
spovedească, era cam prin a doua săptămână din postul 
Sfintelor Paşti. Când am mers cu Părintele la ea, am 
găsit-o în comă, se asfixiase cu fum de la sobita de 
tablă, care nu prea ştia cum arătau lemnele. După 
spovedanie, am dus-o urgent la spitalul din orăşelul 
Deta şi într-o săptămână, un doctor arab a reuşit s-o 
salveze. Atunci am vorbit cu mai multe colege de 
serviciu ca să mă ajute s-o salvăm din mizeria în care 
trăia (era şi dorinţa ei să o ducem la un azil, pentru că 
ginerele ei era mai tot timpul beat şi nu o mai suporta). 
Nu ştiam unde s-o ducem, dar acasă nu mai vroia. Am 
plâns atunci și am rugat-o din nou pe măicuța de la 
mănăstirea Bistriţa să o pomenească pe colega mea şi 
pe părintele acela să mă ajute, să găsesc o portiță de 
ieşire din această situaţie. Am fost îndrumată de Sfinția 
sa ca să mă rog Sfântului Ierarh Nicolae, grabnic 
ajutător în necazuri şi măicuța m-a îndemnat să mă rog 
fierbinte Sfântului Grigorie Decapolitul. 

Şi minunea s-a întâmplat. Mi-am adus aminte de 
un coleg de serviciu care acum este un om implicat în 
viața politică, i-am povestit totul. Acesta a dat un 
telefon şi s-a rezolvat internarea ei într-un azil (Chiar 
de Bunavestire, în 25 martie, a fost transferată din 
spitalul din Deta la azilul din Ciacova, cu salvarea). 
Imi venea să sar în sus de bucurie, de la slujbă am 
plecat direct spre azil şi mare mi-a fost uimirea că din 
cei 200 de bolnavi, câţi sunt în azil, pe colega mea au 
pus-o în acelaşi salon cu o altă colegă de-a noastră 
(despre care noi ştiam că ar fi murit). 

Colega mea a primit un cărucior cu rotile (în 14 
ani n-a ridicat-o nimeni în şezut), un grup de foste 
colege ne întâlnim, punem mână de la mână și le 
cumpărăm „pampers” şi tot felul de fructe sau alimente 
pentru cele două colege ale noastre. De Sfântul Ierarh 

Nicolae, în 2006, am organizat o ieşire cu autocarul a 
corului nostru bisericesc, am pus un parastas, pregătind 
pachetele cu de toate pentru toți bolnavii spitalului — 
hăinuţe, iconiţe şi le-am cântat colinde de Crăciun şi 
am dat răspunsurile la Sfânta Liturghie la bisericuța 
din incinta spitalului. A fost ceva minunat! 

Viaţa colegei mele s-a schimbat cu 180, este 
îngrijită, are mâncare caldă, iese în curtea spitalului cu 
căruciorul, asistă la Sfânta Liturghie (nu poate sta mult 
în cărucior, dar totuși merge la slujbe). Eu le vizitez 
mereu şi păstrăm legătura prin telefon. Cam atât despre 
aceasta întâmplare. Mulţumesc din suflet bunului 
Dumnezeu pentru felul în care am fost ajutată de Sfinţii 
Grigorie Decapolitul şi Nicolae la care m-am rugat şi că 
mi-a îndeplinit gândul bun cu care am pornit la drum. 
Doamne, ajută-ne! (Viorica M., judetul Timiş) 


$ După şase ani de căsnicie, din septembrie 2006 
soțul meu îşi găsise o altă femeie. In luna octombrie 
am aflat de această relatie a lui şi de durere am vrut să 
plec de acasă. Nu auzisem atunci şi nu ştiam nimic 
despre Sfântul Grigorie. Am dat telefon la o mănăstire 
pentru a solicita cazare pentru câteva zile în care 
doream să mă rog şi să mă gândesc ce trebuie să fac în 
această situație şi am primit recomandare să merg la 
Mănăstirea Bistriţa. Aici am aflat despre Sfântul 
Grigorie. Am petrecut aici trei zile, timp în care m-am 
rugat Sfântului Grigorie şi mi-am dorit ca, venind 
acasă, să aflu tot adevărul despre ceea ce face soțul 
meu. Tot drumul înapoi spre casă am simțit binecu- 
vântarea Sfântului şi am ajuns acasă înaintea soțului 
meu, care nu ştia că voi veni înapoi. Când a intrat, 
l-am auzit vorbind la telefon cu acea femeie şi m-am 
încredințat că nu mă înşelasem în privința lui. 

Atunci soțul meu a hotărât să plece şi să se mute 
cu femeia aceea, dar de Crăciun s-a decis totuşi să 

mergem împreună la Mănăstirea Bistriţa, unde am 
rămas împreună patru zile. 

Când ne-am întors acasă, eu am rămas însărcinată, 
deşi în toți aceşti șase ani de când eram împreună nu 
am putut rămâne însărcinată niciodată, iar soțul meu 
nu a mai plecat de acasă. Deşi nu dorea absolut deloc 
să ne cununăm în fața lui Dumnezeu, pe 21 ianuarie a 
venit acasă de la serviciu şi mi-a spus că vrea să ne 
logodim la biserică pe 28 ianuarie, iar pe 3 iunie să ne 
cununăm religios. 

Incă nu s-a rezolvat problema noastră, dar mă rog 
zilnic la Sfântul Grigorie şi la Maica Domnului să ne 
ajute să avem o familie fericită. În septembrie 2007 s-a 
născut fetiţa noastră, Maria. 

De câte ori am fost supărată sau îndurerată, l-am 
simțit pe Sfântul Grigorie alături de mine. Într-o noapte 
când eram din nou singură pentru că soţul meu plecase 
la acea femeie, pe ecranul calculatorului meu scria: 
„Mănăstirea Bistriţa Sfântul Gngone”.Nădăjduiesc în 
lucrarea Sfântului și ştiu că este şi va fi mereu alături 
de mine şi de familia mea. (Simina V., București) 


$ O creştină din municipiul Piteşti, doamna 
Mihaela N., ne-a relatat că în anul 2006, în septembrie, 
a venit la sfintele moaşte ale Sfântului Grigorie 
Decapolitul cu copilaşul ei Sandu Virgiliu, care avea 
aproape trei ani. Sandu era mut din naştere şi nu era 
singura sa suferință. Copilul era extrem de agitat: tipa, 
lovea şi nu voia deloc să intre în biserică. Cu greutate 
l-a dus la moaştele Sfântului Grigorie și l-a aşezat sub 
raclă. Acolo s-a liniştit deodată și a stat acolo cuminte 
mai mult timp. 

După aceasta era mult mai liniştit şi a plecat cu el 
acasă. După 2-3 zile a început să spună „„mamă” și 


„tată” şi să vorbească. Acum vorbește şi se poate face 

înţeles. Deși uneori mai este puțin agitat, situația s-a 
schimbat foarte mult. Părinții mulțumesc şi sunt încre- 
dințați că Sfântul Grigorie a făcut această minune cu el. 
(din mărturiile maicilor din obştea mănăstirii Bistrita) 


$ În acel an, 2006, ne pregăteam pentru prăz- 
nuirea Sfântului Grigorie, ce urma să aibă loc, ca în 
fiecare an, la 20 noiembrie. Obişnuiam să cumpărăm 
încă din octombrie peştele ce urma să fie preparat 
pentru a fi servit la masa închinătorilor din ziua 
hramului. Atunci însă, mai multe probleme ce se 
cereau rezolvate au făcut în așa fel încât călătoria 
noastră să se amâne. 

Abia în ajun cu câteva zile am reușit să plecăm 
spre Tulcea. Ca de obicei, intenționam să achiziționăm 
cam cinci sute de kilograme de peşte proaspăt, diferite 
sortimente. Călătoria se anunța destul de lungă și se 
simţea deja apropierea iemii. Ne gândeam că ar fi fost 
bine să cumpărăm peşte şi pentru zilele cu dezlegare 
din postul Crăciunului. 

După aproape şase ore de mers, am ajuns în apro- 
pierea Enisalei. Se întrezăreau ruinele castrului sub 
razele blânde ale soarelui. 

Angajaţii stației piscicole ne-au întâmpinat cu 
bucurie. Abia veniseră pescarii de pe luciu şi aveau o 
captură frumoasă. Am găsit cam tot ce aveam nevoie, 
mai puțin Caras. Şi tocmai pe acesta aveam ascultare 
să-l căutăm. Am achiziționat însă cele cinci sute de 
kilograme de peşte de care aveam nevoie pentru hram 
de aici, de la Enisala şi am plecat spre alte cherhanale, 
căci gândul că nu am împlinit dorința maicii stareţe nu 
ne dădea pace. 

Am găsit în sfârşit carasul cel atât de dulce, dar 
acesta era destinat unei societăți piscicole, ai căror 
delegați urmau să-l preia încă din acea seară. Pe mal 

era prezent şi primarul localității, care a strigat 
pescarilor: “Daţi tot peştele mănăstirii, vă ajută Sfântul 
Grigorie să prindeţi altul!”. Aceasta însemna să 
cumpărăm încă cinci sute de kilograme de pește, iar 
pescarii să iasă pe-nserat din nou pe apă. 

Se îngâna ziua cu noaptea și înaintea noastră se 
aşternea iarăși acel drum, de această dată către casă, 
mai greu acum, căci mașina avea să fie încărcată la 
maximum. Nu reuşeam să luăm legătura cu maica 
stareță pentru sfat. Atunci gândul s-a întors spre mă- 
năstire, în câteva clipe, lângă racla Sfântului Grigorie. 
Apoi am hotărât să cumpărăm întreaga cantitate. Era 
mult, dar ne gândeam că vom evita un alt drum în acea 
iamă. Am plătit, cu o strângere de inimă, gândind că 
nu aveam nici măcar unde să depozităm o asemenea 
cantitate şi ne-am luat rămas bun de la acei oameni 
minunati, care nu pregetau să iasă iar în larg, după o zi 
întreagă de muncă, pentru ca la prăznuirea Sfântului să 
fie toate cele de trebuință la masă. Altfel, ştiau mai 
bine decât noi că nu-i de ieşit în larg. Povesteau că de 
fiecare dată când erau nevoiţi să iasă pe vreme rea 
pentru mănăstire, stihiile se îmblânzeau şi veneau cu 
năvoadele încărcate. 

Tot drumul ne-am gândit cum ne vor întâmpina 
maicile acasă. Eram îngrijorate şi pentru bani, şi pentru 
volumul de muncă ce trebuia depus acum, în ajun, 
când fiecare dintre noi avea timpul drămuit și, mai 
ales, că nu aveam unde să-l depozităm până după 
hram. Mica noastră bucurie era, însă, calitatea achi- 
ziției şi ne consolam cu gândul că merita dojana ce 
aveam să o primim. 

Aşteptările noastre s-au cam împlinit. Pe maica 
stareță o anunțasem de pe traseu de isprava noastră, așa 
încât, atunci când ne-a întâmpinat, deja se înseninase. 
Dar cu maicile nu a mai fost atât de uşor. S-au strâns 

toate pentru curățat, spălat şi pregătit pentru refrige- 
rare. Afară era o zi friguroasă şi posacă de noiembrie. 

Curățam deja de câteva ore bune și aproape înghe- 
țasem și ne venea atât de greu să ştim că din cauza 
noastră trebuia să stăm şi mai mult decât altădată, şi 
maicilor le era atât de greu afară şi nici nu prea ştiam 
unde şi cum vom depozita toată cantitatea de peşte. 
Maica stareță a trimis în acel moment de îndoială să ne 
cheme cineva în biserică. Ne gândeam că poate ne va 
certa, văzând cârtirea maicilor. Insă când ne-am 
apropiat, am văzut că zâmbea uşor. Ne-a prezentat pe 
cineva care venise să se închine la sfintele moaște şi 
întrebase când are loc prăznuirea Sfântului Grigorie. 
Cu regret că aceasta urma să aibă loc atât de curând şi 
nu mai putea să ofere personal prinos pentru ajutorul 
primit, s-a gândit imediat să ofere o sumă de bani, 
pentru peştele de la masa de hram, insistând să-i 
primim. Fără să ştie, suma oferită reprezenta exact 
contravaloarea întregii cantități de peşte. 

lată minunata purtare de grijă a Sfântului Cuvios 
Grigorie, care însuși a hotărât astfel ce și cât peşte 
trebuie pregătit la praznicul său, precum un părinte 
iubitor care îşi primește an de an fiii, pe cei vrednici şi 
pe cei încă mai puțin vrednici, pentru a-i chema cu mai 
multă râvnă spre dragostea lui Hristos. (din mărturiile 
maicilor din obştea mănăstirii Bistrița) 


$ Timp de 14 ani am suferit de endometrioză, 
boală pe care nici un doctor nu a reuşit s-o diagnos- 
ticheze, până când am ajuns la Mănăstirea Bistrita, la 
Sfântul Grigorie Decapolitul. Deşi boala în mod 
normal ar fi dus la sterilitate, am rămas însărcinată 
după aproximativ trei ani, timp în care m-am rugat şi 
am postit. Am adus pe lume un băiețel sănătos, după 
două zile şi două nopți de travaliu, imediat după ce 

mama mea a dat telefon maicii starete de la Mănăstirea 
Bistriţa, cu credința că doar Sfântul Grigorie mă poate 
ajuta să nasc. După naştere au dispărut şi durerile — 
simptome ale bolii. (Laura S., jud. Timiş) 


$ În aprilie 2007, de ziua Sfântului Mare 
Mucenic Gheorghe, am suferit un accident de maşină 
în Austria, lângă Gratz, în urma căruia am avut un 
picior fracturat la şold, precum şi clavicula şi nouă 
coaste, care au penetrat pleura şi am intrat în insufi- 
cienţă respiratorie. 

După două săptămâni de la accident, deşi am fost 
tratat cu mare atenţie în Clinica Universitară din Gratz, 
eram într-o situaţie nesigură, cuplat la plămânul arti- 
ficial, având funcțiile vitale monitorizate. Duminică, pe 
6 mai, am fost resuscitat de trei ori pentru a reveni la 
viață. 

Mulțumită rugăciunilor care s-au făcut pentru 
mine, la Mitropolie, la Biserica Tuturor Sfinţilor 
Români şi la Mănăstirea Bistriţa, la Sfântul Grigorie 
Decapolitul, după două săptămâni am fost decuplat de 
la plămânul artificial, iar după încă o lună am renunţat 
la cârje. Consider că tot ce mi s-a întâmplat este o 
minune dumnezeiască. Dumnezeu ne iubeşte pe toți şi, 
din când în când, lasă să se vadă aceasta. 

Mulţumesc Sfântului Grigorie şi celor ce s-au 
rugat pentru mine. Dumnezeu să ne ajute şi să ne 
miluiască pe toți! (Tudor C., Bucureşti) 


$ În anul 2007 am avut bucuria de a ajunge și eu 
la mănăstirea Bistriţa ca să sărut moaștele Sfântului 
Grigorie Decapolitul. Îi citisem viața și ştiam despre 
minunile pe care le făcuse, ajutând atâția oameni aflati 
în situații ca a mea. La plecare am primit ulei din 
candelele ce ard la racla sa, ulei cu care urma să mă 
ung în chipul crucii acolo unde simțeam dureri. 

Ajungând acasă am folosit uleiul pentru a mă 
unge. Intr-o noapte soțul meu a făcut o criză de hemo- 
roizi atât de gravă, încât medicii au hotărât să îl 
opereze de urgență a doua zi. Deoarece zona inter- 
venției era extrem de vascularizată, se anunţase o 
operatie grea şi o convalescență îndelungată. L-am uns 
cu acel ulei, sperând într-o intervenție divină, ca să 
scape de operaţie. Dimineaţă a fost internat la spital, 
aşa cum era stabilit. La un moment dat a adormit și 
când s-a trezit, întreba ce caută acolo, pentru că se 
simțea foarte bine. Medicul care urma să-l opereze i-a 
confirmat vindecarea şi i-a spus că poate merge acasă, 
întrucât intervenţia sa nu mai era necesară. 

l-am mulțumit împreună şi îi mulțumim şi acum 
Sfântului Grigorie pentru ajutorul grabnic pe care ni l-a 
dat ori de câte ori am avut nevoie. De aceea, la noi în 
casă nu lipseşte uleiul din candela sa, ulei cu bună 
mireasmă. (Anca H., Danemarca) 


$ În anul 2007, am avut o perioadă grea în viața 
mea. Mama mea era plecată în străinătate în interes de 
serviciu şi mă simțeam extraordinar de singură. Lucrez 
la o firmă unde sunt ocupată zi-lumină. Fiind tânără, 
mi-am dont şi eu să am un prieten stabil, să-mi 
întemeiez o familie, chiar îmi doresc să am şi copilaşi. 
Din păcate, în realitate, situația mea era cu totul 
diferită. Aveam un prieten ce locuia în străinătate, cu 
care vorbeam la telefon fără să ne putem întâlni. Eram 
tare tristă şi o colegă de serviciu pe care o cunosc de 
foarte multă vreme a observat suferința mea. 

Doamna V. m-a întrebat ce se întâmplă cu mine şi 
m-a întrebat unde mi-este veselia de pe chip. I-am 
povestit cât de mult doream să găsesc persoana cu care 
aș putea avea o familie creştină, să am şi eu o viață 
normală. Prietenul meu era musulman, mai în vârstă ca 
mine şi viața mea atunci nu avea niciun sens. 

Dânsa m-a ascultat şi m-a îndemnat să țin postul 
Adormirii Maicii Domnului, mi-a dat o iconiță a 
Fecioarei Maria cu Pruncul Iisus şi o icoană a Sfântului 
Grigorie. Mi-a mai dat niște bucățele de veșmânt 
binecuvântat de la Sfântul Grigorie, aghiasmă şi 
anaforă, precum şi nişte untdelemn sfințit de la candela 
Sfântului. Mi-a promis că se va ruga şi dânsa pentru 
mine în această perioadă şi va ruga pe o măicuță de la 
Mănăstirea Bistriţa să mă treacă pe pomelnic pentru 
rugăciune la sfintele slujbe. 

Am ascultat tot ce mi-a spus, speram într-o 
minune, dar în însă acelaşi timp mă gândeam că poate 
nu se va întâmpla nimic. Insă la sfârşitul postului 
Adormirii Maicii Domnului m-am îmbolnăvit foarte 
tare, o gripă urâtă combinată cu dureri ale mușchilor și 
articulaţiilor. Nu mai puteam merge la serviciu, aşa 
încât un coleg cu care lucram de mulți ani la această 
firmă, a venit să-mi aducă medicamente, să-mi facă un 
ceai şi să-mi țină companie. În ultimele zile din post, 
colegul meu mi-a mărturisit că este îndrăgostit de mine 
de foarte mult timp, dar nu a avut curajul să-mi spună 
şi că doreşte să fie alături de mine atât la bine, cât şi la 
greu. Am fost tare fericită şi nu-mi venea să cred că 
poate fi adevărat! 

Acum suntem împreună, am ajuns şi la mănăstirea 
Bistrița unde ne-am rugat sub racla Sfântului Grigorie 
şi i-am mulțumit Sfântului pentru toate binefacerile ce 
le-a revărsat asupra mea şi asupra familiei noastre. 
Sfântul Grigorie ne ajută întotdeauna, trebuie doar să-l 
rugăm. (Mihaela D., Timişoara) 


$ În luna martie a anului 2004 mi s-a descoperit o 
tumoare pe creier şi mi s-a propus o operație pe care am 
refuzat-o, punându-mi toată nădejdea în Dumnezeu, 
rugându-L ca, de-mi este de folos, să mă tămăduiască. 

Am început să merg în pelerinaje la sfintele 
mănăstiri şi, după un timp, medicii au constatat că 
boala a stagnat. Dar din 2005 am avut dureri insupor- 
tabile, aproape patru luni de zile. Mergând la Sf. Cuv. 
Paraschiva în ziua hramului, m-am rugat Cuvioasei să 
mă ajute şi din acel moment durerile au încetat. Am 
mers în continuare la sfintele mănăstiri în pelerinaje şi 
am ajuns, cu ajutorul Bunului Dumnezeu, la Sf. M-re 
Bistriţa pe 2 iunie 2007, unde m-am rugat Sf. Grigorie 
să se milostivească de mine şi să mă ajute. Stând la 
Utrenie cu capul plecat sub sfânta raclă, am simţit o 
căldură puternică la cap. Am suportat un timp această 
căldură, după care m-am ridicat, clătinându-mă şi am 
mulțumit Sfântului că m-a tămăduit, făcând ca 
tumoarea să scadă vizibil şi ca ochiul să se dezumfle. 
Mulţumesc Sfântului Grigorie din tot sufletul pentru 
ajutorul primit. (Elena C., Bucureşti) 


$ În data de 8 septembrie 2007, chiar de praznicul 
Naşterii Maicii Domnului, tatăl meu Ioan, în vârstă de 
89 de ani, s-a împiedicat şi a căzut când s-a sculat din 
pat, rupându-şi piciorul stâng tocmai din şold. A avut 
niște dureri incredibil de mari. Fiind atât de bătrân şi 
bolnav (probleme cu inima, diabet şi anemie mare), nici 
un medic nu a avut curaj să-l opereze. Sora mea are un 
prieten de familie, chirurg în oraşul Lugoj, i-a povestit 
cele întâmplate și acesta a hotărât că-l va opera dacă 
tatăl meu va accepta operaţia, povestindu-i totodată că 
poate fi foarte riscantă situația, atât înainte de operație, 
cât şi după terminarea operaţiei. Din cauza durerilor 
mari, tatăl meu a acceptat operația imediat, fără să-i 
pese de ceea ce va urma. Eu am plecat în grabă la 
Sfântul Grigorie Decapolitul cu autocarul de Normandia 
şi când operația începuse, eu plângeam şi mă rugam sub 
racla Sfântului. Îl rugam pe Sfântul Grigorie să aibă 

milă de tatăl meu, să-l ajute să se trezească din anestezie 
Şi să-l roage pe bunul Dumnezeu să-i acorde măcar două 
zile de viață după această operație riscantă, ca să moară 
fericit că totuşi operația a reușit. 

În toamna anului 2009 s-au împlinit doi ani de la 
această operaţie, tatăl meu trăind fericit alături de noi, 
copiii lui. Am simtit şi cred cu tărie în ajutorul minunat 
acordat de Sfântul Grigorie Decapolitul tatălui meu 
drag. În aceşti doi ani am revenit de mai multe ori la 
mănăstirea Bistrița să-i mulțumesc Sfântului Grigorie 
pentru grija şi ajutorul pe care ni-l acordă cu prompti- 
tudine, ori de câte ori i-l cerem. Doamne, ajută-ne! 

(Viorica M., judetul Timiş) 


$ Sotul vecinei mele primise diagnosticul de icter 
negru. Ne aşteptam de la o zi la alta să moară. Vecina 
mea a început să se roage, dar nu credea că Dumnezeu o 
va ajuta totuși. Am îndrăznit să-i duc untdelemn sfințit 
de la Mănăstirea Bistriţa, i-am dăruit o carte de rugă- 
ciuni, iconiţe cu Maica Domnului cu Pruncul Iisus şi cu 
Sfântul Grigorie, anaforă şi aghiasmă de la mănăstire. 
Era deznădăjduită, toate cele ce i-am dăruit le-a luat mai 
mult ca să-mi facă pe plac. După ce a luat anafora şi 
aghiasma, ungându-se cu untdelemnul sfințit, soțului 
său i-au dispărut negreala de pe corp şi pruritul. Citea 
rugăciuni, acatistul Sfântului Grigorie, a ținut postul 
Sfintelor Paşti, iar acum l-am trecut pe toate pomelni- 
cele. După trei luni, vine mereu la biserică, ține regim și 
merge la serviciu. Şi-a revenit total. lată ce înseamnă să 
te rogi cu credința că vei fi ajutat. Doar trebuie să te 
rogi, să fii bun, să ajuţi omul la nevoie, să faci tot ce-l 
plăcut Bunului Dumnezeu. (Viorica M., Ghiroda) 


sA Am fost adus la Sf. M-re Bistrița pentru a mă 
ruga la sfintele moaşte, fiind paralizat. Cu ajutorul 

Sfântului Grigorie, m-am întors acasă tămăduit. (Pr. 
Stelian Păduraru, parohia Militari 2, Bucureşti) 


$ În anul 2008, la începutul lunii ianuarie, de 
Bobotează, m-am îmbolnăvit atât de grav, încât se 
impunea de urgență internarea. Am refuzat, consi- 
derând că Hristos, prin sfinții Săi, mă poate ajuta să mă 
fac bine, aşa încât să nu-i lipsesc de ajutorul meu pe 
cei care mă puteau solicita ca preot în acea perioadă. 

În parohia unde sunt preot, casa parohială cuprinde 
casa de locuit şi o casă cu trei camere — o bibliotecă 
modestă şi alte două camere libere. Pentru că iama era 
destul de grea, iar boala mea persista, am hotărât să 
amenajăm un paraclis al parohiei, având altar, iconostas, 
icoane și toate cele de trebuință sfintelor slujbe. 
Părintele meu duhovnic m-a sfătuit îndeaproape. Chipul 
în care Preacuviosul Părinte Grigorie Decapolitul a de- 
venit ocrotitorul paraclisului parohial este o taină pe 
care o ştie doar Preasfinţitul Justinian, Episcopul Mara- 
mureşului şi Sătmarului, cel care ne-a dat binecuvântare 
pentru înființarea paraclisului nostru şi aducerea unui 
veşmânt sfințit de la moaştele Sfântului Grigorie. 

M-am însănătoşit curând şi am pornit către 
Mănăstirea Bistriţa. Am primit veşmântul cerut, iar 
maicile de la atelierul de pictură al mănăstirii au 
realizat pentru paraclis şi o icoană a Sfântului Grigorie, 
ce străjuiește lângă racla cu veşmântul său, unde arde 
neîncetat o candelă. 

In august 2008, a venit la vecernie d-na Dragoș 
din comuna Finteușul Mare, căreia îi mai făcusem şi în 
luna mai nişte slujbe pentru soțul bolnav. In anul 2006, 
hrănind dimineața animalele, d-nul Gavnil Dragoş 
fusese lovit cu cornul de o vacă în zona abdominală 
stânga, la pancreas. Abia după câteva luni au apărut 
durerile. Mergând la Baia Mare la spital, în urma 

analizelor a fost depistat un hematom pe pancreas şi a 
fost trimis la Cluj. In perioada 2006-2008 a suferit 
cinci intervenții chirurgicale. Cu toate acestea, nu se 
simțea deloc bine, operația nu se închidea, iar durerile 
continuau să persiste. În acea lună, august 2008, 
medicii de la Cluj au spus că este posibil să fie vorba 
de ceva incurabil, dar vor încerca să mai facă încă o 
intervenție chirurgicală. 

Îndurerată, soția d-nului Gavriil a venit la biserică 
şi a citit lângă racla cu veşmântul şi icoana Sfântului 
Grigorie Acatistul şi Paraclisul sfântului, i-am oferit 
ulei din candela Sfântului Grigorie ce arde la Mănăstirea 
Bistriţa şi vată de la sfintele moaște, sfătuindu-o să-l 
ungă pe cel bolnav în zona unde urma să fie operat, iar 
după operaţie să țină post şi să citească Acatistul 
Sfântului pentru deplină şi grabnică însănătoşire. 

După o perioadă de numai două săptămâni de la 
operație, de data aceasta operația s-a închis, iar d-nul 
Gavriil este astăzi deplin sănătos. Mărturisesc astfel 
tuturor că Sfântul Grigorie Decapolitul este mare 
făcător de minuni. (mărturisire publicată de către Pr. 
Dorin Tămaş în revista „Lumea credinței” din 


februarie 2009) 


$ În toamna anului 2008 am venit împreună cu 
un gup de creştine din Timişoara la mănăstirea 
Bistriţa pentru a participa la prăznuirea Sfântului 
Grigorie Decapolitul. Auzisem de multe ori că dacă 
cineva ajunge sub racla Sfântului şi se roagă cu 
credință, poate fi ajutat. Cu acest gând plecasem de 
acasă, căci vroiam şi eu să îl rog pe Sfântul Grigorie să 
mă ajute să rămân însărcinată. Aveam deja unsprezece 
ani de căsnicie şi tot mai speram ca Bunul Dumnezeu 
să ne binecuvânteze şi pe noi cu un copilaş. 

Mare mi-a fost bucuria la întoarcere, căci după 
doar două luni, minunea dorită s-a produs. Da, am 
rămas însărcinată, eram în al nouălea cer, nu-mi venea 
să cred că era adevărat și totuşi astăzi am un băiețel 
scump şi sănătos, pe care-l cheamă Daniel. 

Toţi cei care aveți nevoie de ajutor, alergați cu 
credință la racla Sfântului nostru drag şi cereți-i aju- 
torul, căci îl veți primi cu siguranță. Doamne ajută-ne! 

(Iasmina J., comuna Ghiroda, judetul Timiş) 


$ Sunt profesoară de limba şi literatura română şi 
am aflat de Sfântul Grigorie Decapolitul atunci când 
am fost rugată să fac corectura pentru una dintre 
primele ediții ale volumului ,„ Viața, acatistul şi para- 
clisul Sfântului Grigorie”. 

Mie îmi sunt foarte dragi copiii şi am dorit să mă 
număr şi eu printre cei care pun sămânța cea bună în 
sufletele tinerelor generaţii. Pentru activitatea desfășu- 
rată în cadrul şcolii noastre, am fost numită director 
general al acestei unități în mai multe rânduri. 
Inaintând în vârstă, am decis la un moment dat să mă 
retrag, din această funcţie, dar în anul 2008, la rugă- 
mintea colegilor mei din colectivul de conducere, am 
acceptat din nou numirea în postul de director. 

Cu ajutorul lor am inițiat câteva proiecte, printre 
care şi un program de semi-internat școlar, după orele 
de curs, pentru elevii ai căror părinți nu le pot oferi 
condițiile necesare pentru a învăța sau care nu le pot 
supraveghea activitatea. Mărturisesc că eram foarte 
implicată afectiv în acest proiect. 

Am fost destituită după câteva luni, pe motiv de 
orientare politică sau mai exact pentru că nu aveam o 
anumită orientare. A fost un moment dificil pentru că 
toate aceste inițiative au fost blocate şi mă gândeam cât 
este de greu să oferi ceva astăzi copiilor noştri. Mă 

rugam Maicii Domnului şi Sfântului Grigorie să mă 
ajute să pot depăşi această mâhnire. 

În luna noiembrie am primit însă din nou un 
document oficial la cancelarie: decizia de numire ca 
director la școala noastră. Privind fila din calendar, am 
constatat cu uimire că era 20 noiembrie, ziua prăznuirii 
Sfântului Grigorie. Mi-am amintit de corectura pe care 
o făcusem odinioară şi am vrut să recitesc acatistul 
sfântului, ca să-i mulțumesc şi mă gândeam că va fi 
foarte greu să găsesc cartea printre sutele de volume 
din biblioteca noastră. Mirarea mea a crescut şi mai 
mult când pașii mi s-au îndreptat cu precizie spre locul 
unde se afla cartea. 

Am citit cu bucurie acatistul, gândindu-mă că 
Sfântul Grigorie a vrut să mă ajute să primesc toate cu 
mulțumire, și pe cele bune, şi pe cele mai întristătoare 
şi chiar să fiu apreciată cu dragoste pentru dăruirea 
mea față de atâtea generații de elevi. (Iulia M., Bucureşti) 


$ În iarna anului 2008, ne aflam într-o călătorie 
de neapărată trebuință pentru rezolvarea unor probleme 
ce țineau de activităţile ce se desfăşoară la mănăstirea 
noastră. După o zi destul de obositoare, la ceas de 
seară ne întorceam de la Bucureşti pe autostrada 
București-Piteşti, circulând cu autoturismul mănăstirii 
pe şoseaua de centură. Cu puţin înainte de a intra în 
pasajul subteran, la prima curbă spre intrarea în oraş, 
pe partea stângă sunt amplasate câteva depozite mari. 

Chiar în momentul când maşina noastră intra în 
curbă, din curtea unui astfel de depozit ieşea cu o 
viteză destul de mare un tir încărcat. Ca urmare a 
manevrelor de viraj, brusc, de pe prelata tirului s-a 
desprins o placă groasă de gheaţă, având dimensiuni 
destul de mari, cam 1,5m x 2,5m. Placa de gheață a 
alunecat cu viteză, pe direcție oblică, spre parbrizul 

microbuzului în care ne aflam noi, pe bancheta din 
față. 

Nu am avut răgaz decât să strigăm: „Sfinte 
Grigorie!” în clipa când placa de gheață a ajuns în 
dreptul parbrizului. Din acel moment şi-a schimbat 
direcția, căzând jos, chiar în fața mașinii, care nu a 
avut nici măcar o zgârietură. Am ajuns cu bine acasă, 
multumind Sfântului Grigorie și îngerilor păzitori 
pentru ajutorul primit. (din mărturiile maicilor din 
obştea mănăstirii Bistrita) 


4 Perioada adolescenței a fost atât pentru fiul 
meu un răstimp cu grele încercări, cât şi pentru ceilalți 
din familia noastră. Greutățile financiare cu care ne 
confruntam zi de zi apăsau pe umerii tuturor, astfel 
încât el era la un pas de a fi eliminat din școală şi 
amenințat cu corigența la limba română şi la limba 
engleză. 

M-am decis în acel moment ca, alături de efortul 
financiar pentru a-l ajuta să înveţe, să adaug la 
rugăciunile pe care le făceam şi acatistul Sfântului 
Grigorie, către care am evlavie de multă vreme și care 
m-a ajutat de fiecare dată. Cu ajutorul Maicii Domnului 
şi al Sfinţilor Săi, fiul meu a susținut examenul de 
bacalaureat, obținând nota 9,21. 

După câțiva ani am plecat să lucrez în străinătate. 
Aflându-mă într-un moment dificil, căci uneori nu-mi 
găseam de lucru, în 2009, m-a căutat o doamnă a cărei 
fiică suferea de o depresie foarte puternică, ce se 
apravase în ultimii doi ani, întunecându-i viitorul şi 
izolându-o de prietenii ei. Tratamentul medical nu era 
eficient şi se chinuia fără niciun rezultat. 

I-am oferit şi acestei doamne acatistul Sfântului 
Grigorie, sfătuindu-o să se roage și să îşi pună 
nădejdea în ajutorul lui. După o perioadă de şase 

săptămâni în care mama s-a rugat pentru fiica aflată în 
suferință de atâta timp, a primit vestea că situația a 
evoluat pozitiv în chip neaşteptat. Fiica ei s-a înscris la 
facultate, unde frecventează cu plăcere cursurile, se 
poate concentra mai uşor, nu mai priveşte cu încordare 
situația din jurul ei şi se simte mai relaxată. 

Totodată, şi eu am reușit atunci cu rugăciunile 
Sfântului Grigorie să îmi găsesc un alt loc de muncă, 
mai potrivit cu puterile mele, de care sunt mulțumită. 

(Dumitra P., Savona) 


$ Sunt câţiva ani de când paşii mei au fost purtați 
pentru prima oară spre Mănăstirea Bistriţa de lângă 
Râmnic. Eram atunci într-un pelerinaj cu corul bisericii 
noastre pe la mănăstirile din Oltenia. Ajunși la amurg 
de seară, aici la mănăstire am stat în biserică, m-am 
închinat Sfântului Grigorie Decapolitul, apoi am stat 
de vorbă cu una din măicuțele din obște care m-a 
copleşit cu bunătatea și blândețea sa. 

În zori, am intrat din nou în biserica mănăstirii, iar 
părintele ne-a citit o rugăciune pentru călătorie. Am 
plecat în drumul nostru, dar o parte din sufletul meu a 
rămas aici în mănăstire şi am știut că voi reveni. Au 
trecut cinci ani de atunci și în fiecare an când am venit, 
am simţit lucrarea Sfântului Grigorie pentru mine, 
nevrednica. 

La început, cu teamă şi cutremur m-am apropiat 
de racla sfântului şi i-am spus problemele care mă în- 
conjurau și de fiecare dată am simțit cum mângâierea, 
uşurarea şi liniştea sufletească îmi umpleau sufletul. 

Într-unul din acești ani luasem o eczemă foarte 
urâtă care tindea să-mi acopere aproape jumătate din 
corp, indiferentă la încercările medicilor de a o trata. 
Necăjită din pricina acestui lucru, căci nu mai 
avusesem aşa ceva, m-am rugat Sfântului ca, de este cu 

putință, să treacă de la mine acest rău. Şi să ştiţi că 
adevărat s-a întâmplat, căci după cele 3 zile, cât am 
şezut la mănăstire, când am ajuns acasă nu mai aveam 
nici urmă de eczemă pe corp. Sfântul Grigorie chiar 
m-a ascultat şi m-a vindecat, iar eu i-am mulțumit. 

Şi ca să vedeţi că toate rugăciunile sunt ascultate, 
şi chiar şi gândurile noastre, într-unul din aceşti ani 
eram la pangarul mănăstirii ca să cumpăr cărți şi 
iconiţe, unde am văzut o cruce de lemn sculptată așa 
de simplu cum mi-am dorit, dar vroiam să mai las şi un 
pomelnic la Mănăstirea Lainici şi nu-mi ajungeau 
bănuții. Şi ce credeţi că a făcut Sfântul? Mi-a dăruit 
acea cruce de lemn printr-una dintre maicile din mă- 
năstire chiar la plecare. Aveam acum şi crucea de lemn 
și banii pentru pomelnic pentru Mănăstirea Lainici. 

Recent, anul acesta, 2009, la hramul Sfântului 
Grigorie, am venit împreună cu același grup de per- 
soane, iar în acea zi, înainte de vecernie, ne-am aşezat 
la rând în curte să ne închinăm la racla Sfântului. 
Aşteptând şi rugându-ne fiecare în taină, spuneam 
celor din grup că mi-aş dori o floare cât de mică de la 
racla Sfântului Grigorie Decapolitul. Când am ajuns de 
ne-am închinat, am primit de la Sfântul prin măicuța ce 
era lângă raclă, un buchet uriaş de crizanteme galbene. 
N-am mai văzut aşa flori frumoase şi erau exact 5 fire, 
câte femei erau în grupul nostru. Nu-i aşa că este 
minunat lucru că nu doar rugăciunea, ci și gândul îți 
este auzit aici? 

Minunat este Dumnezeu întru Sfinții Săi. 

(Cornelia, judetul Timiş) 


$ M-am căsătorit cu Vasilică-Dorinel în luna mai, 
anul 2005. Totuşi nu aveam copii, deşi trecuseră trei ani 
de când ne-am căsătorit. După mai multe examinări 
medicale de specialitate ce nu ne-au dat speranța unei 

familii împlinite prin nașterea de prunci, la îndemnul 
preotului nostru duhovnic, am venit în anul 2008 la 
Sfânta Mănăstire Bistriţa pentru a ne închina la sfintele 
moaşte ale Sfântului Grigorie Decapolitul. 

Am participat la Denia Canonului cel mare, ne 
aflam în perioada postului Sfintelor Paşti, pe 9 aprilie 
2008. În timpul slujbei ne-am rugat la sfintele moaşte 
şi apoi am citit împreună acatistul Sfântului Grigorie, 
cerându-i cu nădejde ajutorul. 

Şi bineînţeles că minunea nu a întârziat să apară. 
Sfântul Grigorie Decapolitul a fost fierbinte mijlocitor 
către Bunul Dumnezeu şi către Maica Domnului. După 
postul Sfintelor Paşti am rămas însărcinată. 

După ce au trecut patru luni de zile, în timpul 
postului Adormirii Maicii Domnului, am venit la 
Sfânta Mănăstire Bistriţa, ca să mulțumim Sfântului 
Grigorie pentru această mare minune şi măicuţei care 
ne-a ajutat foarte mult în perioada când am venit la 
mănăstire. 

Pe data de 17 ianuarie 2009 s-a născut fetița 
noastră Antonia, iar în luna mai am venit împreună cu 
ea la mănăstirea Bistriţa pentru a ne ruga şi a ne 
închina împreună la Sfântul Grigorie Decapolitul. 

(Ștefania I., Craiova) 


$. Anul acesta am fost şi eu împreună cu tatăl 
meu la Sfânta Mănăstire Bistriţa. Auzisem de la o 
persoană care este un real sprijin în viața mea despre 
Sfântul Grigorie și despre minunile săvârşite de acest 
sfânt. 

După un drum destul de greu pentru mine ca şofer, 
atunci când am intrat în biserica atât de impunătoare, 
m-au cuprins fiori de bucurie. Ajungând în faţa raclei 
Sfântului Grigorie, am izbucnit în lacrimi că am reuşit 
să ajung aici şi să cunosc în chip nemijlocit acest 

sentiment. Vizita mea la Sfânta Mănăstire Bistrița a 
fost lucrul pe care mi l-am dorit cel mai mult să se 
întâmple şi care mi-a adus cea mai mare bucurie din 
acest an. Au fost zile de vis, în care am ajuns să cunosc 
persoane din mănăstire, locurile din jur, alți oameni 
deosebiți, simțeam că este cu adevărat un loc 
binecuvântat, tot timpul îl simțeam pe Sfântul Grigorie 
că veghează asupra noastră. 

Acest moment al apropierii directe de Sfântul 
Grigorie mi-a schimbat viața, mă simt ocrotită, când 
am o problemă ştiu că el mă aude şi mă ajută. Am 
devenit mult mai împăcată cu mine şi cu cei din jur 
după ce am fost la această mănăstire. Am mai avut 
câteva peripeții, dar Sfântul drag nouă ne-a ajutat şi a 
vegheat asupra noastră. 

Până în momentul venirii la mănăstire nu puteam 
citi un acatist o perioadă de patruzeci de zile la rând 
integral, nu reuşeam, săream cel puțin o zi, dar de când 
m-am întors acasă, din septembrie, şi până la Crăciun 
am reuşit să citesc acatistul Sfântului Grigorie chiar cu 
ușurință, oricât de obosită eram sau oricât de multe 
probleme aveam, Sfântul era cu mine şi mă ajuta 
mereu. Sunt convinsă că de când l-am cunoscut, viața 
mea și a familiei mele s-a schimbat şi se va mai 
schimba, în bine. Sfântul Grigorie ne ajută mereu, în 
fiecare zi, în fiecare minut și secundă a vieții noastre, 
trebuie doar să-i cerem ajutorul și să ne gândim la el, 
căci sigur acest ajutor va veni! Fie ca Sfântul Grigorie 
să ne ocrotească pe toți! (Lavinia C., Timişoara) 


$ Lucram ca asistentă medicală la Secția de 
Obstetrică şi Ginecologie la spitalul din oraşul nostru. 
După ce m-am căsătorit, am dorit să devin mamă, să 
avem o familie frumoasă. 

Şi rugăciunile mele au fost ascultate. Am născut în 
anul 2007 un băiețel frumos şi sănătos, așa încât am 
intrat în concediul post-natal pentru a-i oferi fiului meu 
îngrijirea și educaţia necesară în această importantă 
perioadă. 

După ce a mai crescut, m-am reîntors în colectivul 
din cadrul spitalului unde lucram înainte de întreruperea 
din pricina sarcinii.Am optat pentru această meserie 
din toată inima şi m-am străduit să lucrez cu profe- 
sionalism întotdeauna. 

Totuşi, acum mă încerca un sentiment de nemul- 
țumire. Ceva în adâncul inimii mele se răzvrătea în 
timp ce lucram, mai ales atunci când trebuia să fiu în 
preajma medicilor în cazurile de întrerupere a sarcinii. 
Mă duceam adesea cu gândul la micuțul meu care mă 
aştepta cu drag acasă, la bucuria şi sentimentul de 
împlinire pe care mi l-a dăruit Dumnezeu prin acest 
copil, cu toate eforturile pe care le cere creşterea şi 
formarea lui ca om. Apoi mă vedeam iar lângă masa de 
operatie, cu toate instrumentele alături şi vedeam toate 
acele fragmente din trupurile micuţilor ce nu aveau să 
mai zică niciodată „mamă”. Nu cred că există o 
imagine mai cumplită ca aceea a mamei care lasă să fie 
spulberat darul cel mai scump din viaţa ei şi cred că 
dacă aceste femei ar putea să privească ceea ce se 
petrece cu trupul lor în acele clipe, şi-ar schimba 
definitiv hotărârea de a da morţii pruncul pe care 
Dumnezeu l-a ascuns acolo pentru a-l crește și a-l feri 
până la vremea rânduită pentru viața aceasta. Dreptul 
la viaţă începe cu dezvoltarea în pântecele mamei şi 
dreptul fătului de a se naşte. 

Rana din sufletul meu se adâncea cu fiecare zi. 
Aproape că-mi pierdusem liniştea şi eram mai iritabilă, 
oboseam mai repede şi nu găseam în mine puterea de a 
continua să practic meseria pe care o iubeam. 

Obişnuiesc să vin deseori cu familia mea la 
Sfântul Grigorie de la mănăstirea Bistrița, pentru a ne 
închina la sfintele sale moaşte, ca să ne binecuvânteze 
familia şi să ne ajute să depăşim greutătile de zi cu zi și 
să ducem o viață bineplăcută lui Dumnezeu. 

M-am rugat aici ca să primesc ajutor și de această 
dată. La scurt timp am primit de la cineva o broşură 
destul de documentată despre avorturi. Acea persoană 
mi-a oferit-o fără a cunoaşte frământarea mea lăuntrică, 
dintr-un îndemn interior şi a continuat să se roage 
Sfântului Grigorie pentru mine fără ca eu să-i mărtu- 
risesc îndoielile şi frământările ce le aveam cu privire 
la locul meu de muncă. Pur şi simplu dorea ca eu să nu 
sufăr consecinţele participării la astfel de păcate cum- 
plite, inerente în cazul acelui loc de muncă. Acest păcat 
înfricoşător nu rămâne fără urmări asupra sănătății 
celor ce-l săvârșesc, asupra familiei şi asupra societății. 

Dar Bunul Dumnezeu a rânduit cu mijlocirea 
Sfântului Grigorie în așa fel încât am putut să îmi 
schimb curând locul de muncă. Acum lucrez în oraşul 
natal al soțului meu, așa încât avem posibilitatea să fim 
tot timpul alături de fiul nostru. Şi mai mult decât atât, 
lucrez la un cabinet stomatologic, unde nu mai trebuie 
să asist neputincioasă la frângerea unei vieți, ci încerc 
prin efortul meu alături de medic, să alin durerea 
aproapelui şi astfel să-mi împlinesc rostul printre 
oameni. (Irina B., Râmnicu Vâlcea) 


$ În anul 2001 m-am căsătorit. La scurt timp 
după căsătorie au început să mă chinuie tot felul de 
gânduri negre, necurate. Nu mai puteam să dorm 
noaptea din pricina acestor gânduri întunecate, chiar de 
sinucidere. Simțeam că nu mai puteam suporta această 
presiune, parcă mă sufoca ceva. Nu îndrăzneam să 
spun nimic despre toate acestea soțului meu, deoarece 

credeam că va zice că sunt nebună sau că toate sunt 
doar nişte halucinații în mintea mea. Eram căsătoriți de 
puțină vreme. 

Văzând că nu mai pot să rabd această suferință, 
mi-am luat însă inima în dinţi şi i-am spus soțului meu 
prin ce stări trec şi ceea ce 'simţeam că se petrece cu 
mine. Realizam că toate aceste gânduri nu pot fi decât 
de la cel rău. Atunci m-a urcat în maşină și ne-am dus 
să ne rugăm împreună pe la mănăstiri. 

Oprirea la Mănăstirea Bistrița din județul Vâlcea, 
la racla cu sfintele moaște ale Sfântului Grigorie 
Decapolitul avea să-mi schimbe viața. 

După ce ne-am închinat de trei ori şi am trecut pe 
sub racla Sfântului Grigorie, când m-am ridicat în 
picioare, am simţit cum toate acele gânduri au dispărut, 
parcă le-ar fi luat cineva cu mâna, eram un alt om. Un 
om mult mai puternic, mult mai luminat, am simțit cu 
adevărat ajutorul Sfântului Grigorie, care de atunci mă 
ocroțeşte şi mă ajută neîncetat. 

li mulțumesc din tot sufletul meu Sfântului 
Grigorie Decapolitul pentru rugăciunile sale către 
Bunul Dumnezeu pe care le duce pentru mine 
păcătoasa. Cu adevărat, Sfinții lui Dumnezeu sunt calzi 
şi grabnici mijlocitori pentru noi. Pe scurt, aceasta a 
fost prima minune săvârșită de către Sfântul Grigorie 
pentru mine. 

O altă minune s-a petrecut în anul 2007, tot cu 
mijlocirea Sfântului Grigorie. Deoarece aveam deja 
două nașteri prin operație de cezaniană și din punct de 
vedere medical, am rămas însărcinată prea curând cu 
cel de-al treilea copil, doctorii nu mi-au acordat prea 
multe şanse de a duce această sarcină la bun sfârşit. 

Cu toate acestea, nu m-am temut de ceea ce a zis 
medicul care mă consulta, anume că este foarte posibil 
ca uterul să nu reziste pe întreaga perioadă a celor nouă 
luni de sarcină. 

Mie nu mi-a fost teamă, pentru că am ştiut că am 
alături de mine pe Dumnezeu, Dătătorul de viață, pe 
Maica Domnului şi pe Sfinții Săi. Domnul este Cel 
Care ne dăruiește viața, deci şi sufletul pe care-l 
purtam în pântecul meu era tot facerea mâinilor Sale. 
M-am rugat cu credință Sfântului Grigorie Decapolitul, 
cerându-i în rugăciunile mele să mă ajute el să duc 
sarcina la bun sfârşit şi i-am făgăduit că, dacă voi naște 
un băiat, îi voi pune numele Grigorie. 

Cu puţin timp înainte de a veni vremea să nasc, 
soțul meu a mers la Mănăstirea Bistriţa, la moaştele 
Sfântului Grigorie Decapolitul şi eu i-am dat să atingă 
de racla sa hainele pe care trebuia să le iau la spital 
pentru naştere şi hăinuțele copilului, cele pe care avea 
să le îmbrace prima dată după ce se va naște. 

În dimineaţa zilei de 18 iunie 2007 m-am dus la 
spital pentru internare, aveam nevoie să fiu permanent 
sub supraveghere medicală. Sfântul Grigorie a luminat 
mintea medicului ce se ocupa de mine. Acesta a decis 
să-mi facă cezariană atunci şi să nu mai aşteptăm încă 
o săptămână, așa cum era programat. 

Inainte de a merge la sala de operaţii, m-am 
îmbrăcat cu haina pe care de soțul meu o atinsese la 
racla cu moaştele Sfântului Grigorie. Băiatul meu s-a 
născut perfect sănătos şi poartă numele Grigorie, aşa 
cum am făgăduit Sfântului ce ne ocroteşte întreaga 
familie. 

După operație medicul mi-a spus că uterul era în 
pericol, deoarece peretele acestuia se mai ținea doar 
într-o mică porțiune de țesut endotelial ce se subțiase la 
maximum. Dar Sfântul Grigorie a avut grijă ca eu să 
pot duce sarcina la bun sfârşit și băieţelul nostru să se 
nască sănătos. 

Astăzi, când scriu această scrisoare, băiatul meu 
are trei ani şi jumătate şi atunci când este întrebat de la 

cine i-a pus mama numele, răspunde: "De la Sfântul 
Grigorie Decapolitul”. 

li mulțumesc Sfântului Grigorie pentru minunile 
săvârșite cu mine şi îndemn pe toți să meargă să se 
roage cu credință la racla cu Sfintele sale moaște şi 
rugăciunea lor va fi primită. Doamne, ajută-ne! 

(Maria S., Stremţ-Alba) 


$ Fiul nostru, Alin — Adrian, s-a născut la 23 
august 2001. La naştere, cordonul ombilical a fost 
forțat de către medic în timpul travaliului, iar în 
următoarele ore a făcut hidrocefalie. După două luni şi 
jumătate de stat în spital, atât la Satu Mare, cât și la 
Cluj, la indicația doctorului am fost îndrumați la 
operaţie — ori în Bucureşti, ori în Ungaria. Am ales 
Bucureştiul şi am plecat la operaţie. Dar doctorii de 
acolo nu ne-au dat prea multe şanse, spunând că Alin 
are creierul afectat în proporție de 70%. 

Ne-am întors acasă la Satu Mare fără a mai face 
operaţia, iar un prieten ne-a recomandat să mergem în 
Ungaria, la Debreczen, pentru a afla ce spun și medicii 
de acolo despre suferința lui Alin. 

Mi-aduc aminte că am ajuns într-o zi de vineri în 
Ungaria, medicii de acolo au confirmat diagnosticul de 
la Bucureşti și ne-au propus ca în cel mai scurt timp să-l 
operăm, întrucât situația era foarte gravă. După încă 
două zile, copilul a fost operat şi i s-a introdus la cap 
un aparat de drenare a lichidului din zona afectată a 
creierului. Operația a decurs foarte bine. 

La vârsta de doi ani şi jumătate, fiul nostru a avut 
nişte crize. Ne-am prezentat cu el la medic şi acesta ne- 
a confirmat diagnosticul de epilepsie Aceste probleme 
se întâmplau adeseori în apropierea sărbătorilor, de 
Paşti sau de Crăciun. 

Am consultat mai mulți preoți, am făcut Sfinte 
Masluri acasă pentru copil, iar într-una din seri am 

discutat cu un preot care ne-a sugerat să îl ducem pe 
Alin-Adnian la Mănăstirea Bistriţa din județul Vâlcea. 

Acum trei ani, în 2008, am reuşit să ajungem la 
mănăstire. Drumul a fost foarte greu, copilului i-a fost 
rău pe tot parcursul călătoriei. Când am ajuns la 
mănăstire şi l-am închinat la racla Sfântului Grigorie, 
s-a liniştit. 

De atunci, cu ajutorul Sfântului Cuvios Grigorie, 
se află sub tratament, fără a mai avea astfel de 
probleme, iar crizele nu s-au mai repetat niciodată. 

lar noi încercăm să venim în fiecare an ca să 
mulțumim Sfântului Grigorie pentru minunea înfăp- 
tuită cu noi. (Familia Petreşeniuc, Satu Mare) 


$ În anul 2008, am venit aici la Sfântul Grigorie 
Decapolitul, într-un pelerinaj. În vreme ce ne închinam 
la sfintele sale moaşte, se afla acolo şi o femeie bolnavă, 
având duh necurat. Aceasta țipa tare şi era agitată. 

In timp ce se ruga la raclă, lângă mine, sticluta de 
mir, cu untdelemn de la Sfântul Maslu şi untdelemn 
din candelele Sfântului Grigorie, pe care abia o 
cumpărasem, s-a spart țăndări şi mirul a stropit-o pe 
această femeie, pe maicile de la strană din apropierea 
noastră, şi mine și pe colega mea. Atunci s-a vindecat 
această femeie, iar noi am plecat sănătoase, uşurate de 
suferințele pe care le aveam. 

(Aglaia P. şi Cornelia G., Bucureşti) 


+ Un alt prilej de a ne reaminti de purtarea de 
grijă a Domnului pentru noi, oamenii şi cum plineşte 
cererile celor care fac voia Sa este ascensiunea spre 
Peştera Sfântului Grigorie, în apropierea mănăstirii. 
Aici, rugăciunile cuvioșilor călugări ce vegheau lângă 
racla Sfântului Grigorie nu o dată au înduplecat pe 
Dumnezeu. Astfel ziditu-s-au cele două sfinte lăcaşuri 
din peşteră, primul — Ovidenia, la începutul secolului 

al XVI-lea, iar celălalt — schitul Sfinților Arhangheli 
Mihail, Gavriil şi Rafail, drept mulțumire pentru 
izbăvirea de la moarte năpraznică a egumenului 
mănăstirii şi a celor dimpreună cu dânsul, “când au 
intrat ungurii şi au tăiat pre călugări”. 

Vieţuitorii acestor așezăminte rupestre se aprovi- 
zionau anevoie cu apa necesară tocmai din râul 
Bistriţa, folosind un vas pe care îl ridicau cu un sistem 
de scripeți, tocmai de la poalele muntelui, după cum se 
vede în ilustrația arhimandritului Dionisie Eclesiarhul 
din 1796. După un răstimp, au primit mângâiere 
acestor aspre nevoințe. Pentru a-şi astâmpăra setea şi 
trebuința hranei, în inima de piatră a peşterii se aduna 
de-acum apă într-un bazinet de piatră. Şi așa a rămas 
locul până astăzi. 

Istoria frământată a mănăstirii a presărat cu măr- 
turii întreaga aşezare. Şi cele două lăcaşuri de tainică 
rugăciune din Peştera Sfântului Grigorie poartă încă 
neșterse însemnele trecutului. 

Dar şiragul rugăciunilor ce s-au rostit încă dintru 
începuturi aici cheamă și astăzi sufletele noastre la 
tainică rugăciune, acum, când pare atât de îndepărtată 
isihia şi retragerea desăvârşită din tumultul cotidian. 

Credincioşii urcă şi astăzi spre acest loc de tăcută 
nevoință, ca o ofrandă adusă celor care au vegheat aici 
lângă sfintele moaşte, în vreme de restrişte, pentru ca şi 
aceştia, dimpreună cu Sfântul Grigorie, să mijlocească la 
Hristos, ca sufletele noastre să afle întărire şi bărbăție pe 
cale cea strâmtă şi anevoioasă a poruncilor lui Hristos. 

Asemeni urcuşului lăuntric se vădeşte a fi și 
drumul ce trebuie străbătut până acolo. Nimic ziditor 
nu se-mplineşte atât de lesne, aşa încât nu-i la 
îndemâna tuturor să parcurgă acest drum, dar cel care 
încearcă să-l străbată simte ajutor şi-nsuflețire. 

Am condus şi eu grupuri de credincioşi pe acest 
drum, pentru a se închina în cele două bisericuțe din 

peşteră. Astfel am putut avea mărturia faptului că 
„oricui va cere, i se va da” după a sa credinţă. lată unul 
dintre aceste prilejuri. 

Un grup de pelerini muntenegreni dimpreună cu 
un preot de mir și un ierodiacon au vizitat anul acesta 
mănăstirea noastră şi au dorit să viziteze şi Peştera 
Sfântului Grigorie. I-am însoțit pe parcursul acestui 
mic pelerinaj. Am făcut un scurt popas la Sfânta 
Cruce, unde părintele a rostit ectenia cererilor și ne-a 
binecuvântat pe toți. 

La intrarea în peşteră, am mers mai întâi la 
Ovidenia, monument de la sfârşitul secolului al XV-lea, 
închinat Maicii Domnului. Aici au cântat „Cuvine-se cu 
adevărat” şi „Apărătoare Doamnă”, spre preamărirea 
Preasfintei Născătoare de Dumnezeu, a cărei icoană în 
frescă s-a arătat mângâietoare şi vindecătoare a 
neputințelor noastre. Părintele a rostit ectenia întreită, 
răspunsurile țâşneau cu putere din piepturile oame- 
nilor, în bună rânduială. In aceeaşi atmosferă de caldă 
rugăciune am vizitat şi Schitul Sfinților Arhangheli, 
ctitoria din 1633 a celui ce avea să devină mitropolitul 
Țării Româneşti în 1637, Teofil, odinioară egumen al 
mănăstirii Bistriţa. 

Inainte de a încheia călătoria noastră, credincioșii 
au dorit să mergem la izvorul călugărilor. l-am pre- 
venit că este posibil să nu găsim apă, întrucât în ziua 
anterioară, maicile au urcat la peşteră să aprindă 
candelele şi acolo nu se găsea nici măcar un strop de 
apă. Pentru că prezenţa apei în bazinet nu este legată 
întru totul de schimbările meteorologice. Adesea plouă 
torențial, dar nu se adună niciun pic de apă în inima 
seacă a muntelui. Alteori, deși era secetă, acolo se 
revărsa apă limpede peste marginea stâncii de forma 
unei cupe de piatră. Suspinul rugăciunii este acela care 
scoate lacrimi din inima muntelui şi răcoreşte pe cel 
care însetează după dreptate şi adevăr. 

Dar ei au insistat să mergem, măcar să vadă acel 
loc, unde, precum în Horeb cândva, o pală de vânt 
subțire a răcorit arşița prorocului. Cerând împreună 
rugăciunile Sfântului Grigorie, ne-am îndreptat cu toții 
spre izvor. Am rămas în urma părinților, printre 
oameni. Astfel m-am putut bucura dimpreună cu ei, 
pentru că bazinul se umpluse cam două treimi cu apă 
rece şi limpede. A fost suficientă să bea toți cei care 
erau prezenți, să se răcorească şi să dea slavă lui 
Dumnezeu pentru mila pe care ne-o dăruieşte de îndată 
ce [l rugăm cu inimă smerită. (din mărturiile maicilor 
din obştea mănăstirii Bistrita) 


$ Am avut bucuria de a vizita în, pelerinaj Sfânta 
Mănăstire Bistrita, doar de două ori, însă credința şi 
nădejdea în puterea tămăduitoare a Sfântului Grigorie 
Decapolitul m-au întărit şi mi-au dat curajul să mă 
încumet ca, la vârsta de 39 de ani, să rămân însărcinată 
şi să nasc un copil minunat, o fetiţă, ce împlineşte 2 
luni la data când scriu aceste rânduri. 

Cred că nu există bucurie mai mare pentru 
viețuitoarele acestei mănăstiri decât aceea de a afla că 
Sfântul Grigone continuă să facă “minuni”. Căci așa le 
numim noi, cei mai puțin credincioşi. 

Viaţa însăși, cu urcuşuri şi coborâşuri, cu toate 
provocările ei, este o MINUNE. Dar, vai, cât de mulți 
ani mi-au trebuit mie să înțeleg acest lucru! Am simțit 
nevoia să scriu aceste rânduri, ca să mulțumesc pentru 
răspunsul primit astă iarnă în postul Crăciunului. 

Urcușul duhovnicesc al Postului Mare se vrea a fi 
încă o dată, tămăduitor sufletului ce, din când în când 
se ““murdăreşte” de grija zilei de mâine, ce ne apasă tot 
mai greu pe toți. Insă nădăjduim în milostivirea lui 
Dumnezeu Şi pomenirea la sfintele slujbe, astfel încât 
totdeauna în noaptea Sfintei Învieri să fim cu toții 

împăcaţi, noi cu noi înşine şi cu toți cei pe care îi avem 
aproape, lângă noi sau în suflet. 

Nădăjduim că ne va îngădui Sfântul Grigorie ca 
într-o zi, cât mai curând, să venim împreună cu cei 
dragi, cu fetița noastră, să aducem floarea recunoştinței 
Sfântului nostru iubit, ce sunt convinsă că m-a ajutat şi 
mă va mai ajuta şi în continuare. (Gabriela D., Ploieşti) 


$ Adesea, printre cei care pragul mănăstirii 
noastre, se găsesc oameni aproape covârșiți de durere. 
Uneori această durere pare fără de sfârşit, adânc pre 
adânc chemând. Cred că nu este suferință mai mare 
decât aceea de a te vedea neputincios în fața durerii 
fiinţei pe care o iubeşti mai mult. Părinţi ce suf=ră fără 
alinare pentru durerile copiilor, prunci ce pătimesc din 
pricina necazurilor părinţilor, prieteni ce îşi împăr- 
tăşesc frământările pentru a depăşi situaţii ce par fără 
de ieşire, toate acestea ne determină să fim împreună 
rugători cu tot cel ce are trebuință şi să încercăm a 
uşura unii altora purtarea crucii acestor suferințe. 

In luna iulie a cerut găzduire pentru o zi sau două 
la mănăstirea noastră d-nul Sorin. Cu inima frântă sub 
povara durerii a venit să se roage pentru sănătatea 
fiicei sale, în vârstă de numai doisprezece ani. Adela a 
fost victima unui teribil accident de mașină, soldat cu 
multiple traumatisme craniene și o fractură a brațului 
datorită impactului cu o rigolă betonată. 

Într-o dimineață, mergând spre şcoală, a fost lovită 
pe trecerea de pietoni din apropierea casei de un 
autoturism condus de o persoană aflată în stare de 
ebrietate şi aruncată spre un arbore, de unde a ricoşat, 
lovindu-se cu capul de marginea rigolei din apropiere. 
A fost dusă de urgenţă la Bucureşti, pentru intervenții. 
Din păcate, a intrat în comă profundă pentru o perioadă 
îndelungată de timp. Personalul Spitalului “Marie Carie” 

din Bucureşti i-au acordat toată atenția cuvenită, 
îndrăgind-o. Zilnic, părinții, dimpreună cu cei apropiati 
s-au rugat pentru ca Adela să revină la viață. Pretu- 
tindeni unde au putut să anunte, au cerut rugăciunile şi 
ajutorul Sfinţilor, precum şi ale tuturor care nădăj- 
duiesc că Dumnezeu nu va lăsa fără răspuns rugăciu- 
nile noastre. 

Dar credinţa acestor părinți a fost puternic 
încercată. Au trecut trei săptămâni de zile, iar Adela 
trăia doar prin funcționarea aparatelor, fără a da un 
semn de coerență. Părinții își aminteau cu drag cât de 
mult îi plăcea fetiţei lor la mănăstirea de maici din 
apropierea oraşului şi încă sperau. Aşa au rânduit să o 
vegheze cu schimbul, ca fiecare să se poată odihni 
puțin. Tatăl şi-a amintit că obişnuia să vină la Sfânta 
Mănăstire Bistriţa pentru a se închina și a cere 
ocrotirea Sfântului Grigorie Decapolitul. 

Istovit de vegherea la capul fiicei sale, a rugat pe 
cineva să îl schimbe pentru o zi şi a venit să ceară 
ajutor celui care a cunoscut atât de bine cumplita 
suferință a trupului: epilepsia şi hidropizia. 

După aproape două zile de rugăciune fără de răgaz 
şi lacrimi ce țâşneau din ochi fără istov lângă racla 
Sfântului Părintelui nostru Grigorie, a venit mângâie- 
rea. La vremea vecerniei, în timp ce se ruga cu lacrimi 
lângă sfintele moaşte, soția a telefonat pentru a-l 
anunța că mica lor comoară a deschis pentru prima 
dată după trei săptămâni întregi, ochii. La scurt timp a 
fost deconectată de la aparatele de stabilizare a 
funcțiilor vitale. 

Tatăl a plecat în următoarea zi înapoi la spital, 
pentru a fi alături de Adela și de soția sa, mulțumind 
Sfântului Grigorie pentru toată dragostea ce o are pentru 
noi, nevrednicii. La plecare a luat o cruciuliță atinsă de 
sfintele moaşte, pentru Adela, ca binecuvântare. 

La sfârşitul săptămânii, a anunțat că Adela şi-a re- 
venit şi că inimoşii medici sunt mulțumiți de evoluția ei. 

După o perioadă de timp în care Adela s-a luptat 
din toată puterea, într-o zi a acuzat dureri foarte puter- 
nice de cap şi după câteva ore, sub privirile pline de 
durere ale părinților, a murit. Dragostea celor din jur o 
smulsese pentru o vreme morții, prezente, în chip 
inevitabil, în viaţa fiecăruia dintre noi. De-a lungul 
existenței noastre pământești, suntem nevoiți să ne 
despărțim de oameni dragi nouă, iar aceste despărțiri, 
deşi temporare, căci știm că Dumnezeu ne-a zidit 
suflet fără de moarte şi că nimic nu se petrece 
întâmplător, ne pot cufunda în adâncă durere pentru 
multă vreme. 

În astfel de clipe să nu uităm că Hristos este Cel 
care a biruit cu desăvârşire moartea, căci Dumnezeu 
Viaţa este. (din mărturiile maicilor din obştea mănăs- 
tirii Bistrița) 


$ Aş dori, cu credință și dragoste pentru 
Dumnezeu să adaug şi mărturisirea mea celorlalte 
minuni ce au fost consemnate aici. În noiembrie 1999, 
am suferit un infarct, urmat de o lungă perioadă de 
spitalizare. După trei săptămâni de şedere în Spitalul 
Judeţean din Târgovişte, simțindu-mă tot mai rău, într-o 
zi am auzit că la Sfânta Mănăstire Bistriţa se păstrează 
o icoană făcătoare de minuni. Astfel că am decis să 
merg şi eu acolo. 

Bunul Dumnezeu şi Sfântul Grigorie Decapolitul 
au rânduit această mare minune ce s-a petrecut cu 
mine. Nu ştiam că, de fapt, locul unde se păstrează 
icoana ce revarsă tămăduiri este la Sfânta Mănăstire 
Bistriţa din județul Neamţ. Aşa că paşii mei s-au 
îndreptat către Sfânta Mănăstire Bistriţa din județul 
Vâlcea, unde se păstrează moaştele Sfântului Grigorie 
Decapolitul. 

Aici starea mea s-a schimbat foarte mult. La 
externare, doctorii nu îşi puteau explica această 
schimbare bruscă, neînțelegând minunea ce se 
întâmplase şi mi-au mai dat şanse de supraviețuire. 

Acum sunt bine în continuare şi vreau ca toți cei 
credincioşi să se vindece, cu ajutorul şi rugăciunile 
Sfântului Grigorie, aşa cum şi eu am fost ajutată. 

(Mariana B., Găeşti) 


LA În anul 2002, ajungând şi la Mănăstirea 
Bistriţa, m-am rugat aici pentru o altă persoană pe care 
o cunosc şi care timp de douăzeci de ani suferea de 
epilepsie, manifestând crize epileptice regulate, deși 
lua tratament medicamentos. 

Din ziua aceea, când m-am rugat Sfântului Cuvios 
Grigorie Decapolitul cu credinţa că mă va ajuta şi pe 
mine şi o va vindeca pe cunoştinţa mea, acea persoană 
s-a vindecat. Din acel moment nu a mai avut niciodată 
crize de epilepsie, nemaiavând nevoie nici de tablete. 

Acum, în anul 2011, când am revenit într-o călă- 
torie la Sfânta Mănăstire Bistrița, aş dori să mentionez 
că persoana pentru care m-am rugat este foarte bine și 
conduce și autoturismul, pentru că înainte nu avea 
permisiunea să şofeze din pricina crizelor epileptice 
foarte frecvente. Aş mai dori să precizez că acea 
persoană este atee, deocamdată. 

Mulţumesc Sfântului Cuvios Grigorie Decapolitul 
pentru că mi-a auzit rugăciunea şi continui să mă rog 
pentru a primi ajutorul lui în toate. Slavă Domnului! 

(Otilia-Maria, Anglia) 


X M-am născut în localitatea Măldărești — 
Horezu, în județul Vâlcea și îmi doresc să aduc pe 
această cale şi mărturia mea privind minunea pe care a 
săvârşit-o Sfântul Grigorie Decapolitul cu mine. Am 
povestit şi altor persoane despre acest fapt, însă acum 


160 


bd 


doresc din tot sufletul să o relatez şi în scris, pentru ca 
să poată afla despre ea mai multă lume şi să dea slavă 
lui Dumnezeu. 

In vara anului 1997, perioada august — septembrie, 
mă aflam la Bucureşti pentru a susține examenul de 
admitere la Academia de Muzică "Ciprian Porumbescu”. 
Am trecut de etapa eliminatorie, apoi de încă alte două 
examene, respectiv cele de teoria şi istoria muzicii, 
după care urma să aibă loc ultima probă şi cea mai 
dificilă — interpretarea vocală şi scenică a şase arii de 
operă — în fața comisiei de examinare. 

Fac o paranteză şi precizez că în luna iulie a 
aceluiaşi an, deci, cu o lună şi jumătate în urmă, am 
suferit o intervenție medicală cu ultrasunete pentru 
spargerea unor calcului renali, ceva asemănător cu sute 
de bătăi cu niște ”ciocănele” invizibile la nivelul 
rinichiului pentru dislocarea şi sfărâmițarea calculilor, 
la secţia de Urologie a Spitalului Panduri din 
Bucureşti. 

După această intervenție, la scurtă vreme, am 
început pregătirea intensă pentru examenul de admi- 
tere. Au urmat zile foarte călduroase prin Bucureşti, cu 
drumuri zilnice făcute cu tramvaiul la profesoni de 
canto, pian şi teoria muzicii cu care făceam această 
pregătire. La acestea s-au adăugat stresul examenelor, 
consumul insuficient de lichide pentru perioada post- 
operatorie, astfel că am început să mă simt din ce în ce 
mai rău din cauza rinichilor. 

Timp de o săptămână, lichidul pe care-l eliminam 
avea culoarea cafelei şi am avut dureri foarte mari, 
chiar în timpul examenelor. 

Cu două zile înaintea probei finale, care era şi cea 
mai dificilă, de altfel, deoarece trebuia să prezint într-o 
formă fizică şi vocală de excepție ariile de operă în fața 
juriului, înainte de acest moment atât de important, eu 

nu eram în stare nici să mă ridic din pat, aveam stări 
febrile şi vomam din cauza calmantelor extrem de 
puternice pe care eram nevoită să le iau. 

În această stare, mi-am zis că nu îmi mai doresc 
decât să fiu sănătoasă şi să mă pot întoarce acasă cu 
bine. Dar mai era şi faptul că trecusem cu bine toate 
examenele, cu excepția celui final, aşa încât îmi 
doream să-l susţin şi pe acesta, adică să duc lupta până 
la capăt, iar apoi, să fie cum va voi Domnul. 

Văzându-mă atât de slăbită, fără putere şi cu dureri 
cumplite în zona rinichilor şi în cea abdominală, 
sâmbătă după-amiază am sunat-o pe mama mea, la 
Măldăreşti, la peste 200 kilometri distanță de mine, ca 
să o rog să meargă imediat la Sfântul Grigorie de la 
Bistriţa, ca să atingă la racla cu sfintele sale moaşte o 
cămașă şi să vină la mine în Bucureşti. 

Duminică dimineaţa, la prima oră, a venit cu 
autobuzul mama, aducându-mi bluza ce o atinsese la 
racla cu sfintele moaşte, pe care am îmbrăcat-o peste 
zona dureroasă, în timp ce ea mă încuraja că totul va fi 
bine. 

l-am simțit atunci obrazul rece, proaspăt, în 
răcoarea dimineții, pe care l-a atins de fata mea când 
m-a îmbrățișat şi mi-am dat seama că aveam febră. 
Apoi mama s-a dus la bucătărie să fiarbă laptele pe 
care îl adusese pentru mine de la văcuța noastră de 
acasă şi să-mi fiarbă un ou moale. Din dorința de a-i 
face o bucurie şi a gusta din cele aduse, m-am încu- 
metat să mă ridic din pat, cu greutate şi am mers la 
bucătărie, aplecându-mă de povara durerilor. Mama a 
trebuit să plece după aproape două ore, căci avea un 
drum lung de făcut. Dar la plecare, m-a încurajat iarăşi, 
spunându-mi că Sfântul Grigorie mă va ajuta. 

În după-amiaza aceleiaşi zile, pe la orele 18-19 am 
putut să probez rochia de spectacol, cu care trebuia să 

apar în fața juriului pentru ultima probă, cea de luni. Și 
aproape fără să-mi dau seama, încet, încet, am început 
să mă simt din ce în ce mai bine, tot mai bine, iar luni 
dimineața la ora 7, eu eram deja îmbrăcată în ținuta de 
scenă cu rochie lungă, elegantă, cu toate accesoriile 
necesare, în tramvaiul cu care mergeau muncitorii şi 
cei care lucrau în zona Academiei de Muzică, astfel că 
am ajuns prima la facultate. 

Când mi-a venit rândul pentru a susține proba și 
am ajuns pe scenă în faţa reflectoarelor şi a comisiei, 
mi-am zis cerând ajutorul Sfântului Grigorie în gând că 
voi da tot ce am mai bun și apoi mă voi întoarce 
liniştită acasă. Am simțit, după terminarea interpretării 
celor şase arii, că o căldură deosebită a trecut prin tot 
corpul meu în acel răstimp de efort și m-am simțit 
epuizată, dar şi eliberată. 

Odată cu aceste momente, funcționarea rinichilor 
a revenit la culoarea normală şi nu am mai avut dureri 
deloc. 

M-am întors acasă cu bucurie că am dus lupta 
până la capăt, iar după o săptămână am fost chemată 
de către profesorul meu de canto, domnul Iulian 
Băiaşu, înapoi la Bucureşti. Luasem examenul de 
admitere! 

Între timp, am absolvit Academia de Muzică, iar 
acum sunt solistă a Operei din Braşov. 

Mulţumesc, drag şi scump Sfânt Grigorie, pentru 
minunea pe care mi-ai dăruit-o mie, nevrednica. 

(Maria P., Braşov) 


$ Fiul meu, Grigore, în perioada studenţiei la 
Facultatea de Matematică din laşi, începuse să meargă 
pe căi greşite. Nu mai dorea să frecventeze cursurile, 
voia să emigreze, să plece în Canada. 

La îndemnul fratelui meu, preotul Mihai, căruia îi 
destăinuisem suferința pe care mi-o pricinuia compor- 
tamentul fiului, am venit la moaştele Sfântului 
Grigorie Decapolitul, la Mănăstirea Bistrita din 
Vâlcea. 

Era iarnă, într-o luni după-amiază. M-am rugat la 
racla cu moaştele Sfântului Grigorie şi am primit 
acatistul său pentru a-l citi şi acasă. 

La scurt timp după această călătorie, fiul meu s-a 
întors la facultate, frecventând cu regularitate cursurile, 
cu atenție, astfel că a terminat Facultatea de Matematică 
din Iași cu succes, renunțând la emigrarea în Canada. 

În prezent este profesor de matematică, s-a 
căsătorit şi este tatăl a trei copii. 

Dar eu cred că cea mai mare minune pe care 
Sfântul Grigorie a făcut-o este aceea că băiatul meu s-a 
întors la Dumnezeu, schimbându-și viața nu doar în 
exterior şi îi mulțumesc pentru toate acestea Sfântului 
Grigorie Decapolitul cu inimă de mamă. 

(Elisabeta, lași) 


A Locuiesc în municipiul Râmnicu-Vâlcea, sunt 
creştin ortodox, am treizeci de ani şi sunt necăsătorit. 

Aflându-mă într-o bună zi la Sfânta Mănăstire 
Bistrita, am cumpărat o carte intitulată 'Viafa, 
Acatistul, Paraclisul şi noi minuni ale Sfântului 
Grigorie Decapolitul”. Răsfoindu-o, m-am hotărât să 
aştem pe hârtie câteva propoziții, întățişând minunea 
pe care Dumnezeu a făcut-o pentru rugăciunile Maicii 
Sale şi ale Sfântului Grigorie cu mama mea, în urmă 
cu aproximativ douăzeci şi doi de ani. 

In acea perioadă aveam în jur de 9-10 ani, sora 
mea fiind mai mică decât mine cu un singur an. 
Mărturisesc că acest lucru trebuia făcut mai demult; în 
primul rând, pentru a-i da slavă lui Dumnezeu, iar în al 

doilea rând, pentru a-i folosi şi a-i întări duhovnicește 
pe toți cei care, cu voia lui Dumnezeu, vor citi aceste 
rânduri. 

În perioada anilor 1990, mama s-a îmbolnăvit 
foarte grav, doctorii nereuşind să-i pună un diagnostic 
precis(mi-aduc aminte de cuvintele unui părinte, care 
spunea că diavolul nu iese la ecograf). 

Mentionez că, înainte de a se îmbolnăvi, mama a 
avut o discuţie mai ”aprinsă” cu o vecină, aceasta a 
ameninţat-o că o va ”aranja”, fapt care s-a şi petrecut 
prin farmecele care i s-au făcut de către o vrăjitoare. 

După mai multe luni de internare la diferite spitale 
din ţară, fiind supusă la diferite tratamente şi analize, 
medicii au ajuns la concluzia că suferă de o boală 
psihică. Simptomele bolii se manifestau prin faptul că, 
noaptea nu se putea odihni, având dureri foarte mari în 
tot corpul. 

Eu şi sora mea, copii fiind, nu înțelegeam 
cuvintele mamei atunci când, cu lacrimi în ochi, ne 
spunea că ea o ”să plece”, iar tata ne va aduce altă 
mămică, pe care noi nu trebuia să o lăsăm să ne facă 
vreun rău, căci ea nu era adevărata noastră mamă. 

Nemaisuportând durerile, mama a avut mai multe 
tentative de a se sinucide, dar mila lui Dumnezeu şi 
ajutorul Maicii Domnului au făcut zadarnice încer- 
cările diavolului de a duce sufletul său în chinurile 
iadului. 

Neglijenţa familiei şi sfătuirea greşită a oamenilor 
a făcut ca mama să ajungă la vrăjitoare şi la cei care 
lucrează cu puterile întunericului, fără niciun rezultat 
pozitiv, bineînțeles(mergeau la diavol, ca să scape de 
el). Insă, cum Dumnezeu lucrează prin oameni, la 
sfaturile naşei, care în acea perioadă locuia în 
București şi frecventa des Mănăstirea Cernica, părinții 
mei şi-au îndreptat paşii spre această mănăstire. 

Aici au primit sfătuire de la vrednicul de pomenire 
părinte, Arhimandritul Ilarion Argatu, care a insistat 
ca mama să participe la Taina Sfântului Maslu. 

În timpul slujbelor şi în timpul când se apropia de 
mănăstire, mama se simţea din ce în ce mai rău; din 
nefericire, tata a ajuns la concluzia greșită, că slujbele 
bisericii nu pot fi de niciun folos pentru sănătatea 
mamei şi, astfel, după câteva zile, părinții s-au întors 
acasă. 

Fiind o femeie cu credință în Dumnezeu, naşa nu a 
cedat şi a sfătuit-o pe bunica să meargă la Sfânta 
Mănăstire Bistriţa, deoarece, aici se aflau de foarte 
mulți ani sfintele moaşte Sfântului Grigorie, mare 
făcător de minuni. Aici, bunica împreună cu mama, au 
stat aproximativ două săptămâni, fiind primite cu 
dragoste şi căldură de monahiile mănăstirii. 

Cu bucurie în suflet vă scriu că, prin mijlocirea 
Maicii Domnului şi ale Sfântului Grigorie, dar şi în 
urma slujbelor şi rugăciunilor care s-au făcut în 
mănăstire de către preoți și monahii, Mântuitorul lisus 
Hristos i-a dăruit mamei sănătate şi a scăpat-o din 
ghearele morții. 

Mai ales mulțumesc Sfântului Grigorie că m-a 
ajutat pe mine şi pe sora mea să fim crescuți de aceeaşi 
mamă Care ne-a născut. Câteodată, mă întreb de ce a 
rânduit Dumnezeu cele petrecute cu mama şi în acelaşi 
timp, îmi aduc aminte şi de vorbele părintelui Arsenie 
Boca: "Dumnezeu iartă, dar nimic nu trece nepe- 
depsit”. Spun acest lucru, deoarece mama făcuse 
avorturi şi era cununată cu tata, deşi erau verișori de 
gradul al doilea. 

Cu durere vă scriu că, deşi Dumnezeu a făcut o 
mare minune cu mama prin mijlocirea Sfântului 
Grigorie, viața familiei şi-a urmat acelaşi curs, 

rămânând creştini ortodocşi mai mult cu numele, fără 
fapte. 

În anul 2001, mama a rămas însărcinată şi cu 
ajutorul Maicii Domnului şi al Sfântului Grigorie, l-a 
născut pe fratele meu, care are în prezent are 
unsprezece ani şi este sănătos. 

În vara anului 2007, Dumnezeu a rânduit ca mama 
să treacă la cele veşnice, după ce a suferit un infarct. 

În anii precedenţi am încercat să fac cunoscută 
această minune a Sfântului Grigorie, dar marea majo- 
ritate a colegilor, prietenilor s-au rezumat la a afirma 
că mama mea s-a vindecat atunci prin autosugestie. Fie 
ca Bunul Dumnezeu să le lumineze mintea. 

În ceea ce mă priveşte pe mine, nu am fost deloc 
recunoscător Bunului Dumnezeu, petrecându-mi tine- 
rețea în tot felul de păcate şi patimi, devenind un gunoi 
pe acest pământ și am rămas un simplu muncitor, cu 
puțină carte. 

Dumnezeu, Maica Domnului şi Sfântul Grigorie 
Decapolitul să ocrotească Mănăstirea Bistriţa şi pe noi 
pe toți. Amin. 

(Constantin, Râmnicu-Valcea) 


$. Sunt căsătorit, am patruzeci şi unu de ani şi 
sunt tatăl a două fete. 

Incepând din mijlocul lunii aprilie, anul acesta, cu 
o săptămână înainte de Sfintele Paşti, m-am dus la 
medic, deoarece nu puteam să mai înghit. In timp ce 
mâncam, trebuia să beau apă foarte des pentru a putea 
să înghit. 

Medicul căruia m-am adresat mi-a recomandat să 
merg la Clinica de Hematologie din Cluj, unde am fost 
diagnosticat cu limfom Hodgkin — cancer limfatic, 
stadiul II B. 

La o lună după Sfintele Paşti, deja începusem a 
doua serie a tratamentului cu citostatice, când am ajuns 
în parohia Porta din Maramureş, unde este preot paroh 
părintele Dorin Tămaş. 

Aici există un paraclis al parohiei, amenajat încă 
din anul 2008, unde se păstrează un veșmânt atins de 
sfintele moaşte ale Sfântului Preacuvios Părinte 
Grigorie Decapolitul de la Mănăstirea Bistriţa din 
Vâlcea şi o icoană reprezentându-l pe acest sfânt, 
lucrată în atelierul de pictură al mănăstirii. Acest 
paraclis a fost înființat la cererea preotului paroh, 
căruia  Inaltpreasfinția Sa, Părintele Iustinian, 
Arhiepiscopul Maramureșului şi al Sătmarului, i-a dat 
binecuvântarea cu toată inima. După sfințire, ce a avut 
loc în anul 2009, tot Inaltpreasfinția Sa a binecuvântat 
aşezarea veşmântului de la Sfântul Grigorie spre 
închinare și a unor părticele din moaştele altor sfinți 
cum sunt Sfântul Ierarh Nectarie al Eghinei, Sfântul 
Ierarh Luca al Crimeii şi ale altor sfinți, ce i s-au dăruit 
personal Părintelui Paroh Dorin de către diferite 
mănăstiri din Sfântul Munte Athos. 

Prima întrebare ce mi-a fost adresată de către preot 
a fost dacă eu cred în puterea lui Dumnezeu, vădită 
nouă prin mijlocirea Sfinţilor Lui, apoi mi-a sugerat să 
facem sfinţirea casei, adică o sfeştanie, să postesc, să 
fac o spovedanie generală şi să mă împărtăşesc cu 
Sfintele Taine, urmând ca după aceasta, atât eu, cât şi 
soția mea, să postim în fiecare luni, miercuri şi vineri 
ŞI să citim zilnic acatistul Maicii Domnului Pantanassa, 
izbăvitoarea de cancer, al Sfântului Ierarh Nectarie al 
Eghinei, al Sfântului Ierarh Luca al Crimeii şi al 
Sfântului Mare Mucenic Pantelimon. De asemenea, 
mi-a recomandat să particip la cât mai multe Sfinte 
Masluri. 

Tot dânsul mi-a dat să iau dimineața înainte de 
masă o linguriţă cu untdelemn sfințit la Taina Sfântului 
Maslu amestecat cu untdelemn din candela ce arde la 
racla cu veşmântul de la Sfântul Grigorie Decapolitul, 
înaintea icoanei acestuia, precum şi un pahar de 
aghiasmă mică şi puțin vin. 

In perioada în care urmam şedinţele de citostatice, 
mă simțeam foarte rău. Atunci părintele Dorin, care 
merge adesea în pelerinaj la Sfânta Mănăstire Bistriţa, 
unde se află moaștele Sfântului Grigorie Decapolitul, 
mi-a sugerat să merg acolo, să stau câteva zile şi să 
particip vineri la Sfântul Maslu. 

Impreună cu părintele Dorin şi doamna preoteasă, 
alături de soţia mea, ne-am dus în perioada 28 — 30 
iunie 2012 la Mănăstirea Bistriţa, aşa cum fusesem 
sfătuit. La întoarcere, în data de 3 iulie, am mai avut o 
şedinţă cu citostatice. Dimineaţa, înainte de a pleca la 
spital, am îmbrăcat o haină ce o lăsasem la racla 
Sfântului Grigorie când am fost la mănăstire. A doua zi 
după şedinţa de medicație, nu am mai avut nicio stare 
de rău fizic. De obicei, mă simțeam foarte rău după 
administrarea perfuziilor cu medicamente. Acum 
mergeam cu autoturismul, ca şi cum nu mi s-ar fi 
întâmplat nimic dureros şi mă întrebam în sinea mea 
dacă mi-au fost administrate cu adevărat medica- 
mentele sau a fost perfuzie simplă, de vreme ce mă 
simt atât de bine. Atunci mi-am amintit că asistenta 
medicală pregătise soluţia perfuzabilă ca de obicei, 
chiar în fața mea. Totuși, au urmat alte şedinţe de 
citostatice, starea de rău a continuat şi terminând 
tratamentul recomandat, am fost evaluat la un 
computer tomograf din Oradea, unde s-a confirmat 
rezultatul complet favorabil mie, de vindecare. Boala 
dispăruse. 

Medicii au insistat să urmez şi radioterapia 
recomandată de obicei. Am continuat până în prezent 
Şi voi continua să postesc, să mă rog citind acatistele 
Maicii Domnului şi ale sfinților tămăduitori, precum şi 
să iau untdelemn sfințit şi aghiasmă. 

În data de 14 octombrie, am participat la Vecernia 
cu Acatist a Sfântului Grigorie, ce s-a desfăşurat în 
paraclisul "Sfântul Grigorie Decapolitul” din Parohia 
Porta — Maramureș. După terminarea slujbei, am 
hotărât să-i spun Părintelui Dorin că îmi doresc atât de 
mult să ajung la moaștele Sfântului ca să-i mulțumesc 
pentru vindecare și ajutorul ce l-am primit. 

Acum, când consemnez acestea, într-o zi de vineri, 
după săvârşirea Tainei Sfântului Maslu, am văzut 
pentru prima oară mâna Sfântului Grigorie sub 
veşmintele sale din raclă, mână de care sunt atât de 
sigur că a mijlocit către Dumnezeu vindecarea mea şi 
pe care nu o văzusem înainte, deşi mă închinasem de 
atâtea ori şi mă rugasem la racla sfintelor sale moaşte. 

(Traian Mihai A., Baia Mare) 


Ld Am cunoscut-o pe cea care avea să devină soția 
mea încă din copilărie, căci am fost colegi din şcoala 
generală și pot spune că am crescut împreună. 

După decesul mamei mele, petrecut când aveam 
vârsta de nouăsprezece ani, am simțit dorința de a mă 
însingura şi m-am îndepărtat oarecum din grupul de 
prieteni din care făcea și ea parte. În anul 2007, după 
aproape doisprezece ani, ne-am reîntâlnit şi în anul 
2009, ne-am căsătorit. 

Cu toate că am unmat diverse tratamente medicale, 
soția a pierdut două sarcini prin avort spontan. Când a 
rămas însărcinată a treia oară, ne-am bucurat atât de 
mult să auzim mica inimioară bătând înlăuntrul ei. 
Totuşi, sarcina s-a oprit din evoluție şi durerea ne-a 
învăluit iarăşi. 

Soţiei mele, care s-a gândit că trebuie să-şi revină, 
să aibă nădejdea că Domnul şi Maica Sa o vor ajuta să 
iasă din această suferință grea, îi mulțumesc acum din 
tot sufletul pentru tăria de care a dat dovadă în toată 
această perioadă. 

În anul 2011, am plecat şi noi în concediu la 
părinţii soției, la Câmpulung Muscel, apoi ne-am 
gândit să vizităm şi mănăstirile din Vâlcea, pe care nu 
le-am mai văzut până acum. Cu acest prilej, am ajuns 
şi la Mănăstirea Bistriţa, unde se află moaştele 
Sfântului Grigorie Decapolitul. 

Verișoara mea este vieţuitoare în obştea acestei 
mănăstiri din 2006 şi după ce ne-am împărtășit de 
bucuria revederii, ne-a spus câteva cuvinte despre 
istoria mănăstirii şi viaţa Sfântului Grigorie. Împreună 
cu mama soţiei, ne-am închinat la sfintele moaşte, 
arătându-i durerea noastră de a nu avea copii. Am fost 
sfătuiți să ne rugăm cu credință, să cerem ajutorul 
Sfântului Grigorie, cu nădejde, căci ne va ajuta şi pe 
noi, aşa cum multe cupluri au fost binecuvântate prin 
mijlocirea lui. Luând untdelemn sfințit de la Sfântul 
Maslu şi din candelele ce se păstrează nestinse la 
baldachinul său, am plecat acasă, întăriți în credinţa că 
Dumnezeu Se va milostivi şi de noi. 

In luna noiembrie, soția mea a rămas însărcinată. 
Sarcina nu a fost uşoară, nu i s-a permis să facă efort, 
nu avea voie să stea în poziție verticală decât 
cincisprezece minute, iar şezând, doar atât cât luam 
masa. Ultimele luni a stat mai mult în pat. 

In luna iulie 2012, s-a născut băieţelul nostru, 
Andrei. S-a născut prematur, având 48 centimetri și 
2,600 kilograme. Deși medicul neonatolog ne-a 
avertizat după naştere că ar putea să existe ceva 
probleme cu aparatul respirator, spre surprinderea 
tuturor, Andrei s-a dovedit a fi un băiețel sănătos. 


171 


Y 


Îi mulțumim Sfântului Grigorie că ne-a auzit 
rugăciunile şi a mijlocit pentru ca şi noi să simțim 
bucuria de a fi părinți și a ne împlini sufletește. 

(Marian — Alexandru şi Roxana C., Bucureşti) 


$ Anul 2012 a fost unul dintre cei mai secetoși 
ani din ultima perioadă. Deseori se auzeau vocile celor 
care cereau să fie scoase iarăşi sfintele moaşte în 
procesiune, pentru a domoli stihiile naturii, dar și 
pentru a alunga seceta din inimile noastre răvăşite de 
perspectiva unei crize nu doar economice şi politice, 
ci, mai ales, morale. 

În seara zilei de 22 iulie, la Vecernie, în catedrala 
arhiepiscopală din Râmnicu-Vâlcea, a avut loc o 
procesiune cu icoana Sfântului Grigorie Decapolitul ce 
se păstrează aici, făcându-se rugăciuni pentru izbăvirea 
de secetă. Ca urmare a acestor rugăciuni, a plouat la 
Sfânta Mănăstire Bistrița toată seara, iar a doua zi 
milostivirea Sfântului Grigorie s-a arătat la fel de mare 
şi asupra oraşului Râmnic. Precizăm că nu mai plouase 
de aproape cinci luni de zile. 


$ Sfinte Grigorie, ajută mie nevrednicului, căci 
sunt păcătos. Roagă-te lui Iisus Hristos Domnul nostru 
la înfricoșata Judecată pentru noi. Indreptează-mă pe 
calea cea adevărată şi izgoneşte de la mine toate 
îndemnurile diavoleşti. Ajută-mi să mă pocăiesc. 
Sfinte Grigorie, te rog, ajută pe tata, pe mama şi pe 
toate rudeniile mele cele după duh şi după trup, ca să 
ne mântuim şi ca Dumnezeu să aibă milă de noi 
păcătoşii la înfricoşata Judecată. 

Iată, astăzi eu îți aduc această jertfă pentru binele 
ce l-am primit atât eu, cât şi familia mea de la tine, 
Preacuvioase. Sfinte, îmi cer iertare în numele familiei 
mele, căci nu am mai fost pe la tine şi că nu ne-am mai 
rugat să ne ajuţi în greutăți şi în ispite. Preacuvioase 

Părinte Grigorie, bucură-te! Amin. (însemnare găsită 
la racla sfintelor moaşte — rugăciunea unui şcolar 
către Sfântul Grigorie) 


Nenumărate sunt mărturiile despre puterea 
rugăciunilor Sfântului Grigorie Decapolitul, căci 
„minunat este Dumnezeu întru Sfinții Săi”. Să amintim 
aici de tămăduirile bolilor trupești şi, mai ales, de 
tămăduirea tainică a sufletelor îndurerate ale celor care 
i-au cerut cu credință și smerenie ajutorul, prin 
pocăință, întărindu-se în credință, nădejde şi dragoste. 
Este cu neputinţă a aminti aici toate întâmplările 
minunate care s-au petrecut în urma rugăciunilor 
adresate Sfântului Cuvios Grigorie. Fiecare dintre cei 
ce i-au cerut cu credință ajutorul au primit sprijin de la 
el, uneori chiar şi cei umbriţi de îndoieli, pentru ca şi 
aceştia, prin încredințare lăuntrică, să aibe de acum ca 
hotar în inima lor, în gânduri şi fapte — piatra 
poruncilor lui Hristos. 

Din dragostea lor cea mare, Sfinţii poartă în 
inimile lor pe tot omul, de pretutindeni, din veac şi 
până astăzi şi se fac părtaşi la suferințele noastre aici, 
pe pământ, iar în veşnicie râvnesc să împartă cu noi 
bucuria cea adevărată, a cărei dulceaţă pe care o gustă 
încă de acum Biserica, unirea cea aievea şi desăvârşită 
a veacului ce va să fie. Această comuniune este mai 
presus de fire, săvârşită prin harul Duhului Sfânt. 

Între comuniunea dintre persoanele Preasfintei 
Treimi şi cea din sânul Bisericii, unde viază în Hristos 
firea restaurată şi înnoită a întregului Adam, se 
comunică aceeaşi energie dumnezeiască. Vistierul 
bunătăților le dăruieşte celor pregătiți să se împărtă- 
şească de darurile Sale. 

Străină de indiferență, asprime şi brutalitate față 
de cei de lângă ei, mila creștină, împreună-pătimirea 

Sfinţilor se dăruieşte în întregime celorlalți în duhul 
blândeţii şi al smereniei lui Hristos, pentru a deveni şi 
noi asemenea Lui. Şi noi putem fi fericiți atunci când 
prin pocăință părăsim negura patimilor pentru a trăi în 
lumina lui Hristos. 

Sunt și alte minuni pe care Sfântul Cuvios 
Grigorie le-a mijlocit în viața oamenilor, încă 
neconsemnate aici. Nădăjduim că nu vor rămâne 
uitate, ci se vor aduna ca într-o vistierie minunată, 
poate cea mai valoroasă dintre tezaurele mănăstirii. 

Să ne amintim aici de cuvintele maicii stareţe Olga 
Gologan: „Am spicuit doar ceea ce s-a putut prinde în 
vălmăşagul zilelor de față. Dar pe şiragul minunilor 
Sfântului Grigorie Decapolitul, strălucitul şi minunatul 
împărțitor de daruri, spusele noastre nu pun pecete de 
sfârşit, căci acest şirag se va urma în pas cu așternerea 
veacurilor, îmbogățindu-se cu noi împliniri şi nu se va 
încheia decât odată cu încheierea lumii, fiindcă așa 
proslăveşte Dumnezeu pe Sfinții Săi. 

In această încheiere punem doar un vremelnic 
punct şi zicem: Sfârşit şi lui Dumnezeu laudă”. 


174 


Ld 


CUPRINS 


Cuvânt INIUBIIE: ee eta 0 Rae a aaa at 3 
Viaţa Sfântului Prea Cuviosului Părintelui 
nostru Grigorie Decapolitul ale cărui sfinte 


moaşte se află la Mănăstirea Bistriţa-Vâlcea........... 8 


Acatistul Prea Cuviosului Părintelui nostru 


Grigorie Decapolitul ............cme nenea nenea 56 
Cinstitul Paraclis al Prea Cuviosului 

Părintelui nostru Grigorie Decapolitul ................. 8l 
Noi minuni ale Sfântului Cuvios Grigorie ............ 96 


175 


Tiparul executat la S.C. LUMINA TIPO s.r.l. 
str. Luigi Galvani nr. 20 bis, sect. 2, Bucureşti 
tel./fax 021.211.32.60; tel. 021.212.29.27 
E-mail: office(Aluminatipo.com 
www.luminatipo.com 


Ctitorie a boierilor 
Craioveşti, Mănăstirea Bistriţa 
se înscrie între străvechile 
vetre monahale vâlcene. Prima 
atestare documentară a 
mănăstirii se păstrează în 
„Hrisovul de danie“ aparținând 
lui Vlad Vodă Călugărul, la 
16 martie 1494. Încă dintru 
începuturi, în 1497, marele ban 
Barbu a adus de la 
Constantinopol moaştele 

ântului Grigorie Decapolitul 
(780-842 d. Hr.), originar din 
Decapolia Asiei Mici, mare 
apărător al dreptei credinţe 
împotriva ereziei iconoclaste. 


Comuna Costeşti, județul 
Cod 247115, 
Tel./fax. 0250/86.33.27 
e-mail: monbistrita(2 yahoo.com 


DR că ajung cele scrise până aici, pe care, pe scurt le-am scris, 
pentru dragostea voastră, ca să se arate fapta cea bună şi îndrăzneala 
Sfântului Grigorie către. Dumnezeu. Iar tu, o! fericite părtaş al cuvioşilor 
părinţi, vorbitorule cu sfinții îngeri, sfinte al lui Dumnezeu Părinte 
Grigorie, cerescule om, pământescule înger, roagă-te totdeauna pentru 
noi, slugile şi robii tăi şi izgoneşte de la noi toată ispita şi toată 
greutatea, izgoneşte cu toiagul rugăciunilor tale împerecherile din 
Biserica lui Hristos Dumnezeu, că au înconjurat-o acum ereticii din 
toate părțile ca nişte lei şi ca nişte pui de lei şi caută s-o răpească şi s-o 
înghită. | 
Aşa, Sfinte al lui Dumnezeu, alungă departe de la dânsa tot eresul, 
că poți câte voieşti, căci te afli în lumină înaintea Domnului şi locuieşti 
în locaşurile cele nestricăcioase, după ce ai păzit nestinsă făclia faptei 
celei bune pustniceşti. Şi acum primeşti negrăitele bunătăți ale desfătăriii f 
şi ale fericirii veşnice întru Hristos lisus Domnul nostru, Căruia I se 
cuvine slava şi stăpânirea, împreună cu Cel fără de început al Lui 
Părinte şi cu Sfântul Duh, în vecii vecilor. Amin. ERDAS 

